
			Een

			“Gerard Retief breek harte by die hope. Hier is nie ’n vrou in die Franschhoekvallei wat nie enigiets vir hom sal doen nie. By elke funksie wat hy bywoon, hang daar ’n ander model of ’n ding aan sy arm en is die vorige een lankal vergete,” verklaar die huishoudster van die Le Fleur-gastehuis waar sy by die venster staan en uitloer na die einste man wat voor die gebou na sy bakkie toe aangestap kom.

			Janneli Mans rol ongemerk haar oë. As nog een van die personeel ’n lofgesang oor daardie seun van haar nuwe werkgewer begin sing, gaan sy die blou Franschhoekse berge in vlug. Wat is dit met almal? Sy het hom nog nie eens ontmoet nie, en as alles wat sy oor hom hoor die waarheid is, wil sy ook nie. 

			Onwillekeurig kyk sy egter ook by die venster uit na waar ’n lang donker man in ’n bakkie met die wynlandgoed se logo op die deur inklim. H’m. Met die vroue van die vallei se smaak wat mans betref, is daar nie fout te vinde nie. Sy bobene, waar die spiere bult toe hy in die bakkie klim, vul sy jean perfek. Die tweede oudste van die vier Retief-broers is beslis iets om na te kyk. Janneli snork liggies. Aantreklike mans beïndruk haar geensins. Die landgoed het heelwat dringender dinge om aandag aan te gee as ’n beeld van ’n man oor wie alle vroue wat asemhaal blykbaar swymel.

			“Waaroor staak die skoonmakers? Ek dag dan die Retiefs is sulke goeie werkgewers?” poog sy om haar kollega by die venster uit haar droomwêreld na die probleem op hande te laat terugkeer. “Net laas week het al die skoonmakers my met groot glimlagte hier kom verwelkom en vertel hoe lekker ek hier gaan werk.” Maar sedert Janneli ’n skrale week gelede diens aanvaar het as die nuwe gastehuisbestuurder van die Le Fleur-wynlandgoed, het alles wat moontlik kon skeefloop, reeds skeefgeloop.

			“Hoër lone, wat anders?” Die middeljarige vrou klik haar tong en kom met ’n suggie voor die venster weg. “Onthou, hulle werk nie direk vir die Retiefs nie, ons maak gebruik van skoonmaakdienste. Dis ’n agentskap op die dorp. Die lotjie het hulle natuurlik ’n gat in die kop laat praat van die spul uniemense. Hulle is almal daar voor die stadsaal besig met die vakbondvastrap. Hoe op dese aarde gaan ons die gastehuis spick and span kry voor daardie bus vol oorsese toeriste vanmiddag hier aankom?” Sy gooi haar hande in die lug.

			“Is daar niemand anders wat ons kan kom help nie? Wat van ’n ander skoonmaakdiens?” vra Janneli hoopvol.

			“Nee, ek veronderstel hulle staak ook.” Mevrou Nel skud haar kop.

			“Ander werkers hier op die plaas miskien?” Janneli kyk op haar polshorlosie en reken vinnig uit dat hulle bitter min tyd het om allervreeslik baie werk gedoen te kry. Sy kyk vraend na die vrou voor haar. 

			“Dis parstyd, mens. In oestyd en parstyd is dit all hands on deck in die wingerde en daar onder by die kelders. Hier is nie ’n siel wat nie reeds oorwerk en oorstuur is nie – van bo van mevrou Mercia Retief af tot heel onder by die laaste plaaswerker. Ons het nie ’n tjierie se kans om hulp te kry nie. Jy kan maar sê vandag is dit ek en jy, die stofsuiers, die moppe en die skroplappe.” Die gryskop Letta Nel beduie tussen haarself en Janneli wat by haar lessenaar bestellings op haar rekenaar nagegaan het toe Letta haar aankondiging oor die skoonmakers kom maak het.

			Janneli kyk af na haar netjiese snyerspakkie en sybloes wat sy vanoggend aangetrek het, spesiaal om die res van die Retief-familie en die beheerpersoneel by die landgoed se weeklikse bestuursvergadering later in die dag vir die eerste maal te ontmoet. Wel, taffies, soos haar ou skoolmaat Leanie altyd sê. Vir deftig lyk is daar nie tyd as daar werk is wat gedoen moet word nie. En vir werk was sy nog nooit bang nie.

			“Nou toe, dan moet ons maar inspring. Gee my ’n paar minute om gemakliker te gaan aantrek en bring vir my een van die skoonmakers se trollies. Dan verdeel ons twee die werk tussen ons. Ek maak gou vir ons ’n drukstuk van die skoonmakers se skedule vir vandag.”

			“Dis baie werk en party daarvan is vuil werk ...” huiwer Letta nog. Dit lyk so al asof sy nie glo dat Janneli dit kan of gaan doen nie. Toe kry sy blykbaar ’n ingewing. “Miskien kan die twee studente wat soms kelners in die restaurant is vanoggend inkom en ons kom uithelp. Daar is heelwat universiteitstudente wat in die oestyd ekstra werkies hier doen. Ek sal in elk geval die agentskap in Stellenbosch moet bel en reël vir ’n span van hulle om te kom skoonmaak van môre af totdat die staking verby is. Ons behoort daar geholpe te raak. Dis vroeg in die jaar; hulle skryf seker nog nie toetse en goed nie en die studente soek altyd los werkies om ’n geldjie te verdien.”

			“Maak so. Probeer ook die twee kelners vir vandag kry. Twee pare ekstra hande sal al baie help.” Janneli gryp die velle papier wat die drukker uitspoeg en oorhandig een aan Letta. “Ek sal die grondverdieping doen, dan kan jy die boonste verdieping behartig. Stuur vir my een van die studente wanneer hulle opdaag.”

			Janneli wikkel vinnig op haar hoëhaksandale in die gang af na haar woonkwartiere aan die agterkant van die dubbelverdiepinggebou, wat ’n replika van die Kaaps-Hollandse herehuis is waar die Retiefs geslagte lank al woon. 

			Sy stroop haar formele werksklere af en vervang dit met ’n jean en die eerste T-hemp wat sy in haar kas kan raakvat. Haar skouerlengte aarbeiblonde hare word in ’n stywe poniestert bo-op haar kop vasgevang en haar fyn sandale verruil sy vir sagte aanglipskoene. Die eerste groot groep oorsese gaste sedert sy hier begin het, gaan sy sowaar nie in ’n vuil gastehuis ontvang nie. Nie dat die plek enigsins vuil is nie, maar die rugbyspan wat vanoggend vroeg vertrek het, het die kamers sekerlik nie silwerskoon agtergelaat nie. Linne moet vervang en badkamers geskrop word.

			Vies bekyk sy die gemors in die eerste suite, wat sy oopsluit met die lopersleutel aan die bos wat Letta vir haar gegee het. Te oordeel na die chaos in die kamer en die hoeveelheid vuil handdoeke op die badkamervloer lyk dit sowaar asof die hele rugbyspan in hierdie een kamer partytjie gehou het. Met ’n sug sleep sy die trollie nader en begin die wanorde opruim.

			Met haar hand op haar moeë rug sluit Janneli die laaste stel kamers op haar skoonmaaklysie ’n hele paar uur later oop. Die twee kelners het nou nog nie opgedaag nie. Hulle kon seker nie vroeër wegkom by die universiteit nie. Toe sy die suite se deur oopstoot, besef sy dis die stel kamers wat volgens Letta permanent deur die einste hartebreker Retief bewoon word. 

			Dit bestaan uit ’n slaapkamer, sitkamer en badkamer, net soos haar eie gerieflike woonplekkie aan die einde van die gang. Sy onthou vaagweg dat Letta haar vertel het Gerard Retief, wat in beheer van die druiweboerdery op die landgoed is, verkies om in die gastehuis eerder as die groot herehuis teen die berg by sy ma en ouma te woon. Tot dusver het sy hom nie met ’n oog te sien gekry nie. Hy het die suite reg langs hare, besef sy nou vir die eerste keer. 

			Verbaas kyk sy rond. Alles is netjies. Selfs die bed is opgemaak. Vreemd. Dis oestyd; die man is seker baie besig en daar is gewoonlik stringe skoonmakers om die werk te doen. Hoekom sou hy self sy bed opgemaak het? Selfs die badkamer is baie netjieser gelaat as in enige van die ander kamers. Sy het nie nodig om veel te doen nie. Miskien het hy nie laas nag hier geslaap nie. As die reputasie wat hom vooruitgaan enigsins ’n aanduiding van sy gedrag kan wees, slaap hy seker dikwels elders.

			Daar is heelwat persoonlike items oral in die vertrekke. Onder meer is daar ’n hele paar oorspronklike skilderye teen die mure en nie afdrukke soos in die gastekamers nie. ’n Dik album op die bedkassie trek haar aandag. Nuuskierigheid dwing haar om dit op te tel. Nee, sy gaan nie in sy persoonlike goed krap nie, dis benede haar. Met ’n tikkie spyt sit sy die album neer. Sy sou darem bitter graag die inhoud wou sien. Miskien kan dit haar meer vertel van die man oor wie die vroulike personeellede so te kere gaan.

			Die Retiefs is nog net so ’n groot bron van skinderstories hier in die Franschhoekvallei soos toe haar pa destyds vir hulle as plaasvoorman gewerk het hier op Le Fleur. Maar dis ’n era waarvan Janneli liewer wil vergeet. 

			Met die neersitslag gly die swaar boek van die kassie se glasblad af en land oop op die vloer. Janneli buk om dit op te tel. Nes sy gedink het. Op die bladsy wat oopgeval het, is twee groot koerantuitknipsels en albei is van die einste beeld van ’n man, telkens met ’n ander skoonheid aan sy arm. Nuuskierig blaai sy om en word nie teleurgestel nie. Op elke bladsy verderaan verskyn koerantuitknipsels van dieselfde hunk met telkens ’n mooier meisie aan sy sy. 

			Op elke foto is ’n rooi gebroke hartjie op die meisie geplak. Genade, geen wonder hy word “Hartebreker Retief” genoem nie. Die man hou rekord van al die meisies wie se harte hy gebreek het! ’n Aardjie na sy vaartjie, nie waar nie, dink sy bitter. Asof dit haar iets kan aandoen, smyt sy die album terug op die bedkassie. 

			Met ’n geklingel stamp die boek ’n wekkertjie van die kassie af en dit rol onder die bed in. “Ag, demmit.” Janneli sak op haar maag neer en kruip agter die verdekselse ding aan, wat telkens wanneer sy dit probeer optel, net verder wegrol. Sy is later byna halflyf onder die bed in. “Kom hier, jou helsem,” steun sy.

			“Die helsem is hier by die deur. Waarheen moet hy kom?” kom ’n baie geamuseerde, baie diep stem van die kamerdeur se kant af.

			“As jy gekom het om te kom help, is jy hopeloos te laat. Gaan rapporteer gerus maar by die kombuis.” Nes studente is. Tyd het vir hulle geen betekenis nie. In die skemerdonker onder die bed kyk sy af na die gloeiende wysers van die wekkertjie in haar hand. “Kyk net hoe laat is dit. Jy kon net so wel weggebly het. Al die werk is reeds gedoen.”

			Skuifel-skuifel kom sy, agterstewe in die lug, onder die bed uit, sit die wekker op sy plek terug en draai na die student toe om hom so ’n ietsie van werksetiek te vertel. Janneli steek vas en kreun saggies. 

			In die deuropening staan die hunk van die album, arms gevou met ’n yslike grinnik op sy aantreklike bakkies, duidelik baie tevrede met die uitsig van waar hy staan. Die byna swart hare is effens windverwaai en die paar intelligente groen oë skitter lewendig. Die foto’s in die album is maar ’n baie vae afdruk van die trefkrag van die man in lewende lywe. Geen wonder die skoonhede staan tou om aan sy arm gesien te word nie.

			“Meneer die Hartebreker self,” glip die gedagte onwillekeurig hardop oor haar lippe.

			“En waaraan het ek ’n besoek van die lipstiekbrigade in my slaapkamer te danke?” Hy frons donker en sy weet hy het haar maar alte duidelik gehoor. ’n Uiters betekenisvolle, lui kyk gly teen haar lyf af en weer terug. Janneli kan sommer sien hy is gewoond om vroue met sy oë uit te trek. Sy wil liewer nie weet wat hy gesien het toe sy so agterstevoor onder die bed uitgekruip het nie. 

			Lipstiekbrigade? Waar val die man nou uit? O ja, daar is ’n yslike paar rooi lippe voor op haar T-hemp, ’n geskenk van Leanie. Vet letters reg oor haar borste nooi almal met ’n vrolike Kiss me quick om haar te soen. Ai tog, kon sy nie in haar haas vanoggend ’n ander T-hemp raakgevat het nie? 

			Janneli maak haar skouers reguit. Ag, laat hy dink wat hy wil. Dit pas haar dat hy heel waarskynlik reken sy is een van die skoonmakers. Die man is natuurlik gewoond om die skoonmakers net in die kenmerkende uniform van die skoonmaakdienste te sien en haar pienk T-hemp lyk sekerlik nie juis professioneel nie. Sy moet hier uitkom en gou ook.

			“Skoonmaakdienste,” mompel sy net en neus in die lug gryp sy haar trollie en glip by hom verby die gang in.

			“Kry vir jou ’n uniform, maar gaan sê asseblief eers vir die nuwe bestuurderes dat almal reeds vir haar in die raadsaal wag,” roep hy agter haar aan en verdwyn by sy kamer in.

			Die vergadering! Sy is reeds laat en kyk hoe lyk sy. Doodseker dat sy buitendien ook nie ná haar harde arbeid van die oggend alte vars kan wees nie, gaan haar reflekse oor in hoogste versnelling en sy storm by haar eie kamer in. Só kan sy nie by die vergadering opdaag nie. Nou moet sy gou speel.

			Tyd vir hare was is daar nie, maar sy spring binne twee minute deur die stort en glip blitsig weer haar kantoordrag vir die dag aan sonder om te veel tyd voor die spieël te mors. Sy pluk haar hare uit die poniestert en trek vinnig ’n borsel daardeur.

			Toe sy die raadsaal in die hoofgebou ongesiens probeer binnesluip, daal daar ’n betekenisvolle stilte neer en almal kyk op. 

			“Juffrou Mans,” groet Mercia Retief stywerig. Om laat te wees vir jou heel eerste bestuursvergadering is onaanvaarbaar op Le Fleur, dis duidelik.

			“Jammer. Daar was ’n krisis ...” Janneli soek naarstig na ’n leë stoel.

			“... onder my bed,” voltooi ’n growwe stem haar sin. Met ’n spottende gesigsuitdrukking trek Gerard Retief vir haar ’n stoel uit. ’n Ligte tikkie van sy groot hand op die stoel nooi haar om langs hom te kom sit. 

			’n Sagte gelag rimpel om die tafel. Almal in die vergadering vind dit blykbaar baie amusant, behalwe natuurlik die voorsitster. Uit die hoek van haar oog onderskep Janneli ’n baie effense frons van Mercia in haar en haar seun se rigting. Blykbaar is dit nie net sy wat nie die humor in die situasie raaksien nie. En Janneli wou so graag ’n goeie indruk gemaak het vandag. Haar verleentheid is volkome.

			Intussen skarrel sy in haar deurmekaar brein rond om woorde te vind vir ’n verduideliking wat nie soos ’n lamlendige verskoning sal klink nie. “Die skoonmaakdienste staak. Die rugbyspan wat die afgelope week hier gebly het, het hul kamers in chaos gelaat en ons verwag ’n groot groep buitelandse gaste vanaand,” kom jare lange professionaliteit tot haar redding. 

			Dis blykbaar verduideliking genoeg. Mevrou Retief knik en glimlag fyntjies.

			Janneli kyk vinnig rond. Daar is geen ander leë sitplek nie en ten einde raad sak sy maar op die stoel langs die grinnikende hartebreker neer. Haar moeë lyf verwelkom die eerste sitslag van die dag op die sagte gestoffeerde leerstoel en sy probeer haar bes om te ontspan.

			Haar buurman wikkel sy wenkbroue vir haar, maar sy ignoreer hom en probeer fokus op die weeklikse verslag waarmee die keldermeester blykbaar reeds besig was toe haar binnekoms hulle onderbreek het. Dit moet Darius Retief wees. H’m. Byna net so aantreklik soos sy jonger broer, maar met ’n heel ander, meer formele voorkoms. Sy verslag is baie deeglik en saaklik.

			Janneli kry sommer respek vir die lang blonde man. Die mooi donkerkopvroutjie langs hom moet die wynmaker wees. Hy verwys telkens na haar wanneer hy oor die vordering van die maak van nuwe wyne uitwei. Letta het vertel dat hulle twee sowat twee jaar gelede getroud is. Die twee saam lyk en klink na ’n gedugte span. En nog baie verlief, dis duidelik. Selfs die formidabele matriarg wat die vergadering lei, lyk uiters in haar skik met die situasie.

			Janneli snork byna hardop. Die liefde. Wat ’n vermorsing van tyd en energie. Ware liefde bestaan nie in haar boeke nie. Die voorbeeld van haar ouers se huwelik was sprekend daarvan. Die verliefde paartjie daar aan die oorkant van die perdeskoenvormige tafel sal weldra agterkom dat hulle in ’n illusie leef. Die pastelkleurige lugborrel om hulle sal binnekort bars, hulle sal sien.

			“Juffrou Mans?” Almal se koppe draai na haar kant toe. Dankbaar dat sy gisteraand deeglik voorberei het vir die vergadering, staan Janneli op om haar heel eerste verslag te lewer.

			“Is alles nou gereed vir die oorsese gaste?” vra mevrou Retief toe sy afsluit.

			“Daar is nog detail waaraan ek ná die vergadering aandag sal gee, maar die kamers is gereed.”

			“Hoe op aarde het julle dit sonder hulp gedoen gekry?” vra Mercia, nou vriendeliker.

			“Op haar knieë. Hierdie paar handjies is bloedrooi geskrop,” kom ondersteuning uit ’n onverwagse, onwelkome oord. Gerard vat haar pols vas, lig haar een hand en bekyk haar vingers wat inderdaad bloedrooi is van die sterk skoonmaakmiddels waarmee sy heeloggend gewerk het. Hy hou dit omhoog vir almal om te sien.

			Janneli ruk haar hand uit syne, druk haar gebalde vuiste onder die tafel in en verwens haarself oor sy nie die tyd geneem het om room aan haar gemartelde hande te smeer nie. Kan die man haar nie los om self haar praatwerk te doen nie? “Mevrou Nel en ek het reggekom, dankie.”

			Mercia se wenkbroue lig, maar sy lewer geen verdere kommentaar nie. “Hoe lank reken julle sal die staking duur?”

			“Volgens die nuus op die radio is niemand seker nie, maar ek en die huishoudster het met die agentskap op Stellenbosch geskakel. Van môre af sal ’n groep studente tydelik kom uithelp vir die duur van die staking.”

			“Hou my op die hoogte, asseblief,” sluit Mercia hulle gesprek af en Janneli slaak ’n onhoorbare sug van verligting.

			Daarna is dit die restaurantbestuurder se beurt om verslag te doen en uiteindelik kry die groenoogverleier van vroue langs haar ook ’n kans. Janneli word teen haar sin verras. Van die spottende houding en loslit manier wat sy vroeër gesien het, is daar niks te bespeur nie. Ten spyte van sy informele jean en ’n gholfhempie wat oor sy breë skouers span, is hy duidelik ’n uiters professionele wingerdboukundige en sy kennis van die grond en die boerdery is wyd en blykbaar deeglik. 

			Janneli verluister haar aan die gesprek tussen die twee Retief-broers oor die druiwevariëteite wat nog geoes moet word en is ook beïndruk met die bydrae wat die jonger mevrou Retief maak. Dis opmerklik dat sy ’n wynmaker van formaat is. Geen wonder die landgoed loop op sulke geoliede wiele nie. Geen wonder hulle is van die vallei se mees gesiene mense nie. Sy verstaan van Letta dat daar nog twee jonger Retief-broers is, ’n tweeling wat nog op universiteit is. ’n Indrukwekkende gesin, inderdaad. Geen wonder haar ouers voel ná soveel jare steeds ’n mate van antipatie teenoor en jaloesie op hulle nie.

			Of sy hier by die eienaars van haar geboortegrond sal kan vind wat sy hier kom soek het, sal sy maar moet sien. Het sy die regte ding gedoen toe sy so impulsief aansoek gedoen het vir die pos hier op Le Fleur?

			

			

			

		

	
		
			Twee

			Toe Janneli vroegoggend by haar kantoor se deur uitkom, staan ’n glimlaggende Gerard omring van ’n giggelende bondel vroulike studente om hom in die portaal. Dis duidelik dat hy die aandag van die klomp meisies deeglik geniet. Meneer die Hartebreker is vroegdag al in aksie, dink sy sinies.

			“Môre, dames. Kom, ons werk wag. Ek is seker meneer Retief is hopeloos te besig om ons hier te staan en vermaak.” Janneli is net so seker die sarkasme in haar stem is heel duidelik, maar Gerard salueer haar net en knipoog vir die studente wat duidelik onwillig agter haar aandrentel. Genade, kan hy hom nie inhou nie? Party van die meisies is sekerlik meer as ’n dekade jonger as hy.

			“Meneer Retief was so gaaf om ’n voertuig te stuur om ons op die kampus te kom haal. Ons sou nooit betyds hier kon wees as ons vir die bus moes wag nie. Ons het hom maar net bedank,” verduidelik een van die meisies skamerig. 

			My sarkasme het iemand getref, net jammer dis toe nie die een op wie ek dit gemik het nie, dink Janneli wrang. “Baie gaaf van hom,” beaam sy net. Haar oë rek effens, maar sy lewer geen verdere kommentaar nie. Die man slaag telkens daarin om haar te verras, maar so maklik word sy nou ook nie beïndruk nie. Janneli Mans is lankal nie meer ’n giggelende studentjie nie. “Wag asseblief vir my in die eetkamer daar aan die punt van die gang, ek is nou hier om julle pligte te verduidelik.” 

			Janneli skuif die oorsaak van haar ergernis doelbewus uit haar kop. Sy het werk om te doen. Hoe op aarde sy ’n klomp bevoorregte jongmense, wat heel waarskynlik nog nooit een dag se skoonmaakwerk gedoen het nie, binne ’n baie kort rukkie gaan oplei om ’n groep uitgelese en berese gaste tevrede te hou weet sy glad nie. Sy hoop die skoonmakers se dispuut met hulle werkgewers word blitsig opgelos.

			“Ek verstaan meneer Retief het die studente in Stellenbosch laat haal?” vra sy uit toe sy Letta in die voorraadkamertjie langs haar kantoor aantref.

			“Hy het gehoor toe ek met die agentskap probeer reëlings tref om hulle te help met vervoer. Hy het voorgestel dat ek die bussie wat altyd ons gaste by die lughawe gaan haal, daarvoor gebruik. Die arme kinders sou douvoordag ’n bus moes haal en dan nog ’n hele ent stap om betyds hier te kon wees.”

			“H’m.” Janneli het niks meer te sê nie.

			“Jy sal nog leer, hier op Le Fleur moet ons almal saamstaan, anders kom ons nie die mas op nie. Om hierdie yslike besigheid te bestuur vat spanwerk.”

			Dit kom Janneli vinnig agter. Mevrou Nel kom so bekwaam voor. Hoekom het sy nie die pos as bestuurder van die gastehuis gekry nie? Sonder omhaal vra sy haar reguit.

			“Juffrou Mans, ek is g’n bestuurder nie. Ek doen hierdie werk al baie jare, vandat Mercia die gastehuis hier laat bou het. Ek wil g’n in ’n kantoor sit en met ’n fênsie computerding werk nie. Los die werkers, die wasgoed, die skoonmaak en dié soort van ding maar vir my. Jy kan die grênd gaste onthaal en die beplanning en die organisasie doen waarvoor jy opgelei is. Dit is vir my geen probleem dat jy my baas is nie. Ek is gelukkig waar ek is.”

			Janneli glimlag. “Noem my asseblief Janneli.”

			“En ek is sommer net Letta. Dis goed so. Waar is daai studente; laat ek hulle sake vir hulle gaan werk.”

			“In die groot eetkamer. Sal jy hulle ’n blitskursus in skoonmaakwerk kan gee?” vra Janneli verlig.

			“Los hulle vir my. Soos ek gesê het, die skoonmaakwerk is my probleem.” Sy tik Janneli liggies op die skouer. “Baie dankie vir jou hulp gister. Jy het drie skoonmakers se werk in ’n japtrap gedoen. Die vorige bestuurderes sou dit nooit in haar lewe gedoen het nie. Daarvoor was sy gans te opstêrs.”

			Tevrede dat sy en die huishoudster mekaar gevind het, haas Janneli haar na waar gister se opgehoopte werk in haar kantoor vir haar wag.

			Daar wag ook iets heel anders op haar. In haar stoel, met sy voete op haar lessenaar, sit niemand anders nie as Gerard Retief. Sy hande is agter sy kop saamgevat en sy gesig lyk grimmig, om die minste te sê.

			Janneli ruk tot stilstand. “Meneer Retief.” 

			“Juffrou Mans.” Haar van word lank en in twee lettergrepe uitgerek.

			“E ... kan ek help?” Wat soek die man by haar?

			Hy leun verder agteroor in haar stoel. “Vir seker kan jy my help.”

			“Wat kan ek vir u doen?”

			“Jy kan my help om iets te verstaan.”

			“Wat is dit, meneer Retief?” Kan die man nie tot ’n punt kom nie? Sy het baie werk.

			“Jou houding teenoor my.”

			“My houding?” Hy is toe nie so dikvellig as wat sy gedink het nie.

			“Jou aanmerking van gister en jou sarkasme van vanoggend hier voor die studente.”

			Oeps. Uitgevang. Maar verdomp, hy tree knaend op om sy reputasie gestand te doen. Kyk net hoe het die studentjies netnou aan sy lippe gehang.

			“Waaraan het ek sulke gedrag van jou te danke?”

			“Ek is bevrees jy het ’n reputasie wat jou vooruitloop, meneer Retief en ek het net daarop reageer.”

			Dit lyk of hy haar woorde oorweeg. “Hartebreker, hu?”

			“Dis wat hier in die gange gefluister word, ja.”

			“Wie sê so?” Hy frons.

			“Almal. En daardie vet album met foto’s op jou bedkassie van jou en jou ... e ... galery gebroke harte, getuig duidelik daarvan.” Nou weet hy boonop dat sy deur sy album geblaai het.

			Dit wil eers lyk of hy hom gaan vererg en haar uitskel, maar met ’n vreugdelose lag swaai hy sy voete van haar lessenaar af. “Hartebreker Retief. Nou toe nou.”

			Genugtig, sowat van ’n ego het sy nog selde teëgekom. “Is jy sowaar trots daarop?”

			“Natuurlik, die naam pas my uitstekend. Wat meer is, ek wil met jou ’n weddenskap aangaan.” Hy kom orent.

			Janneli vererg haar skoon uit haar linnepakkie se nate uit. “Ag, meneer Retief, ek het nie tyd vir speletjies nie, ek het baie werk. Is jy nie ook veronderstel om besig te wees met iets so belangrik soos ’n oes of ’n ding nie?”

			Daar is ’n flikkering in sy oë, maar hy laat hom nie van stryk bring nie. Inteendeel, die intense groen van sy kykers skitter net meer toe hy nader kom en sy gesig baie naby aan hare hou. “Ek wed jou, Juffrou Neus in die Lug, voor hierdie oestyd verby is, is jy ook een van die gebroke harte in my album.”

			“Droom voort, meneer Retief. Jy mors jou tyd. Gaan probeer liewer een van die giggelende studentjies daar buite. Ek het nuus vir jou. Janneli Mans het nie ’n hart nie. As ’n hart gebreek gaan word, is dit joune.” Sy behoort seker nie so met een van die Retiefs te praat nie, maar sy gee nie eens om dat hy een van haar werkgewers is nie; sy vermetelheid jaag haar rooihaarhumeur behoorlik op!

			“Ons sal sien wie se hart breek eerste. Voor parstyd verby is,” verklaar hy en slenter selfversekerd by die deur uit.

			Met ’n ongelowige laggie smyt Janneli haarself neer in die stoel, wat nog warm van sy liggaamhitte is. Die man is sowaar die toppunt van verwaandheid. Kan jy dit nou oorvertel? Sy lag hardop. “Laat hom gerus maar probeer!”

			“Wie moet wat gerus maar probeer?” ’n Gesig omring met donker krulle en oë propvol pret verskyn om haar deur. Haar besoeker is Bea Retief, die wynmaker.

			Janneli glimlag spontaan. Sy hou nogal van Bea. “Hallo. Dis daai arrogante swaer van jou. Kom in. Waaraan het ek ’n besoek van jou te danke, mevrou Retief?”

			“Bea. Noem my asseblief Bea. Ek het kom kyk of jy al tuis is in hierdie malhuis en of jy ’n vriendin nodig het.” Sy plof haar kompakte lyfie op die stoel voor Janneli se lessenaar neer.

			Janneli se hart word sommer warm by aanhoor van die oulike brunet se woorde. “Ek dink ek is amper tuis. Ja, dit gaan mal en ja, ek kan beslis doen met ’n vriendin hier rond.”

			“Wat het Gerard gedoen om jou wange so rooi te maak? Dit is sy bakkie wat nou net die gruisklippe daar buite so laat spat het, nie waar nie? Dis min dat hy hom so vir iemand vererg. Gewoonlik kan niks of niemand hom omkrap nie.”

			“Vererg? Dis ek wat my vererg het. Die man het ’n ego wat skrik vir niks. Bid jou aan, hy wed my hy sal my hart breek binne die bestek van ’n paar weke.” 

			“Dit klink soos iets wat Gerard sal sê.”

			Janneli glimlag dankbaar vir die student wat ’n skinkbord met koppies en ’n pot tee op die hoek van die lessenaar kom neersit. Sy kyk op na die skamerige meisie. “Dankie, jy red my lewe.” Met ’n handgebaar beduie sy dat sy self sal skink.

			“Ek het net gisteraand vir Darius gesê hier kom ’n ding.” Bea klink hoogs geamuseerd.

			“Watse ding? Gerard Retief kan ’n hoender gaan vang. Ek het hierheen gekom om te kom werk, niks anders nie.” 

			Bea skud van die lag. “Famous last words. Ek het ook so gesê en binne enkele weke eet ek toe uit die oudste Retief-broer se hand. Hulle kry wat hulle wil hê, hoor.”

			Dis vir seker, dink Janneli bitter. “Wat is dit met die Retiefs? Is hulle miskien die goeie gode se gawe aan alle vroue, of iets?” Oeg, daar hardloop haar vinnige tong al weer met haar weg. Is die wag wat voor haar mond behoort te wees aljimmers vas aan die slaap?

			Bea se lag droog op. “Jy klink omgekrap, sussie. Gerard kon jou nie binne die bestek van een week só laat voel het nie, kon hy?”

			“Nee. Dis sommer iets uit my verlede. Vergeet asseblief dat ek dit gesê het. Kan ek vir jou tee skink?” Janneli is dadelik spyt dat sy soveel van haar persoonlike gevoelens gewys het. Dis daardie egoïs van ’n Gerard wat haar so laat optree. Dis hy wat allerhande herinneringe weer oproep.

			“Ja, dankie, dit sal lekker wees.” Dit lyk asof Bea meer oor die onderwerp wil sê, maar haar dan bedink. 

			Janneli is dankbaar daarvoor. Gerard Retief is die laaste persoon oor wie sy met haar nuwe vriendin wil gesels. Bea is immers ook nou ’n Retief en sekerlik lojaal teenoor die familie. Dit sal haar wat Janneli is, beslis nie betaam om hier oor die vrou se skoonfamilie te sit en praatjies maak nie. Sy moet liewer daaraan werk om in die Retiefs se goeie boekies te kom. Almal behalwe een. In Gerard Retief se dik album vol gebroke harte wil sy beslis nie wees nie!

			

			

		

	
		
			Drie

			Skoon moerig pluk Gerard sy bakkie in rat. Hy is nou behoorlik gatvol om van sy sogenaamde reputasie te hoor. Ja, hy geniet die geselskap van vroue, en hy hou boonop van variasie. Nog nooit het hy toegelaat dat ’n verhouding te ernstig raak nie, want ’n strop om sy nek soek hy nie. Vroumense sien alewig wit rokke en huweliksklokke die oomblik wat hy te veel aandag aan een van hulle gee. Daarom glo hy aan afwisseling. Elke paar weke ’n ander een, dan kry niemand die verkeerde idee nie.

			Nou is die oulike rooikoppie ook nog op sy case daaroor. Hartebreker, inderdaad. Dis daai simpele Suna Vermaak wat as ’n grap vir hom die verdomde album met koerantuitknipsels vir sy verjaardag gemaak het. Hy sal die gastehuisbestuurdertjie wys. ’n Plan van aksie, dis al wat hy nodig het. Hy parkeer langs die landgoed se wynkelder en klim uit.

			“Hei, daai suur gesig van jou sal ons wyn se suikergehalte beïnvloed,” begroet Darius hom toe hy die gebou binnekom.

			“Moenie jy, oor jy ewe breëbors hier rondloop vandat jy gehoor het jy gaan pa word, dink ons moet almal alewig breë glimlagte op ons gesigte hê nie, broer,” grom Gerard dikbek. Hy het ’n koppie koffie en miskien ’n bietjie simpatie kom soek, nie slimpraatjies van sy ouer broer nie.

			“Hokaai nou. Wat byt jou vanmôre? Kom kry koffie in my kantoor, dalk help dit.”

			Hulle stap aan na die kelder se kantoortjie wat Darius en Bea deel. “Nie wat nie, wie. Dis daai rooikoppie daar in die gastehuis.”

			“Aha!” Darius tel die warm pot van die koffiemasjien af op en skink twee bekers vol.

			“Watse ‘aha’ is dit met jou? Sy vryf my skoon verkeerd op.” Gerard kry melk en suiker, neem ’n sluk en verbrand byna sy mond. Dis nie sy dag vandag nie.

			“Gister in die vergadering het dit vir my gelyk dis jy wat die opvryfding doen, nie sy nie.” Darius raak tuis agter sy lessenaar met sy beker koffie, rustig soos altyd. Gerard sal dit nooit teenoor sy ouboet erken nie, maar hy wens soms hy kon meer soos Darius wees – so doodseker van wie en wat hy is en wat hy uit die lewe wil hê. Die enigste keer wat hy sy broer onseker gesien het, was toe Bea hom ’n opdraande stryd gegee het aan die begin van hul verhouding.

			Gerard stut hom op die hoek van Bea se lessenaar. “Sy’t daai simpel album gesien wat Suna vir my dertigste verjaardag gemaak het en nou noem sy my ’n hartebreker.”

			Darius se skouers skud van die lag, maar hy sê niks, neem net ’n slukkie koffie.

			“Wat lag jy?”

			“Bea was reg. Hier kom ’n ding. Ek het jou nog nooit so omgekrap oor ’n vroumens gesien nie. Jy’s mos die een wat weet hoe om vroumense te hanteer, wat’s dit dan nou met jou?”

			“Ek is die donner in, dis wat. Wie is sy om iets oor my reputasie te sê te hê?” Gerard drink sy koffie klaar en sit sy beker met ’n stamp neer.

			“Dit het gister vir my gelyk of sy ook nie juis onaangeraak is deur jou nie.”

			“Hoe meen jy nou?”

			“Die lug het behoorlik gekraak van die vonke tussen julle twee daar in die vergadering. Dis gewoonlik ’n teken van aangetrokkenheid.”

			“Ga! Aangetrokke se voet. Afgestoot, ja. Toe ek net aan haar hand raak, blaas sy behoorlik soos ’n kwaai verkleurmannetjie vir my.” Gerard spring op en gaan staan met sy een hand in sy sak voor die venster.

			“As ek reg onthou, het ’n baie ervare lover boy my ’n bietjie meer as twee jaar gelede die raad gegee dat vroumense baie mooi woorde nodig het om hulle gelukkig te hou. Miskien moet jy jou eie raad toepas,” gaan Darius tong in die kies voort.

			Gerard se oë vernou en hy gluur sy broer aan. “Jou bliksem. Jy’s baie smug noudat jy getroud is, nè?”

			“Wie’s nou smug?” Bea kom die kantoor binne en kom staan styf teen haar man.

			Gerard skop teen die liasseerkabinet. “Hierdie man van jou weet nou skielik als van alles af, noudat hy gehoor het hy gaan pa word.”

			“En jy is jaloers omdat ...?” Bea se oë dans van pure pret. 

			“Jaloers? Ek? Waddehel laat jou so dink?” Sy is nogal ’n oulike vrou, net jammer sy praat sulke nonsens soos nou, dink Gerard suur. 

			“Hy het vanoggend vir Janneli gewed dat hy voor hierdie oestyd verby is, haar hart gaan breek.” Met haar oë vonkelend op Gerard, praat Bea in ’n verhoogfluisterstem by haar man se oor.

			Darius skud van die lag, sit een arm om sy vrou en trek haar op sy skoot. “The plot thickens ... Ek kan nie wag om te sien wat gebeur nie. Dinge gaan baie binnekort baie interessant raak hier op Le Fleur.”

			Gerard skud sy kop ongelowig. “Goeie hel, nuus versprei darem baie vinnig op hierdie plaas.”

			Bea en Darius lag dat jy hulle waar kan hoor. “As jy hulp nodig het om die rooikop se hart te wen, vra net, hoor,” proes Darius.

			“Dankie vir die koffie, maar nee dankie vir raad. Ek’t g’n julle hulp nodig nie, ek weet wat ek doen wanneer dit by vroumense kom.” Wag, laat hy liewer loop. Hier gaan hy g’n simpatie kry nie. Hierdie twee duifies is gans en al te selftevrede in hul nuutgevonde amper ouerskap. As hy so na Bea se plat magie kyk, is daai babatjie in elk geval seker nog nie groter as ’n ertjiepit nie. Vroumense! Kan jy glo Janneli het al klaar vir Bea vertel van die weddenskap? 

			Janneli staan gebukkend om iets uit die onderste rak van die voorraadkamertjie te haal. Gelukkig is die skoonmakers hierdie week weer almal op hul pos en kan sy aandag gee aan belangriker dinge. Ai, moet die pakkie krammetjies wat sy hier kom soek het nou juis agter in die hoekie wegkruip? Miskien moet sy die skryfbehoeftes en kantoorbenodigdhede na die kas in haar kantoor toe skuif. Dit hoort eerder daar. ’n Sagte wolwefluit agter haar maak dat sy byna haar kop teen die rak stamp. 

			“My ma het my gevra om jou môreaand te vergesel na die bestuurspersoneel se ete by die Le Fleur-restaurant. Dis om jou te verwelkom hier by ons,” hoor sy die einste wolf se stem van die deur se kant af. Genade, is dit haar voorland om altyd met haar agterkant boontoe te staan wanneer die man onverwags op haar afkom? Gelukkig dat sy vandag darem weer ’n langbroek aanhet. 

			Voor Janneli orent kom, loer sy vinnig vir hom terwyl sy na die pakkie krammetjies vat. H’m. ’n Onderstebo uitsig op hom is nie te sleg nie. ’n Swart jean wat om sterk bobene span en ’n woudgroen hemp, afgerond deur laatmiddagskadu’s in die holtes van sy wange, laat hom soos ’n advertensie vir die een of ander produk vir mans lyk. Sjoe, sy raak nou net so simpel soos die res van die vallei se vroue. Die gedagte maak dat sy regtig haar kop teen die rak stamp en hom ’n dwars antwoord gee. “Ek kan op eie stoom daar kom, dankie. Dis nou nie juis asof dit landuit is nie, is dit?”

			“Ek sal jou om seweuur by jou suite kom haal,” gaan hy voort asof hy haar nie gehoor het nie.

			“Ek sê mos ek kan self ...”

			“Ja, ja, ja, maar ’n opdrag van my ma is ’n opdrag van ons albei se baas, vir ingeval jy dit nog nie agtergekom het nie. My ma se woord is wet hier.”

			“Gaan daar ’n fotograaf iewers agter ’n potplant skuil?”

			Hy frons donker. “Waar val jy nou uit?”

			“Laat ek dit vir jou uitspel: Is dit ’n manier om ’n foto van ons twee saam vir jou album van gebroke harte te kry?” ’n Regop prentjie van hom lyk nog verleideliker as die onderstebo een. Miskien moes sy liewer onder die rak gebly het. Sy geur vul die vertrekkie. Oeg, miskien het daar te veel bloed na haar kop toe geloop toe sy so onderstebo gestaan het. Janneli Mans beloer of besnuif mos nie aantreklike mans nie. Veral nie hierdie een nie. Kophou, sussie. Onthou, hy is op ’n missie om jou te uitoorlê en daar is nie ’n manier waarop jy hom die weddenskap gaan laat wen nie.

			Gerard vou sy arms oor sy bors en plant sy bene wyd uitmekaar. Dit lyk asof hy bedoel om daar te bly staan totdat sy bes gee. “Ek het nie foto’s nodig om te sien dat jy al klaar met blink oë na my kyk nie.”

			“Blink oë? Vir jou?” So ’n bliksem! Janneli se bewondering verdamp terstond en sy stik behoorlik van verontwaardiging, gryp blindelings ’n pak papierservette uit die rak en gooi hom daarmee dat dit van sy bors af bons. Sien, daar gedra sy haar soos ’n tiener. Die man bring telkens die slegste in haar na vore.

			Met ’n triomfantelike lag vang hy die pak servette en kom dreigend nader. “Kolskoot! En ek praat nie van jou gooivernuf nie. Die waarheid veroorsaak altyd die heftigste reaksie, nè?”

			Toe hy feitlik teenaan haar tot stilstand kom, sien sy ’n vasberadenheid in die oë wat op haar lippe fokus. Dit kan net een ding beteken. Nee, sy gaan hom nie toelaat om haar te soen nie, al het sy dit elke nag hierdie week in haar drome beleef. Meesal nagmerries, maar nietemin drome. ’n Soen kan net rampspoedig eindig. 

			“Nee.” 

			“Nee, wat?” Hy kom nog ’n entjie nader. Paniek laai in haar op. Die kamertjie is nie veel groter as ’n kas nie en wegkomkans is daar nie. As hy haar soen, gaan sy smelt en dan wen hy hierdie ronde.

			“Ek gaan nie saam met jou nie en jy gaan my nie s ...” Haar stem sterf weg.

			“Jy’t gehoop ek gaan jou soen, nie waar nie?” Die diep stem is sag, intiem hier naby haar. Hy vee net saggies met ’n growwe duim oor haar onderlip wat van afwagting tintel. Met gemak skiet hy die pak servette terug in die rak in, netjies op die stapel waar dit was. ’n Oorwinningslig skyn in die groen dieptes terwyl hy omdraai en soos gewoonlik die laaste woord inkry: “Seweuur. En maak jou mooi vir my. Trek iets sag en sexy aan. Hierdie stywe pakkies wat jy werk toe dra, doen niks vir jou nie.” ’n Sagte, tergende lag vergesel hom in die gang af tot sy voetstappe by die sydeur uit verdwyn.

			’n Volle minuut later staan ’n stotterende Janneli steeds op dieselfde plek en wens dat sy meer vloekwoorde geken het. Gerard Hartebreker Retief gaan jammer wees hy het haar aangevat. Voor hy hierdie jaar sy laaste trossie druiwe oes, gaan sy sy hart in rooi wyn gepiekel op ’n silwer skinkbord aan hom terugbesorg!

			

			

		

	
		
			Vier

			Gerard verskuif die langsteelroos na sy linkerhand en raps met sy regterhand se kneukels op Janneli se deur. Fase een van sy plan van aksie is goed op dreef. Vanaand is die aand wat hy haar voete skoon onder haar gaan uitslaan. Die hardekwasrooikop staan nie ’n kans om die weddenskap te wen nie. Jy kan maar sê hy hou haar hart reeds in die holte van sy hand.

			Hy het gewonder hoe hy die halsstarrige vroumensie gaan oorreed om op ’n date iewers heen te gaan toe sy ma met die verwelkomingsete hom die perfekte oplossing bied. Maar hoekom is dit so stil daar binne? Daar kom geen geluid uit haar blyplek nie. Hy sal nie verbaas wees as sy reeds weg is en op eie stoom by die restaurant uitgekom het soos sy gesê het nie. Sy is kapabel en gaan sonder hom. Miskien moet hy weer klop. 

			Niks gebeur nie. Net toe hy wil omdraai en loop, gaan die deur skielik oop en toe gebeur ’n paar dinge tegelyk. Die roos val uit sy hand, sy knieë word lam en sy asem raak heeltemal soek. Is dit dieselfde girl wat ’n week gelede so bedremmeld onder sy bed uitgekruip het? Waar is die professionele bestuurder met die stywe linnepakkies?

			’n Hele paar tellings gaan verby voor hy tot verhaal kom. Miskien moet hy die roos optel, ’n poging aanwend om weer te begin asemhaal en dalk ook sommer iets sê. Die eerste twee kry hy wel reg, maar woorde ontwyk hom geheel en al.

			“En nou, casanova?” Haar sexy, lae stem tref hom reg in die solar plexus en vererger net sy penarie.

			“H’m. E ... hallo. Ek het ...” Hy hou die roos na haar toe uit. Bliksem, sy lyk mooi. Hy weet hy moet dit vir haar sê, maar die woorde wil nie kom nie. Daardie groen wasige ding wat sy aanhet, doen dinge vir haar wat enige warmbloedige man met een oogopslag kan afmaai. Miskien is dit die smeulende goudkleur van haar oë wat hom omtik. Nee, dis nie die groen ding of die oë nie, dis die romerige vel wat tussen die groen voue wys wat ... Goeie hel, hoe gaan hy heelaand sy hande van haar afhou en dit met sy ma in die geselskap?

			Sy ruik aan die roos en lag saggies, tergend. Daai sexy laggie tref hom waar hy nie so vroeg in die aand al getref wil wees nie. Die engel in groen breek die roos se stingel met ’n behendige draai af en kom nader. Toe vat sy hom aan die lapel van sy baadjie vas en trek hom stadig na haar toe. Soos ’n marionet gaan hy gewillig nader. Goeie genade, sy ruik hemels.

			Met ’n skalkse laggie druk die godin met die syerige hare die roos in die knoopsgat van sy lapel en sug tevrede. Hy weet sommer nou al dat sy uithouvermoë vanaand tot die absolute uiterste beproef gaan word. En hier dag hy die weddenskap is so te sê in sy sak. 

			“Daar’s hy. Nou kan ek heelaand die roos bewonder,” sê sy, gooi die stingel op ’n tafeltjie agter haar neer en haak by hom in. “Sal ons gaan, meneer Retief?” 

			“H’m. Ja.” Sy asem is wonder bo wonder terug, maar sy woordeskat is steeds skoonveld. Waar hy die teenwoordigheid van gees vandaan kry om haar deur te sluit, die sleutel in sy sak te druk en die een voet voor die ander te sit, weet nugter alleen. Vir die eerste maal in sy volwasse lewe is Gerard sprakeloos. As hierdie vrou moet weet dat sy so pas reggekry het wat geen ander vrou nog ooit reggekry het nie, sal sy dink sy het hierdie ronde gewen en dit kan hy nie bekostig nie. Hy sal hom moet regruk en gou ook. 

			Die vars Bolandse aandlug buite verrig wondere en hy kan ten minste weer vry asemhaal. Dalk kan hy tog fase een nog red. “Ons stap sommer. Die restaurant is mos hier naby,” kry hy uiteindelik twee vol sinne uit. Toe hy sy hand op haar rug sit om haar by die trappies af te help tref sy palm warm vel en ’n rilling trek deur sy lyf. Vinnig druk hy daardie hand liewer in sy sak. Baie veiliger.

			“Dis gaaf van jou ma om ’n ete vir my te reël.” Haar stem is ongeërg asof sy nie ook so ’n skok ervaar het soos dié wat deur hom getrek het nie.

			“Sy doen dit altyd vir nuwe personeel,” hou hy hom net so onaangeraak. Twee kan hierdie speletjie speel.

			“Seker. Ek het nie gedink ek is spesiaal nie, maar dis in elk geval gaaf.”

			“Miskien is jy. Spesiaal, bedoel ek.” Ditsem. Komplimenteer haar. Dis mos die raad wat jy vir Darius gegee het destyds toe Bea hom so omgeëllie gehad het. Hou so aan en sommer nou-nou het jy jou mojo terug, dan eet sy uit jou hand.

			“Los dit, Retief, mooi woordjies beïndruk my nie,” laat bars sy sy borrel vir hom, trek daai wasige stola-ding styf om haar lyf en bederf sy uitsig op haar mooie rondings geheel en al. 

			Sy handpalm tintel nog steeds daar waar hy aan haar rug geraak het. Ag, nou ja, hy het probeer.

			“Hoekom het jy nou juis hier op Le Fleur kom werk? Is daar nie beter geleenthede in die stad nie?” slaan hy ’n veiliger rigting in.

			“Dis naby genoeg aan die stad,” is al antwoord wat sy gee. 

			Hy weet nog steeds minder as niks van haar nie. En snaaks genoeg, vir die eerste keer is hier ’n meisie wat hom totaal fassineer. Hy wil alles van haar weet. Gewoonlik is sy belangstelling net bolangs en gee hy nie juis om of sy vrae beantwoord word nie.

			“Jy beantwoord nie my vraag nie,” hou hy vol. “Hoekom is jy hier?”

			“Ek het werk gesoek. Die pos was geadverteer. Wat wil jy hê moet ek sê? Dat ek ’n lewenslange begeerte gehad het om naby jou te woon en te werk?”

			Nou hoekom wip sy haar so? Dit was tog ’n doodlogiese vraag. Wat steek sy weg? “Wat dink jy is die duistere motief agter my simpel vraag?”

			“Niks nie. Vergeet dit. Hier is ons nou. Lyk my almal is al hier.” Sy beduie na die groot stoep van die restaurantgebou waar die personeel reeds om ’n lang tafel sit en gesels.

			“Hier. Ons het vir julle plek gehou,” wink Bea hulle nader. “Oe, jy lyk stunning,” begroet sy Janneli asof hulle jare lank reeds vriende is. 

			Darius knipoog vir hom en skink vonkelwyn in hulle glase. Die man het totaal verander vandat Bea in sy lewe gekom het. Sal hy wat Gerard is ook so verander as ... Nee hel, vergeet dit! Die blikslaer moet dit net waag om hom weer slim te hou vanaand. Hy is nie lus vir sy broer se meerderwaardige houding nie. Met die visioen in groen hier langs hom het hy meer as genoeg om mee rekening te hou, baie dankie.

			Janneli lig haar glas en kyk hoe die borreltjies in die ligroos vog na bo dryf. Gerard tree vreemd op vanaand. Sy gewone uitdagende houding en spitsvondigheid is skoonveld. Is dit moontlik dat sy in haar doel geslaag het met haar effens gewaagde uitrusting vir die aand? Mans is tog so voorspelbaar.

			Snaaks, sy hou nie van hom so stil nie. Dis juis sy loslitbenadering tot die lewe wat haar na hom toe aantrek. Aantrek? Sy kan nie bekostig om aangetrokke tot die man te raak nie. Sy verpes hom! Hy verpersoonlik alles wat sy verafsku: mans wat vroue uitlok en verlei en dan hul lewe verwoes. Dit het haar ouers albei in verbitterde ou mense verander. Boonop is hy ’n Retief en aard so presies na sy pa, die man wat die direkte oorsaak van haar familie se ondergang was. Gerard is absoluut die laaste man vir wie sy ooit iets sal voel. Hy kan vergeet van die weddenskap.

			“Moenie net daarna kyk nie, drink dit.” Hy wys na die glas. “Dis van Bea se heel eerste vonkelwyn wat sy hier op Le Fleur gemaak het. Jy moet geëerd voel dat Darius vanaand vir ons daarvan skink om jou te verwelkom.” 

			En daarmee steel hy die vonkel uit haar wyn. Sy moet geëerd voel? Niks wat ’n Retief doen, sal haar ooit geëerd kan laat voel nie, maar dit weet hulle sekerlik nie. Ook maar beter so. 

			“Welkom by ons, juffrou Mans,” glimlag Mercia vanaf die kop van die tafel.

			“Baie dankie, Mevrou,” Janneli neem ’n slukkie terwyl sy oor haar glas se rand na die klomp Retiefs om die tafel kyk. Met ’n glimlag wat haar wange styf laat trek, lig sy weer haar glas en klink dit teen dié van Darius en Bea. Miskien moet sy die aand probeer geniet. “Dankie, meneer die keldermeester. En Bea, dis ’n heerlike vonkelwyn.”

			“Ons het dit ingeskryf vir die Vroulike Wynmaker van die Jaar-kompetisie,” vertel Darius en glimlag trots vir sy vrou. “Bea staan ’n goeie kans om te wen. Sy is een van die finaliste.”

			“Hoekom is die kompetisie net vir vroue?” vra Janneli verbaas.

			“Moet asseblief nie daarmee begin nie,” keer Gerard met albei hande in die lug. “As my ma en Bea eers oor daardie onderwerp begin uitwei, kry nie een van ons ander ’n woord skeef in nie. Darius, het jy nie vir ons een van jou goeie rooiwyne gebring nie? Pienk wyn gee my hoofpyn.” 

			Janneli kan sien hy terg net sy skoonsus.

			Maar Bea dink blykbaar nie so nie. “Julle mans sou natuurlik verkies het dat vroue nie eens toegelaat word om mee te ding nie, nè? Toemaar, ek en Marile sal julle almal nog stof in die oë skop,” daag sy die manne uit.

			“Wie is Marile?” vra Janneli.

			“Ons buurvrou wat verlede jaar en voorverlede jaar die kompetisie gewen het. Sy’s een van die beste wynmakers in die land,” vertel Bea.

			“Hoekom bestaan daar hoegenaamd ’n kompetisie net vir vroue? Hoekom neem hulle nie net saam met die mans aan dieselfde kompetisie deel nie?” hou Janneli vol.

			“Hoekom is daar afsonderlike sportkompetisies vir mans en vroue? Hoekom is daar ’n Sakevrou van die Jaar-kompetisie?” is Gerard se teenvraag. Sy diepgroen oë skitter en hou haar blik gevange oorkant die tafel.

			“Omdat mans se ego’s dit nie sal kan vat as vroue hulle ’n ding of twee wys nie.”

			“Ons sal sien wat ons sal sien,” kom sy grinterige stem uitdagend en hy lig sy glas vir haar. 

			Janneli besef hy praat nie meer oor die wynmaakkompetisie nie. “Jy sal sien wat jy nog nooit gesien het nie, meneer Retief.” Die verwaande man kan haar omkrap soos niemand anders nog ooit kon nie.

			Janneli kom agter dat dit doodstil geword het om die tafel. Almal se oë is op hulle twee gerig. Darius, Bea en die res van die personeel lyk hoogs geamuseerd. Mercia bekyk hulle met fronsplooitjies tussen haar netjies geplukte wenkbroue. Janneli se gesig word vuurwarm en sy druk haar neus in haar glas. Hoekom maak Gerard alewig dat sy van haarself en haar omgewing vergeet?

			

			

		

	
		
			Vyf

			Janneli sit op die rand van die gastehuis se swembad met haar kaal voete in die koel water. Daar is min gaste vir die naweek en hulle is almal vir die aand uit. Iets om voor dankbaar te wees. Die hele week sedert haar verwelkomingsete was sy so besig dat dit nou die eerste kans is wat sy kry om ’n bietjie rustig te wees. Sy het haar werksklere vir ’n kortbroek en ’n T-hemp verruil en haar hare hang vir ’n verandering los om haar skouers. Dis ’n soel someraand en al wat sy wil doen, is hier sit en na die kriekies luister.

			Vir Gerard het sy dae laas net so in die verbygaan gesien. Gelukkig hou die oes hom uit haar hare en daaroor is sy nog meer dankbaar. Die man weet presies watter knoppies om te druk om haar humeur te laat opvlam.

			’n Plonsgeluid aan die diep kant van die swembad laat haar opkyk. Dit lyk of daar tog een van die gaste hier is. In die skemer kan sy net-net sien iemand kom onder water na haar kant toe aangeswem. Agge nee, daar gaan haar rus en vrede.

			Toe die persoon se kop die wateroppervlak breek, sak haar moed tot in haar kaal tone. Dis Gerard wat soos ’n hond die water uit sy hare skud en druppels al oor haar spat. Haar rustige aandjie is iets van die verlede, dis vir seker.

			Woordeloos kyk hulle net vir mekaar. Janneli doen haar bes om haar lyf se reaksie te ignoreer toe hy reg voor haar in die vlakker water te staan kom. Genade, die man is mooi gebou. As sy op sy oë fokus, kan sy sy breë skouers en die gespierde, bruingebrande lyf probeer miskyk, nie waar nie? Dit werk nie heeltemal nie. Alles wat vroulik is in haar reageer op hom. Hoe kry hy dit reg? Wat probeer hy doen?

			“So dis waar jy wegkruip. As jy my hart wil wen voor die einde van die seisoen, sal jy nou jou volgende skuif moet maak, nie wegkruip nie, juffroutjie,” begroet hy haar en kom sit op die rand van die swembad langs haar.

			Janneli snork en skuif weg van die waterplas wat onmiddellik om sy verbasend ordentlike swembroek vorm. “Ek kruip g’n weg nie, ek’s besig. Daar is nie tyd vir nonsens nie.”

			“Met ander woorde, jou deel van die weddenskap was net bekpraatjies. Gee jy nou al oor?”

			“Dis jy wat die simpel weddenskap begin het en dis jy wat jou lyf heelweek skaars gehou het, nie ek nie. Ek was maar hier.” Is dit nou nodig om iets van sy lyf te sê? Nou is haar volle aandag weer presies daar waar die strooisel borshare haar hande laat jeuk om te voel.

			“O, jy het my darem gemis?” Hy vat ’n vag van haar hare vas en draai dit stadig om sy nat vuis, trek haar kop saggies nader. 

			As sy haar teësit, sal dit seer wees, so sy is genoodsaak om na sy kant toe oor te leun, in sy smeulende oë te kyk. Ai.

			“Nie in die minste nie. Ek het net gewonder wat van jou en jou bravade geword het.” Sy wikkel haar hare ferm uit sy hand en haar oë uit die greep van sy hipnotiserende blik. Oorlewing. Dis waarop sy nou moet fokus. “Om iemand se hart te kan breek, moet jy darem eers daardie hart verower, sou ek sê. Maar dit lyk my jy’t verlede Saterdagaand besef jy het jou moses teëgekom. Is jou arsenaal dan so gou uitgeput?” Wonder bo wonder kraak haar stem nie.

			Gerard se vrolike lag weergalm oor die swembad. “Uitgeput? Ek het nog nie eens my arsenaal nodig gehad nie en ek het jou klaar net waar ek jou wil hê. Jy’t heelweek aan my gedink en oor my gewonder, stry?”

			“Jy sal jou wat verbeel! Jou ego ken geen perke nie. As ek wel aan jou gedink het, was dit uit irritasie, niks anders nie.”

			Janneli mik om orent te kom en weg te stap, maar voor sy haar plan ten uitvoer kan bring, pluk twee nat hande haar van haar sitplek af en moet sy vinnig haar asem intrek voordat haar kop die water tref. Sy skop hard om haar neus weer bo water te kry, maar dit was nie nodig nie, hy het haar reeds weer tot bokant die oppervlak gelig en hou haar liggies vas terwyl sy proes om die water uit haar gesig te kry.

			“J-jou ellendeling, wil jy my ver-versuip?” stotter sy die oomblik wat sy haar asem terugkry.

			“Nee, ek wil jou soen, maar ek wou nie jou klere nat mors in die proses nie. Toe reken ek as ons albei nat is, sal dit nie saak maak nie.” Met daardie omgekeerde logika is sy arms reeds om haar en sy lippe op haar mond nog voor sy kan besef hy bedoel wat hy sê.

			Janneli wil gee pad of ten minste spartel om weg te kom, maar hy het dit blykbaar voorsien en hou haar in ’n stewige greep teen sy warm lyf. Vir ’n oomblik oorweeg sy dit om sy onderlip te byt, maar dan dwing sy tong saggies tussen haar lippe in en sy vergeet skoon wat sy eintlik wou doen. Haar mond gaan onwillekeurig oop om hom toegang te gee. Nog nooit het ’n soen haar so vinnig en so totaal oorrompel nie. 

			Dit voel of die streling van sy mond nie net haar lippe nie, maar haar hele lyf liefkoos. Sy voel dit tot in haar tone. Tone? Genade, Gerard Retief soen haar dat haar tone krul. Dit kan mos nie! As hy moet weet hoe hierdie soen haar raak, sal hy weer dink hy het nog ’n ronde gewen.

			Janneli ruk haar kop weg om haar mond te bevry, maar is genoodsaak om aan sy skouers vas te klou om staande te bly. Toe sy in sy oë opkyk, lyk dit asof hy net so bedwelm soos sy voel. Ha! Hy is ook nie onaangeraak nie. Dit laat haar besef sy moet wegkom en gou ook. Sy draai haar los uit sy omhelsing en swem vinnig na die trappe toe. 

			“Lyk my jy’t jou slag verloor, Meneer die Hartebreker,” probeer sy haar omgekrapte gevoelens doodpraat. 

			“Wat laat jou so dink?” Hy staan steeds op dieselfde plek. 

			Voel sy bene ook so lam soos hare?

			“As jy jou slagoffers met geweld moet oorrompel om te kry wat jy soek, het jy beslis jou slag verloor.” Janneli poog om haar stem uitdagend te laat klink, maar dis maar ’n krakerige klankie wat uitkom.

			“Nè? Te oordeel na jou reaksie is daar absoluut niks met my tegniek verkeerd nie.” Hy hou ’n hand in die lug. “Round number three. All seconds out!” kondig hy dramaties aan en lag triomfantelik voor hy afsak in die water, hom wegskop van die vlak kant af en terug diep kant toe swem.

			Ag, hoekom kom sy altyd bedremmeld daarvan af wanneer hulle twee mekaar die stryd aansê? Druipnat en bewend van iets, beslis nie van koue nie, klim Janneli die swembad se trap uit en kies die hasepad na die aantrekkamertjie waar sy weet skoon swemhanddoeke vir gaste gehou word.

			“Nie een van die kombuismense het opgedaag nie en daar is gaste wat vroeg-vroeg al ontbyt wil hê.” Met Janneli se een oog op die wekker wat aandui dat dit eintlik nog slaaptyd vir haar is, luister sy na Letta se stem oor die foon wat haar wakker gelui het.

			“Ek kom.” Sonder aarseling vlieg sy uit die bed, reguit badkamer toe. Nee, as die week so begin, wil sy nie weet hoe dit gaan eindig nie.

			“Ek kan nie glo dat Kokkie ons so in die steek sal laat nie,” sê Janneli toe sy Letta alleen in die kombuis aantref. “Van die ander kan ek dit glo, maar nie van haar nie. Wat dink jy is nou weer die probleem, Letta?” 

			“Ek het vir Kokkie gebel. Sy vertel my die hele omgewing se hotelle en restaurante se mense staak almal van vandag af. Hulle’t gesien die skoonmakers het gekry wat hulle wou hê, nou probeer hulle dieselfde taktiek.” Tongklikkend bind Letta ’n voorskoot om. “Ek sal solank die worsies en sampioene aan die gang kry as jy die spek en eiers kan hanteer. Gelukkig is die eetkamer gereed en ons studentekelners is reeds op pad. Hulle was nie te gelukkig toe ek so vroeg bel nie.”

			“Dankie tog vir hulle twee. Hulle red ons al weer. En die muffins? Kokkie bak mos elke oggend vars muffins.”

			“O genade ...” Letta sny pakkies worsies oop en gooi dit in panne uit.

			“Toemaar, ek sal gou die deeg aanmaak. Dit neem mos nie lank nie. Die spek en eiers sal ek gaarmaak soos wat die gaste arriveer.” Janneli skakel die oond aan, gryp nog een van die oorgroot voorskote van die haak agter die deur af en bind dit oor haar jean en T-hemp wat sy vinnig aangepluk het. “Musiek. Ons het musiek nodig. Waar is Kokkie se radio?” 

			“Sy sluit dit saans in die spens toe. Kyk maar daar iewers op die rak.” 

			Gerard stap kombuis toe om ’n vinnige ontbyt by Kokkie af te bedel voordat hy teruggaan na waar hy van douvoordag af reeds met die spanne plukkers in die wingerd besig is. Hy hoop net Kokkie is in ’n goeie bui vanoggend. Sy kan lekker befoeterd wees, veral so vroeg op ’n Maandagoggend.

			In die kombuisdeur steek hy vierspoor in sy werkstewels vas. Janneli kom by die oond met twee panne muffins in haar hande orent terwyl sy lustig met die radio saamsing en boonop ’n paar danspassies uitvoer. Sy sien hom nie raak nie. Behendig keer sy die muffins op ’n afkoelrakkie uit terwyl sy tussendeur iets in ’n pan roer. Dis nou ’n welkome gesig so op sy nugter maag. Baie beter as ’n suurgesigkok. Waar sou Kokkie wees?

			Hy leun teen die deurkosyn en verlustig hom in die prentjie. Die langbeenrooikop in ’n denim en ’n yslike voorskoot om haar dun middeltjie vorm ’n baie mooier prentjie as wat Kokkie met haar ronde lyf sou kon. Daar is ’n smeersel meel op haar wang en haar hare is in ’n bondel op haar kop in ’n knipding vasgevang. Nou toe nou. Sy eetlus neem sommer toe, en nie juis vir spek en eiers nie.

			“Wat moet ’n man doen om ’n bietjie ontbyt in hierdie huis te kry?” vra hy en stap op die roggelende koffiemasjien af.

			“Meneer Retief,” begroet ’n blosende Letta hom. Sy vat-vat aan haar hare en gee vir hom ’n koffiebeker uit die kas aan.

			“In die eetkamer gaan wag tot die kelner jou bedien,” is Janneli se doodluiterse antwoord. 

			Ai. Die verkeerde een van die twee vroue in die kombuis bloos wanneer hy met haar praat. Die een wat hy graag met bloesende rooi wange sou wou sien, bekyk hom asof hy die suiker uit haar pap kom steel het.

			“Kokkie gee altyd net hier in die kombuis vir my ontbyt,” lieg hy skaamteloos. Hy gaan sowaar nie toelaat dat sy hom uit die kombuis verban nie. Dit is vanoggend die heel interessantste plek om te wees. Met ’n beker geurige koffie in die hand maak hy hom tuis op ’n kombuisstoel oorkant die groot tafel waar sy staan en werskaf. Hy kyk rond. “Waar is al die kombuispersoneel dan?”

			“Dis hulle beurt om die vakbondvastrap te doen hierdie week,” verduidelik Letta terwyl sy vir hom ’n stewige bord ontbyt begin skep. Hy steel solank ’n muffin van die koelrakkie af en hap in die sagte lekkerte daarvan in. 

			Janneli gaan voort met haar werk asof hy nie bestaan nie. Sou sy werklik so onaangeraak wees deur hom, of is dit net pure moedswilligheid om te bewys dat hy nie ’n kans staan om die weddenskap te wen nie?

			“Waar het jy leer kook, Janneli?” Sy lyk net so tuis in die kombuis met ’n voorskoot as agter haar lessenaar in een van haar snyerspakkies.

			“Juffrou Mans is ’n gekwalifiseerde sjef. Hulle leer mens mos deesdae alles daar by die universiteit van tegnologie,” antwoord Letta ewe geselserig toe Janneli net haar skouers optrek en klankloos saam met die musiek verder sing. 

			“Is dit so?” ’n Sjef, sowel as ’n kwalifikasie in hotelwese? Geen wonder sy ma was so opgewonde oor haar aanstelling nie. Hy wonder wat haar laat besluit het om hotelwese te studeer. 

			Gerard kry lus om die knip uit haar hare te trek en die meel van haar wang af te soen. Hy wonder of sy weer so sag in sy arms sal word soos daar in die swembad as hy haar nou sou vasvat. En noudat hy daaraan dink, hoekom ignoreer sy hom sedert daardie soen? Met mening katrol hy sy belustige gedagtes in.

			“Dankie, Letta.” Hy skud sy kop en fokus liewer op die bord kos wat Letta voor hom neergesit het. Vir wat is hy so nuuskierig oor Janneli? Hy wil alles van haar weet. Gewoonlik skeel dit hom min waarin die meisies wat hy uitneem, belang sou stel. Miskien moet hy klaar eet en sy ry kry. Die nuwe personeellid op Le Fleur neem gans te veel van sy aandag in beslag. Hy het meer as genoeg werk om hom mee besig te hou.

			Die weddenskap was in elk geval sommer simpel. Hy was net kwaad oor sy so aangegaan het oor sy sogenaamde reputasie. Hy moes lankal Suna se flippen fotoalbum in die asblik gefoeter het. Dis die album wat gemaak het dat sy dink hy is ’n nikswerd pierewaaier en rokjagter. Nou hoekom sou hy nou skielik omgee wat die kwaai vroumensie dink? Dit het hom nog nooit vantevore gepla wat mense van hom dink nie.

			

		

	
		
			Ses

			“Ek het kaartjies. Gaan jy saam?” Dis Gerard wat sy kop om haar oop kantoordeur insteek en twee kaartjies omhoog hou.

			“Middag, meneer Retief,” groet sy en kyk dadelik weer af na haar werk. Hy lyk gans te verloklik in ’n swart T-hemp en ’n ligte chinobroek wat op allerhande interessante plekke oor sy lyf span. Is boere nie veronderstel om kakiebroeke en two-tone-hemde te dra nie? Boonop laat sy donker kuif wat so slap oor sy voorkop val haar vingers jeuk. Sjoe, sy sal iewers krag vandaan moet kry om dit te maak tot aan die einde van oestyd.

			“Gaan jy?” Sy weier om toe te laat dat hy agterkom hoe sy hom bekyk, maar deur haar wimpers kan sy sien hoe hy weer die kaartjies deur die lug waai.

			“Waarheen?” Ai, hoekom laat sy toe dat die man haar so ... ontstig? Verkeerde woord. Ontstig is iets wat haar ouma sou gesê het; belustig maak is eerder wat hy aan haar doen. Maar sy wil dit liewer nie noem wat dit regtig is nie, dan erken sy dat sy dalkies hierdie weddenskap kan verloor. En verloor teen hierdie man is iets wat Janneli Mans nie met grasie sal kan doen nie.

			“Sondagmiddag is daar ’n opelugkonsert en piekniek op een van die wynplase hier naby. As jy sorg dat jy vieruur gereed is, mag jy maar saamkom.”

			“Kan nie onthou dat ek gevra het of ek mag saamgaan nie. Het niks daarvan geweet nie,” hou sy haar koeltjies. Mag, sê hy? Vermetele vent.

			“Gaan jy nou saam of gaan jy nie?” Die kaartjies flap geniepsig.

			“Ek kan ook nie onthou dat jy my genooi het nie.” Sy druk onnodig hard op die rekenaar se sleutelbord. 

			Die drukker kom in aksie en begin verwoed papiere uitspoeg. Dit lyk asof die drukker nes sy voel. Omgeklits.

			“Ek vra jou mos nou.” Hy maak ’n ongeduldige blaasgeluid, kom in en gaan sit ongenooid op een van die twee stoele voor haar lessenaar.

			“Ek is doodseker jy het net gesê hoe laat jy my oplaai.” Sy maak die papiere bymekaar en kram dit aan mekaar. Sy wens sy kon sy lippe aan mekaar kram. Dit sal ten minste die heuningstem wat haar hart so maklik laat smelt vir ’n rukkie stil kry.

			“Oukei, ek sal van voor af begin. Sal jy Sondag saam met my na die opelugkonsert en piekniek op die Bloekomberg-wynlandgoed toe gaan? Hulle hou dit buite onder die bome. Die gaste bring almal piekniekmandjies en kuier tot ounag daar onder die sterre,” sê hy stadig en duidelik asof sy vier jaar oud is. 

			Die smeltgevoel verdwyn en haar humeur vat weer vlam. “Wie tree op?” Sy kram venynig ’n stapel dokumente aan mekaar.

			Hy noem ’n sanggroep wat haar na haar asem laat snak. Dis ’n fout. Sy kan in sy oë sien hy weet haar belangstelling is nou geprikkel. Sy was van plan om nee te sê, maar dis haar gunstelinggroep. Nou sal sy die uitnodiging nie kan weier nie. Doodseker hy kan die gretigheid op haar gesig sien, probeer sy vinnig haar gesigsuitdrukking na onbelangstellend verander, maar dis klaar te laat. Sy sien reeds die triomf op sy gesig.

			“Aha! Dan is dit ’n date. Vieruur. Trek informeel aan, ons gaan op die grasperk sit. Ek het vir ons ’n piekniekmandjie by ’n restaurant op die dorp bestel. Darius en Bea gaan ook. Ons ry sommer met een voertuig.”

			’n Date? ’n Regte, egte date? En hy het klaar die kos bestel, so seker was hy dat sy sou saamgaan? Dit beteken hy het nog ’n ronde ingepalm! G’n wonder sy voetstappe in die gang af klink soos ’n triomftog nie. Die derduiwel is so seker van homself, hy het nie eens vir ’n antwoord gewag nie. Hy wou haar natuurlik nie ’n kans gee om te weier nie. Dan is dit hoe hy dit doen. As sy voorkoms nie genoeg is om die meisies te oorrompel nie, stoomroller hy hulle eenvoudig. Ongelukkig het albei metodes vandag op haar gewerk. Sy sal in haar pasoppens moet wees. Ligloop is van nou af haar wagwoord.

			Maar ligloop is nie waarvoor sy teruggekom het Le Fleur toe nie. Die hoofdoel van haar koms hierheen is wraak. Die Retiefs het haar familie uitmekaargeskeur en hulle skuld haar. Hulle skuld haar groot. 

			Janneli sug. Ongelukkig het sy in die kort rukkie wat sy hier is, nogal respek vir hulle gekry. Behalwe natuurlik vir Meneer die Hartebreker. Onwillekeurig sit sy ’n beskermende hand oor haar hart wat steeds tamboer, al is die man ’n paar minute reeds by die deur uit. Dis nou nie juis respek wat hy by haar afdwing nie, dis iets heel anders en dis die ding waarvoor sy katvoet sal moet loop.

			“Kom nader, dan leun jy teen my,” nooi Gerard waar hy langs Darius met sy rug teen ’n eikeboom se dik stam sit. 

			Hulle was gelukkig vroeg genoeg om ’n lekker plekkie onder ’n boom te kry, nie te ver van die verhogie waar die kunstenaars gaan optree nie. Bea sit-lê heerlik in die kring van haar man se arm en glimlag aanmoedigend vir Janneli.

			“Ek is oukei, dankie.” Daar is nie ’n manier wat sy so intiem teenaan hom gaan sit nie. Dis erg genoeg dat sy so oorbewus van sy nabyheid is sedert die oomblik wat hy haar by haar suite kom haal het.

			Sonder seremonie vat hy haar skouers vas en trek haar saggies teen hom aan. “Ek byt nie en jou rug gaan seer word van so kiertsregop sit. So ja. Is dit nou so erg?” Hy skuif ’n kussing gemaklik agter sy rug teen die boomstam in en vat hulle glase by Darius aan. 

			Nee, dis nog veel erger! Nou omsingel sy manlike geur haar ook nog en sy kan sy liggaamshitte deur haar dun bloesie voel. Janneli hou haar lyf stokstyf en kyk rond na die piekniekgangers wat met kussings en piekniekkomberse nesskop op die sagte lower rondom die tydelike verhogie. 

			“Ontspan nou,” sê hy hier by haar oor en druk ’n glas vonkelwyn in haar hand. “Vergeet van weddenskappe en nonsens. Geniet jou af middag. Môre werk ons weer dat die biesies bewe.”

			“Toemaar, dis nie meer lank nie, dan is parstyd verby,” troos Bea en sit bakkies met peuselgoed tussen hulle op die kombers waar almal dit kan bykom.

			“Min tyd oor vir jou om my hart te steel,” fluister Gerard en druk ’n soentjie teen haar oor. 

			Janneli ril van lekkerkry toe sy warm asem haar oor kielie. “Min dae vir jou,” is haar vinnige antwoord. Jikes! Die man maak nie mooi nie. Hy val haar aan oral waar haar swak plekke is. Eers bring hy haar vir ’n piekniekkonsert waar haar gunstelinggroep optree en nou vestig hy sy aanslag op haar gevoelige ore. Sy het nooit geweet dat ore deel van mens se erotiese sones is nie, maar nou weet sy dit maar alte goed. Die hitte van die piksoentjie trek regdeur haar hele lyf.

			Die piekniek is vir Janneli een groot fees. Sy vergeet inderdaad van alles behalwe hierdie oomblik. Die vonkelwyn laat haar volkome teen Gerard se harde lyf ontspan terwyl hy met sy arm om haar middel soms lustig saam met die sangers sing en tussendeur skater vir party van die kunstenaars se kwinkslae. Deurentyd speel hy met haar hare wat vandag los teen haar rug afhang terwyl hy gedurig aan haar arms of hande raak. Hy los haar nie vir ’n oomblik uit nie. ’n Meisie kan beslis bederf raak met soveel aandag.

			Toe die sangers ’n ruskansie neem, pak Bea die lekkernye uit hul piekniekmandjie en hulle geniet elke krieseltjie daarvan. Vir nagereg voer Gerard haar met aarbeie wat hy in sjokoladesous doop.

			“Genoeg. Ek kan nie nog een happie inkry nie,” keer sy.

			“Stap jy saam daar na die kleedkamers toe?” nooi Bea en knip die piekniekmandjie toe.

			“Ja, asseblief.” Janneli staan op, skud grassies van haar kniebroek af en tel haar skouersak op.

			“Hier. Trek sommer jou baadjie aan. Die luggie word nou koel.” Gerard hou die ligte baadjie, wat sy op sy aandrang saamgebring het, vir haar.

			“Gerard verstom my vanaand,” gesels Bea op pad kleedkamers toe.

			“Hoekom?”

			“Gewoonlik is hy die een wat moet veg om die girls se hande van sy lyf af te hou en nou is hy die een wat sy hande nie van jou kan afhou nie.”

			“Dis maar net sy tegniek om my sag te maak sodat hy die weddenskap kan wen,” keer Janneli.

			“Dink jy so? Ek glo nie dit het iets met julle weddenskap te doen nie. Dit lyk my werklik of hy vir die eerste keer vandat ek hom ken nie genoeg van ’n vrou kan kry nie. Die man is skoon versot op jou. Enigeen kan dit sien.”

			“Wel, dan staan ek ’n goeie kans om die weddenskap te wen, nie waar nie?”

			“Regtig? Is jy so onaangeraak soos jy wil voorgee? O, hier kom ’n ding. ’n Bitter interessante ding,” is Bea se laaste woorde voor sy met ’n breë grinnik by een van die toilette inglip en Janneli nie kan antwoord sonder om te skree nie.

			Toe die piekniekgangers weer tot ruste kom op hul kussings en komberse, open die leier van die sanggroep die laaste deel van hulle konsert. “Skuif nader aan jou geliefde, want die tweede deel wy ons vanaand aan ons nuwe album met liefdesliedere.” 

			Oral brand daar fakkels en buitelugkerse wat alles onder die bome in ’n romantiese gloed baai.

			“Kom, my geliefde,” terg Gerard en trek haar weer nader. 

			Gedagtig aan wat Bea te sê gehad het, probeer Janneli wegrem, maar met ’n ferm hand druk hy haar voor hom neer en hou haar stewig teen sy bors.

			“Geliefde se voet. Vanaand is net ’n soort skietstilstand,” dreig sy hier teen sy skouer en vroetel totdat sy gemakliker sit.

			“Maar die aand is nog jonk. Baie kan nog voor môre gebeur,” flankeer hy weer hier by haar oor en druk haar kop in die holte van sy nek in.

			Janneli sug innerlik. Sy sal moet keer en vinnig ook, want hieraan sal sy beslis gewoond kan raak. Die vonkelwyn bruis egter nog in haar are en sy is gans te ontspanne om nou ’n geveg op te sit. Sy het absoluut geen verweer teen hierdie man wat haar so styf onder sy blad intrek nie. 

			Is dit wat destyds met haar ma gebeur het? Is dit hoe sy onder die betowering van Johann Retief gekom het? Was hy baie aantrekliker en opwindender as haar pa en toe kon sy hom nie weerstaan nie? Ag, hoekom kan sy nie die verlede afgeskud kry nie? Maar sy en Gerard is wie hulle is. Sy is Monique Mans se dogter en hy is Johann Retief se seun en blykbaar ook sy ewebeeld.

			

			

		

	
		
			Sewe

			“Waaraan het ek ’n besoek van ons keldermeester te danke en dit sommer vroeg al op ’n Maandagoggend?” vra Gerard toe Darius hom op ’n druiwekrat hier by hom langs sy bakkie in die wingerd kom tuismaak. Sedert sy ouboet met Bea getroud is, het sy stugge houding van die verlede teenoor almal om hom heelwat verander, veral teenoor hom wat Gerard is. Hy is steeds oortuig Bea is die beste ding wat ooit met Darius kon gebeur het.

			“Dis nie die keldermeester wat besoek aflê nie, dis jou broer,” antwoord Darius op sy gewone kalm manier.

			“Klink gewigtig. Wat het ek nou weer gesondig om die Retief-naam skade aan te doen?” As Darius weer met sy ou storie kom dat hy wat sy gedrag teenoor vroue betref na hulle oorlede pa aard, gee hy hom so waaragtig vandag ’n opstopper of twee.

			“Nee, vir ’n verandering dink ek jy is op die regte pad. Ek is juis hier om te verhoed dat jy dit opfoeter.” Darius pluk ’n korrel druiwe en proe daaraan.

			“Opfoeter? Jy reken ek gaan dit, wat dit ook al is, weer opfoeter soos gewoonlik?” Gerard moet hom inhou. Hy bal sy vuiste, maar druk liewer sy hande in sy sakke. Al die jare moes hy van sy broer hoor dat hy net so ’n pierewaaier is soos hulle oorlede pa, wat links en regs buite-egtelike verhoudings aangeknoop en in die proses baie mense se lewe verwoes het.

			“Stadig nou. Dis geensins wat ek dink nie. Ek dink vir die eerste keer in jou lewe het jy die regte idee.” Darius spoeg ’n druiwepit uit.

			“Die regte idee? Watse idee het ek nogal, as ek dit ook mag weet?” Sy irritasie met sy beterweterige broer het nog geensins die wyk geneem nie.

			“Om die regte vrou behoorlik die hof te maak.”

			“Die hof te maak? Genade, Darius, bestaan daar ooit nog so iets soos om ’n vrou die hof te maak? Kom ’n bietjie by, broer, dis die een en twintigste eeu! Mense date ’n paar maal, dan trek hulle saam in en klaar. Jy is een van die min wat nog aan die konvensie van die huwelik glo.” Gerard pluk sy hande uit sy sakke en swaai sy arm deur die lug.

			“Wat jy dit nou ook al wil noem of hoe jy dit wil doen, maak geen verskil nie. Ek praat van wat ek gistermiddag daar by die piekniek aanskou het. Jy vry ongetwyfeld na die nuwe gastehuisbestuurder en wat ek vir jou kom sê het, is dat ek en Bea dit beslis goedkeur.” Darius bly onverstoord, pluk net nog ’n paar druiwekorrels.

			“En ek het julle goedkeuring nodig om na Janneli te vry?” Kan jy dit nou oorvertel? Genade, sy broer is ’n ander ene. “Ek vry nie na haar nie, ek maak haar op my verlief. Daar is ’n groot verskil. Ek gaan die weddenskap wen, sê ek jou.”

			Vir die eerste keer lag Darius. “Jy maak haar verlief op jou? Famous last words. Pasop dat jy nie vir haar ’n strik stel en self daarin trap nie.”

			“Moenie jy oor my worry nie, ek kan vroumense hanteer.” Gerard skop die bakkie se wiel en plant sy een voet op die bokant daarvan.

			“Dat jy weet hoe om vroumense te hanteer betwis ek nie, maar ...”

			“Sê net weer dis omdat ek na Pa aard, dan donner ek jou so wragtag!” val hy sy broer in die rede.

			“... wat ek eintlik wou sê, is dat wat ek gisteraand aanskou het, beslis die gedrag van ’n baie verliefde man is.” 

			“Verlief? Waar de hel val jy nou uit?” Darius kan altyd so verdomp onverstoord wees dat hy lus kry en skud die man. Die bakkie se band kry weer ’n venynige skop. As hy dit nie doen nie, skop hy dalk sy broer.

			“Jy kan jou oë en jou hande nie van haar afhou nie en wanneer sy nie by is nie, praat jy oor niks anders nie. Beslis die gedrag van ’n verliefde man.”

			“Wat het jy nou eintlik vir my kom sê? Dat ek haar moet uitlos, want ek gaan haar lewe verwoes nes Pa baie mense se lewe verwoes het?” Gerard se bloed kook nou behoorlik.

			“Wag nou, wag nou,” keer Darius. “Ek weet ek het in die verlede dikwels jou gedrag met Pa s’n vergelyk, maar Bea het intussen my oë laat oopgaan. Sy’t my geleer dat ek, en sekerlik jy ook, mans in eie reg is en dat ons nie durf toelaat dat Pa se sondes ons lewe beïnvloed nie. Voordat ek Bea leer ken het, het ek vroue afgesweer en soos ’n monnik probeer lewe omdat ek bang was ek word soos Pa en jy ...”

			“My liewe hel, Darius, ek was ’n seuntjie toe Pa selfmoord gepleeg het. Ek was te jonk om enigsins te verstaan wat aangaan, laat staan nog uit sy voorbeeld leer om soos hy te wees.”

			“Presies. Ek was ouer en ek het eerstehandse kennis gehad van sy rondvryery en van Ma se hartseer daaroor. Dis hoekom ek wil keer dat jy dieselfde pad as hy loop. Jy is lief vir vroue en Suna was reg toe sy daai album gemaak het. Jy laat stringe gebroke harte agter so ver as wat jy gaan.”

			“Jou bliksem! Jy sit daar soos ’n bleddie regter en spreek oordele oor my en my gedrag uit. Ek kan dit nie help as vroumense almal troubelustig raak die oomblik wat ek hulle meer as een keer uitneem of ’n bietjie aandag aan hulle gee nie. Ek maak altyd seker hulle weet van die begin af ek stel nie belang in trou nie.”

			“Ek oordeel jou nie. Ek is jammer as dit in die verlede so geklink het.” Darius vryf oor sy nek en dit lyk of hy na die regte woorde soek. “Jy is nie te onaardig om na te kyk nie en boonop is jy nie juis brandarm nadat jy die plaas by oupa Dawid geërf het nie. Hel, jy laat my deur my nek betaal vir hierdie oes. Net een oes is al ’n paar nulle op jou bankrekening, so vroumense vrek oor jou.”

			“En jy sit die nulle op jou bankrekening met die wyn wat jy maak in die kelder wat jy geërf het. Maar ons praat nie nou oor geld of oor erfporsies nie, praat ons?”

			“Nee, ek wil maar net keer dat jy dalk vir die verkeerde een val en jou lewe daardeur opmors.”

			“En Janneli is die sogenaamde verkeerde een?”

			“Nee, geensins. Ek en Bea dink sy is dalk juis die een wat jou gaan tem.”

			“Tem, sê jy? Daai klein rooikoppie?” Sy stem het gestyg, besef hy.

			“Einste. Ons dink sy is dalk net die een om jou te verlos van al die troulustige, fortuinsoekende vroue wat jou lewe so versuur.” Darius sê die laaste woord tong in die kies.

			“My lewe word g’n versuur nie en ek wil nie verlos wees nie, maar hoe, as ek mag weet, voorspel julle gaan sy dit doen?”

			“Ons is nie seker nie en wil ook nie van al die gory detail weet nie, asseblief tog, maar ons het ’n weddenskappie van ons eie aan die gang.”

			Gerard gee ’n blaflaggie. “Waaroor wed julle tweetjies nogal?”

			“Oor wie van julle tweetjies eerste die handdoek gaan ingooi en erken dat hy of sy verloor het.”

			“En?” Gerard kan nie glo wat hy hoor nie.

			“Ek sê Janneli gaan eerste vou en Bea sê jy gaan. My geld is op jou, boeta, maar ná gisteraand ... h’m ... is ek nie so seker nie.” Darius lyk werklik bekommerd. 

			Gerard verstom hom aan die man. Sy ernstige nerd van ’n broer het sowaar hierheen gekom om hom sy ondersteuning te bied en van raad vir sy liefdeslewe te bedien. Ongebleddielooflik.

			“Ná gisteraand?” Dit sal nogal interessant wees om te hoor.

			“Jip. Ek sê mos jy’t soos ’n verliefde man opgetree. Janneli moes net keer vir haar wickets.”

			“Keer?” Die blaflag word ’n gebrul. “Vroumense is mos maar so. Hulle keer kastig, maar intussen hoop hulle jy hou nie op nie.” 

			Vir die eerste keer in baie jare skaterlag hulle twee saam. Dit begin sowaar vir Gerard lyk of sy ouboet werklik omgee vir hom en sy geluk. Miskien is daar tog hoop vir hulle twee.

			Toe Darius se bakkie wegdreun, skud Gerard sy kop. Daar het werklik ’n handomkeer verandering by sy broer ingetree sedert Bea in sy lewe gekom het. Hy weet darem nie of hy sal toelaat dat ’n vroumens hom so verander nie. Daarvoor geniet hy sy vryheid te veel. Nee wat, hy gaan die weddenskap lag-lag wen. 

			Intussen geniet hy dit gate uit met die rooikop. Hy herleef weer gisteraand in sy gedagtes. Dis salig as sy so sag en vol vertroue teen sy lyf aanleun terwyl haar vroulike geur in sy neus opstuif. Dis so lekker wanneer sy vir sy flou grappies lag, maar hy hou die meeste van die vuur wat haar mooi oë kan spuug wanneer hy haar kwaad maak. Nog nooit het ’n vrou vir hom so ’n heerlike uitdaging gebied nie. Sy is geensins ’n pushover nie. Maklik gaan dit nie wees nie, maar dit gaan groot pret wees om hierdie weddenskap te wen. 

			Darius en Bea kan vergeet, hy laat hom nie tem nie. Hy is beslis nie gereed vir ’n strop om sy nek nie. Hy sal sorg dat Bea die weddenskap tussen haar en haar man verloor. Hy gaan die rooikoppie tem, nie sy vir hom nie. Voor hy hierdie seisoen die laaste trossie druiwe oes, eet sy uit sy hand. Gerard Retief sal die laaste woord inkry, soos altyd.

			Dit laat hom mos nou dink; dis heelwat ure sedert hy laas ’n woord of enigiets anders met juffrou Mans gewissel het. Die ou piksoentjie gisteraand by haar deur was bitter onbevredigend. Hy sal moet werk aan sy oorredingsvermoë.

			Hy kyk op sy polshorlosie. Dis juis nou teetyd vir sy werkers. Miskien moet hy gou gastehuis toe wikkel en gaan kyk of hy ’n koppie koffie of iets by haar kan afbedel. Dalk is hy gelukkig, dan kry hy meer as koffie en kwaai woorde. 

			Sy bakkie se wiele skop stof op soos hy hom gastehuis toe haas.

			

			

		

	
		
			Agt

			Janneli glimlag toe die koffiemasjien wat sy van die kombuis na haar kantoor toe laat skuif het, ’n baie bevredigende roggelgeluid maak. Die skinkborde met fyn koppietjies tee wat die kelnerin gedurig aandra, is nou nie juis haar styl nie. Haar hand gaan vanself uit na waar haar gunstelingkoffiebeker altyd staan, maar vat net wind raak. Nou waar ...? 

			Gerard se groot hand het haar voorgespring en hy lig reeds die koffiepot om die beker, háár beker, vol te skink.

			Verbaas kyk sy hoe hy suiker en melk byvoeg. Nes sy daarvan hou. ’n Skeutjie melk en een teelepeltjie suiker. Dan vyf maal omroer, die lepeltjie tik-tik op die randjie van die beker en die eerste geurige slukkie met ’n salige uitdrukking op sy gesig neem. Sý gesig. Dis haar koffie wat hy daar staan en inasem. “Hei!”

			“Wou jy ook gehad het? Gaan haal gou vir jou ook ’n beker. Ek is seker Kokkie het ’n hele paar daar in die kombuis.” Die groen oë flonker en terg haar oor die rand van haar eie beker. 

			Oombliklik is sy redeloos kwaad. As jy aan Janneli Mans se koffie vat, vat jy aan haar. “Dit kon ek geweet het. Jy is ’n Retief. ’n Gebruiker. Jy vat wat jy wil hê en dink dit kom jou toe.” Janneli spring op. Sy weet sy gaan nou te ver, maar sy kan dit nie keer nie. 

			Hy het sekerlik nie ’n idee waar sy nou uitval nie, en dit oor iets so simpel as ’n koppie koffie. ’n Slapelose nag en ’n vaste voorneme om nie vir Gerard Retief te val nie, het haar egter vanoggend met die verkeerde voet uit die bed laat opstaan en hy het so pas heeltemal die verkeerde knoppie gedruk. 

			“Wat? Waarvan praat jy? Wie gebruik vir wie?” Hy lyk werklik uit die veld geslaan.

			“Jy is die werkgewer en ek die werknemer, dus kom my koppie koffie jou toe. Jy’s presies nes jou pa was. Iemand wat vat wat hy wil hê, te duiwel met die res.” Toe sy die uitdrukking op sy gesig sien, wens Janneli onmiddellik sy kan haar woorde uit die lug uit teruggryp, maar weet ook sy het reeds ’n grens verbygesteek en omdraai is nie meer moontlik nie. Wat op aarde het haar nou besiel? Sy wou nie nou al die Retiefs laat agterkom wie sy eintlik is nie.

			“Wat weet jy van my pa? Hoe de hel kan jy sê ek is net soos hy?” Dit lyk behoorlik of die bloed uit Gerard se kop na sy werkstewels se kant toe beweeg. Hy sit die koffie so hard neer dat dit oor die stapel papiere op haar lessenaar stort.

			Janneli spring op om te red wat te redde is terwyl sy baie vinnig dink hoe om haar flater te probeer toesmeer voordat hierdie situasie heeltemal hande uitruk. Vervaard vee sy die koffie met ’n bondel snesies op, maar maak net ’n groter gemors. Natuurlik kan sy ook nie so vinnig aan iets dink om haar woorde ongedaan te maak nie en bly liewer stil voor sy dalk verder droogmaak.

			“Het jy jou ore uitgeleen vir ’n verdekselse lot holruggeryde skinderstories?” Toe sy steeds nie antwoord nie, gryp hy albei haar polse vas en dwing haar om na hom te kyk. 

			“E ... ek is jammer, ek moes van beter geweet het en nie na die praatjies geluister het nie,” gryp sy vinnig na die uitkomkans wat hy haar onbewustelik bied. “Wag, ek gaan kry gou ’n lap en nog ’n koffiebeker.” Dit sal haar tyd gee om te dink en hom tyd gee om te kalmeer. Dit lyk of hy haar te lyf kan gaan. Van die man wat gister so speels met haar flankeer het, is daar nou geen teken nie. Janneli maak dat sy wegkom.

			Toe sy terugkom met ’n klam doek en nog ’n koffiebeker, is daar van hom geen teken nie. ’n Vinnige kyk by die venster uit bevestig dat sy bakkie ook nie meer op sy gewone plek onder die boom geparkeer staan nie. Janneli val op haar stoel neer, gryp die bondel nat papiere en smyt dit in die asblik. Dit sal in elk geval van nuuts af gedruk moet word, dink sy terwyl sy haar lessenaar met die lap skoonvee.

			Met ’n sinkende gevoel in haar binneste tel sy die steeds stomende koppie koffie op, neem ’n slukkie, sug en voel onmiddellik beter. Boeretroos soos sy daarvan hou, geen wonder hy wou dit steel nie.

			Janneli was nog te jonk om te verstaan wat aangegaan het toe hulle gesin weg is van Le Fleur af, maar sy het grootgeword in ’n huis vol bitterheid en verwyte oor wat op die Retief-landgoed gebeur het voor hulle so vinnig hier moes weg. 

			“Jy het jou soos ’n slet gedra en dit oor hy aantreklik en ryk was,” onthou sy een van haar pa se vele tirades. 

			“Hy het my net gebruik, gevat wat hy wou hê en my toe weggesmyt,” het haar ma gehuil.

			Eers was Janneli te klein om te verstaan waaroor die onmin tussen haar ouers gegaan het, en later het sy moedeloos geraak oor die twee se onvermoë om weg te beweeg van die ding wat hulle geluk laat versplinter het. Uit stukkies van bitter rusies wat sy moes aanhoor, het sy die waarheid agtergekom. Haar pa het sy werk as plaasbestuurder van Le Fleur verloor omdat haar ma ’n verhouding met haar pa se baas gehad het. Dit was die hoofoorsaak van haar moeilike kinderjare saam met ouers wat nie kon vergeet en vergewe nie.

			Toe sy hierdie pos geadverteer sien, het sy besluit dis dalk die ideale geleentheid om die Retiefs van wie sy so baie moes aanhoor, te leer ken. En net miskien was dit die geleentheid om wraak te neem op die mense wat die oorsaak was van die skeuring in haar gesin wat haar soveel trane in haar lewe gekos het.

			Nou weet sy nie meer so mooi nie. Sy hou van die Retiefs, veral van die een. Buitendien is wraaksugtigheid nie deel van haar samestelling nie. Wat sal dit haar in elk geval baat? Iets wat dit haar wel in die sak gebring het, is ’n aangetrokkenheid tot die einste man op wie sy haar wraak tot dusver probeer mik het. Toe hy netnou so verskriklik kwaad vir haar was, het sy besef dat sy woede die laaste ding is wat sy wil hê, sy wil veel eerder ... Nee, sy sal nie so ver gaan om dit te erken nie. Nie eens teenoor haarself nie.

			Vasberade sit sy die koffiebeker neer en skakel die drukker aan om nuwe kopieë van die geruïneerde dokumente te maak.

			“Ma, wie is hierdie juffrou Mans van die gastehuis nou eintlik?” vra Gerard toe hy oorkant sy ma se lessenaar gaan sit.

			“Wat bedoel jy, Gerard?” Sy ma kyk hom met deernis in haar oë aan.

			“Wat weet sy van die Retief-geskiedenis? Waar kom sy vandaan?”

			“Hoekom vra jy? Jy het nog nooit so belanggestel in een van ons werknemers nie.” 

			Gerard se oë vernou. Verbeel hy hom, of skram sy ma weg van ’n reguit antwoord? Hy ken haar. Sy sal nooit ’n aanstelling in ’n sleutelposisie maak sonder om die kandidaat se agtergrond behoorlik te ondersoek nie.

			“Iets wat sy vanoggend gesê het, het my laat wonder oor haar. Eers het ek gedink sy het maar net haar ore uitgeleen aan die gewone ou skinderstories, maar die manier waarop sy dit gesê het, het my laat dink daar is veel meer agter haar woorde.”

			“En haar woorde was ...?”

			“Sy het gesê ek is ’n gebruiker, net soos my pa was.”

			Mercia sug en skuif ’n lêer op haar lessenaar heen en weer. “Ai, my seun. Jy en Darius moenie toelaat dat die sondes van julle pa ...”

			“Ma, weet jy hoeveel keer in my lewe moes ek al aanhoor dat ek na my pa aard? Ek kan die man nie eens onthou nie, maar als wat ek doen, word blykbaar aan hom gemeet,” val hy haar in die rede. “Vir die eerste keer in my lewe gee ek werklik om wat ’n vrou van my dink en nou ...” Hy bly skielik stil. Bedoel hy werklik die woorde wat nou net by sy mond uitgekom het? Goeie hemel, ja. Dis vir hom baie belangrik wat Janneli Mans van hom dink. Hy sak agteroor in sy stoel. “Ma, wie is sy regtig? Komaan, uit daarmee.”

			“Soos die gebruik is, het ek op haar agtergrond ingegaan toe ek haar vir die pos oorweeg het. Sy het die pos suiwer op meriete gekry, maar toe ek besef wie sy is, was ek baie geïnteresseerd om uit te vind hoekom sy graag hier sou wou kom werk, veral ná die manier waarop die Mans-gesin destyds hier weg is.”

			“Die Mans-gesin?”

			“Haar pa was jare gelede Le Fleur se plaasbestuurder. Sy is hier op Le Fleur gebore.”

			“Ek kan haar nie onthou nie.”

			“Jy sal nie, jy was nog te jonk.”

			“Hoekom is hulle hier weg?”

			Sy staan op en gaan haal twee koeldranke uit die yskassie wat agter twee deure in ’n eikehoutboekrak versteek is. Sy hou een na Gerard toe uit, maar hy skud sy kop. Terwyl sy haar koeldrank in ’n glas skink, hou Gerard haar dop. Hy ken niemand wat so beheers is soos sy ma nie, maar hy kan sien dat sy ontsteld is. Die goedversorgde hand wat die koeldrank vashou, bewe effens.

			“Monique Mans was een van die vroue met wie jou pa ’n verhouding gehad het. Dit was die vrou saam met wie Darius hom in ’n ... netelige situasie betrap het. Darius was maar nege jaar oud en dit, plus vele soortgelyke voorvalle, het ’n vreeslike indruk op hom gemaak. Dit was die direkte oorsaak van Darius se lewenswyse voor hy Bea leer ken het. Dit het gemaak dat hy alle verhoudings vermy het.”

			Baie dinge is ineens vir Gerard duidelik. Dis natuurlik waarom Darius alewig so aangaan oor sy manier van doen wanneer dit by vroue kom. Maar dit verduidelik nie wat Janneli Mans op Le Fleur kom soek het nie.

			“Hoekom is die Mans-gesin van Le Fleur af weg?”

			“Monique het gehoop op meer as net ’n skelm verhouding met jou pa. Sy wou eintlik graag mevrou Retief geword het, maar jou pa het natuurlik nie sulke planne gehad nie. Hy het sy brood aan weerskante gebotter.” 

			Sy pa was wie en wat hy was, maar hy was lief vir sy ma, dit weet Gerard. Hy het natuurlik ook geweet wat hy aan haar het. Sy was nog altyd die een wat die leisels styf vasgevat het, selfs voor oupa Dawid se dood. Sy was die een wat die landgoed opgebou en verander het in ’n vooruitstrewende sakeonderneming wat hulle almal baie welaf gemaak het.

			“En toe het Pa van haar ontslae geraak deur haar man af te dank?”

			“So iets, ja.”

			“Dan is dit die rede vir Janneli se bitterheid teenoor die Retiefs?”

			“Ek reken so, ja.”

			“Ai, Ma, dis so jammer.” Gerard staan op en gaan sit sy hand op sy ma se skouer. Wrewel teenoor die pa wat hy nooit geken het nie, sal hom niks in die sak bring nie, maar op hierdie oomblik sou hy die man wat hulle almal so negatief beïnvloed het, met sy kaal hande iets kon aandoen.

			Sy sit haar hand op syne. “Dis tyd dat ons Johann Retief se nalatenskap aan ons almal ter ruste lê. Moenie toelaat dat jou pa se dinge jou kans op geluk skipbreuk laat ly nie, my seun. Darius het dit uiteindelik oorwin. Dis nou jou en Janneli se kans om dit vir eens en vir altyd af te skud.”

			“Wat bedoel Ma met my en Janneli se kans?”

			“Dis vir enigiemand met oë in sy kop duidelik dat jy mal is oor die rooikopmeisie. Ek kry ook die gevoel dat haar koms hierheen te make het met die feit dat ook haar lewe diep geraak is deur wat jou pa en haar ma aangevang het. Wat anders kon haar daartoe beweeg het om aansoek te doen vir ’n pos hier by ons?”

			“Dit klink vir my na ’n resep vir ’n ramp, Ma. Mens kan nie geluk fabriseer uit jare se ongeluk nie. Sy kan my buitendien nie voor haar aangesig verdra nie. Die intense emosie in haar oë en stem netnou is vir my ’n duidelike bewys daarvan.”

			“Daar is ’n baie fyn lyn tussen liefde en haat, my seun. Buitendien, haar bitterheid is op jou pa gemik en nie op jou nie. Dis jou werk om haar te oortuig jy is nie jou pa nie. Soos ek jou ken, behoort dit nie ’n probleem te wees nie.”

			“Ma bedoel ek moet my voorkoms en my sogenaamde slag met vroue wat ek by Pa gekry het, gebruik?” Sinisme maak sy stem growwer as wat dit gewoonlik is.

			“Nee, Gerard. Jy is glad nie soos jou pa was nie. Jy is net so aantreklik soos hy was, ja, maar daar eindig die ooreenkoms. Jy is hardwerkend en het integriteit, en deernis vir ander mense – eienskappe wat jou pa ongelukkig nie gehad het nie. Skud hierdie ding van jou af en veg vir wat jy graag wil hê.”

			“En Ma reken daardie ding is Janneli Mans?”

			“Dit is vir jou om te besluit. Ek het ’n gevoel dat jy dit gaan geniet om uit te vind of dit wel so is.” 

			Sy ma ken hom so goed. Sy tik liggies op sy hand en hy weet die gesprek is daarmee afgesluit.

			“Dankie, Ma. Ek is lief vir jou.” Hy druk ’n soentjie op haar wang en stap stadig uit na sy bakkie toe. Miskien is sy ma reg. Net miskien is dit die moeite werd om uit te vind of daar iets tussen hom en Janneli Mans kan wees. Maar die gifkyke wat hy vanoggend in haar oë gesien het, voorspel ’n opdraande stryd. 

			Skielik glimlag hy. Hy is nie verniet ’n Retief nie. Hy wil nie hoor dat hy na sy pa aard nie, maar hy weet mos hoe vroumense se koppe werk. Jip, hy het nog ’n plannetjie of twee om juffrou Mans se voetjies onder haar sexy lyf uit te slaan. Let the games begin! 

			Gerard adem die somerlug behaaglik in en kyk oor sy ma se roostuin terwyl hy aanstap na sy bakkie toe. Sover hy weet, staan hulle weddenskap steeds en daar is nog ’n hele paar wapens in die arsenaal waarvan sy laas week gepraat het. Met ’n vriendelike groet vat hy die snoeiskêr uit die verbaasde tuinier, wat verniet probeer keer, se hand en stap doelgerig op die boom met die diepste rooi rose af.

			

			

		

	
		
			Nege

			“Dankie vir die mooi blomme in my kantoor, Letta,” begroet Janneli haar kollega die volgende oggend.

			“Watter blomme?”

			“Die mooiste rooi rose wat ek nog gesien het. H’m, en dit ruik hemels. Waar het jy dit gekry?”

			“Ek het nie blomme in jou kantoor gesit nie. Buitendien laat Mevrou nie toe dat ons van die rose pluk sonder die tuinier se toestemming nie. En ek en daai man sit nie in vrede langs dieselfde etenstafel nie. Hy sal nooit van sy pryswennerrose aan my afstaan nie. Ek moet maar tevrede wees met die lelies en asters en fynblommetjies vir die gastehuis se blompotte.”

			“Nou wie sou dit daar gesit het?”

			“Rooi rose, sê jy? H’m.” Letta snuif luid.

			“H’m ... wat?”

			“Ek het ’n sekere boerklong daar in die gang sien verbystryk soos net hy met daai gespierde paar lang bene van hom kan aanstryk.” Ongeërg sit Letta ’n stapel skoon linne in die wagtende arms van ’n skoonmaker en gaan doodluiters voort om nog uit te tel. “Daar is nie een enkele vrou in hierdie vallei wat sou omgee as hy vir haar rooi rose sou aandra nie.”

			“Wie sê dit was hy?”

			“Wie anders het die guts om blomme uit Mercia Retief se roostuin te gaan steel en dit nogal van haar skoublomme? Nie ek nie. Darius sal dit nie waag nie. Daarvoor is hy te ordentlik. Dis net Gerard wat genoeg van ’n waagduiwel is.”

			“Die waagduiwel wat vat wat hy wil hê,” brom Janneli onderlangs.

			“Hoe nou?”

			“Sommer niks. Hoe weet jy dis van haar skoublomme?”

			“Haar rooi rose wen elke jaar die eerste, tweede en derde pryse op die blommeskou. Almal op hierdie plaas weet die roosbeddings staan op heilige grond. Dis haar pride and joy, sê ek jou.” Letta gee nog ’n stapel linne aan ’n skoonmaker wat staan en wag het en sluit die linnekamertjie se deur met ’n geklingel van haar bos sleutels.

			Ingedagte stap Janneli terug na haar kantoor toe. Sou hy haar vergewe het vir haar uitbarsting van gister? Toe sy agter haar lessenaar gaan sit, val haar oog op ’n klein mandjie met ’n lieflike tros druiwe. Haar mond water behoorlik toe sy die blink druppels op die pers korrels en die enkele blaar sien. Sou dit nog ’n vredesoffer wees?

			Toe snak sy na haar asem. Langs die koffiemasjien staan twee identiese koffiebekers, ’n pienke en ’n bloue. Pienk? Nee. Hy kan uit die pienke drink. Dis nou as sy hom ooit weer naby haar koffie gaan toelaat. Weet hy dan nie meisies met rooi hare kom nie naby pienk nie?

			Toe sy haar rekenaar aanskakel, wag daar nog ’n verrassing. Die tuisskerm wat oopmaak, is nie die blou wolkies waaraan sy gewoond is nie, dis vol van honderde rooi rose, en onder in die een hoek staan daar in krullerige sierletters: “’n Soen vir elke roos.”

			“Droom voort, meneer Retief,” bromlag sy, maar kan nie ’n salige sug keer toe sy ’n plomp druiwekorrel stukkend byt en die heerlike soetigheid op haar tong koester nie. Hoekom is sy skielik lus om die rooi rose in die blompot en op haar rekenaarskerm te tel? Retief of te nie, niemand kan sê die man het nie ’n sekere ... Wat sal sy dit noem? Styl. Geen wonder die vallei se vroue, van agt tot tagtig, vrek oor hom nie. 

			Die hele week sien sy hom nie met ’n oog nie, maar elke oggend wag daar ’n verrassing in haar kantoor. ’n Pak baie spesiale varsgemaalde Turkse koffie met die belofte dat hy dit saam met haar gaan kom uitdrink, staan die volgende oggend tussen die twee koffiebekers. Die dag daarna peul ’n klomp ballonne gevul met helium uit die voorraadkas toe sy dit oopmaak en sy lag so dat sy dit nie gevang kry voordat dit teen die plafon gaan hang nie. 

			’n Sjokoladewinkeltjie in Franschhoek lewer ’n yslike pak handgemaakte heerlikhede vir haar af. Die kaartjie daarby sê: Jou soene is lekkerder as tjoklits. Ag, wat weet hy van haar soene? Maar toe onthou sy die onvergeetlike soen daar in die swembad. Dit was beslis lekkerder as tjoklits, maar dit sal sy so nooit as te nimmer teenoor hom erken nie.

			Vanoggend lê daar ’n gedrukte uitnodigingskaartjie by haar sleutelbord. Toe sy sien waarvoor dit is, snak sy na haar asem. Dis aan Gerard en ’n metgesel gerig en dis vir die funksie waar die aankondiging van die vroulike Wynmaker van die Jaar gemaak gaan word. Sy het Bea en Mercia daaroor hoor gesels die aand van haar verwelkomingsete. Dis blykbaar een van die spoggeleenthede van die jaar.

			Dis Saterdagaand! Sy het haar voorgeneem om nie weer saam met Gerard iewers heen te gaan nie, maar hierdie geleentheid is spesiaal en sy wil dit nie misloop nie. Wat op aarde sal sy aantrek? Miskien moet sy vir Bea vra wat trek mens aan vir so iets. Sy is mal oor Le Fleur se vroulike wynmaker. Blykbaar staan Bea ’n kans om te wen hierdie jaar. Die kort donkerkopvroutjie trek haar onteenseglik aan en sy voel dat hulle twee dalk groot vriendinne sal kan word. Sy sal graag vir Bea gaan ondersteun Saterdagaand.

			’n Briefie in ’n sterk handskrif is los by die kaartjie toegevou. Sy tel dit op. Gee my ’n kans. Dis al wat daar staan. ’n Kans waarvoor? Om haar hart te breek soos hy haar gewed het hy gaan doen? Soos sy pa haar ma se hart gebreek het? Loop sy dieselfde paadjie as haar ma? Gaan hierdie Retief haar hart steel en dit dan in die grond in vertrap?

			“Is hier ’n bietjie koffie vir ’n man wat al ’n dag se werk agter die rug het?” onderbreek die onderwerp van haar gepieker haar gedagtegang. 

			Hy lyk inderdaad moeg. Sy het in die nag ligte in die wingerd daar bo teen die berg gesien. Kokkie het vanoggend toe sy ontbyt gaan soek het, verduidelik wanneer toestande presies reg is, die druiwe vir sekere wyne baie vinnig gepluk moet word en dan werk die plukspanne dikwels deurnag.

			“Aangesien jy die koffie en die beker gekoop het, kan jy seker koffie kry,” antwoord sy versigtig. “Uit die pienk beker,” voeg sy vinnig by.

			“Die pienke is joune.” Hy kom in en toets die koffiepot se hitte met die agterkant van sy hand. Met ’n tevrede grom lig hy dit en skink twee bekers vol.

			“Ek doen nie die pienk ding nie. Pienk pas nie by my hare nie.”

			Hy lag. “Enigiets pas by jou hare. Ek’s mal oor jou hare. Veral as die son liggies maak daarin.” Toe hy opkyk, kan sy sien hy bedoel dit.

			“Jy speel seker. Op skool het die seuns my geterg daaroor.” Oe, en sy het bitter trane daaroor gehuil en haar rooikopvoorsate daaroor verwens.

			“Skoolseuns is simpel goed. Gelukkig kom ons manne darem later by.” 

			Sy hou belangstellend die ritueel van melk en suiker byvoeg, die roer en die tik van die teelepel op die beker se rand dop. Sonder om te vra, maak hy hare presies reg soos sy daarvan hou. Met uitdaging in sy oë hou hy die pienk beker vir haar sodat die oor na haar kant toe wys. Waaroor gaan die uitdaging? Oor die pienk beker, of oor die kans waarvoor hy gevra het?

			“Oukei, aangesien jy my hare gekomplimenteer het, sal ek die pienk beker aanvaar.” Die ander ding moet sy eers goed bedink. Wat bedoel hy nou eintlik met ’n kans?

			“En die uitnodiging?” Hy knik in die rigting van die kaartjie op haar lessenaar.

			“H’m ...” Gaan sy so maklik ingee? Sy wil graag gaan, maar hy kan gerus maar eers ’n bietjie sweet. Sy snuif liggies. Asof hy sal sweet om ’n metgesel vir hierdie funksie te kry. Enige vrou wat bloed in haar are het, sal saam met hom wil gaan.

			“Jy sal dit geniet. Ons moet vir Bea gaan ondersteun. Die finaliste word met allerhande vrae gepeper en dis nogal senutergend vir die deelnemers.”

			“Word hulle dan nie suiwer op hul wyne beoordeel nie?”

			“Nee, hulle reken die wenner moet vir ’n jaar lank die woordvoerder vir alle vroulike wynmakers kan wees. Behalwe dat sy puik wyne moet kan maak, moet sy ook haar woord kan doen. Maar skoonsus Bea is nie op haar bek geval nie. Sy staan ’n baie goeie kans om te wen.” Hy stut sy sitvlak op die breë vensterbank en teug behaaglik aan sy koffie.

			“Is sy die gunsteling om te wen?”

			“Marile Buys, ons buurvrou van die plaas langsaan, is haar grootste opposisie. Ons is vriende van skooldae af. Ons sal ook nie omgee as sy wen nie. Maar sy het die afgelope paar jaar gewen. Le Fleur sal baie daarby baat as ons die trofee ’n slag hierheen kan bring. Darius het al baie toekennings vir sy wyne gewen, maar hierdie een is nogal spesiaal.”

			Toe sy niks sê oor die uitnodiging nie, maak hy keel skoon. “My ma het my vertel van my pa en jou ma.”

			Janneli se kop ruk op en die kokend warm koffie stort oor haar hand. Hulle weet wie sy is! 

			Gerard spring op, sit sy koffie neer en in dieselfde beweging pluk hy ’n sakdoek uit sy sak en druk dit oor die rooi merk wat oombliklik op haar ligte vel verskyn. “Askies, ek het jou laat skrik.” Hy druk saggies met die sakdoek sodat dit die koffie absorbeer en blaas oor die brandplek. “Letta het ’n noodhulpkissie. Wag, ek gaan kry iets vir die brand.”

			“Nee, dis nie so erg nie, dis nie nodig nie. My vel is maar net sensitief.” Die skrik en die brandpyn laat haar oë traan. Sy sluk en sluk, maar jare se opgekropte emosie begin haar oorweldig.

			“Ek bring salf.” Hy is reeds by die deur uit.

			Janneli druk haar gesonde hand oor haar oë en kreun hardop. Die Retiefs weet sy is Monique Mans se dogter. Natuurlik het Mercia Retief haar agtergrond nagespeur en twee en twee bymekaargesit. Wat dink hulle het sy hier kom soek? Sy weet self nie eens werklik wat haar besiel het om op Le Fleur te kom woon en werk nie. Ag, was sy maar op hierdie oomblik ver weg van hier af.

		

	
		
			Tien

			“Hier is dit. Hou jou hand.” Gerard kom in, vat na haar hand.

			Maar sy hou haar arm stokstyf teen haar sy. Haar asem kom hortend en haar hele lyf begin ruk, haar een hand steeds oor haar gesig. Sy sal die Retiefs nooit weer in die oë kan kyk nie. Wat moet hulle van haar dink? Wat het sy gedink toe sy besluit het om hierheen te kom? Sy kry haarself nie onder beheer nie. Tot haar skande gaan sy hier voor hom in duisend stukkies breek.

			“Janneli ...” Hy sit sy arms om haar en vou haar teer in ’n omhelsing toe. “Huil maar. Dis oukei.” Hy skop die deur agter hom met sy een voet toe. 

			Dié klein gebaar van bedagsaamheid is al wat sy nodig gehad het om haar laaste bietjie selfbeheersing te laat meegee. Die muur wat sy oor baie jare om haar gebou het om emosies binne en ander mense buite te hou, versplinter in ’n onbeheerste huilbui.

			Met sy ken op haar kroontjie hou hy haar styf vas terwyl haar trane sy hemp se voorkant deurweek. Toe sy uiteindelik tot bedaring kom, lig hy haar ken met sy hand, maar sy knyp haar oë toe, doodseker dis bloedrooi en opgehewe van die huil.

			“Kyk vir my,” gebied hy en wag totdat sy haar oë oopmaak. “Net so min as wat ek kan help wat my pa aangevang het, net so min kan jy verhelp wat jou ma gedoen het. Dis tyd dat ons dit afskud.”

			“Maar ek was so dom om hierheen te kom om met my teenwoordigheid asyn op almal se wonde te kom drup.” Haar stem is dik en haar neus loop. Sy vee dit sommer met sy sakdoek af wat sy steeds in haar hand het.

			“Miskien was dit nodig vir ons almal. Ma sê dis tyd dat ons die siklus verbreek.”

			“Watse siklus?”

			“Die een van hartseer, pyn en wroeging wat my pa se buite-egtelike verhoudings vir ons almal agtergelaat het. Dit wil vir my lyk asof jy as gevolg daarvan net soveel letsels as die Retiefs dra. Kyk net hoe huil jy en dit ná soveel jare. Pa is al so lank reeds dood. Ma, ek en Darius dra ook steeds aan die las van sy reputasie. Dit moet end kry.” 

			Gerard se oë speel oor haar gesig en snaaks genoeg, sy is nie verleë oor hoe sy lyk nie. Die Retiefs kry net so swaar onder hierdie ding as wat haar familie gely het. Wraak is nie van toepassing hier nie.

			“Jy wil nie weet hoe dit my beïnvloed het nie,” sug sy.

			“Ja, ek wil als weet, maar ons kan daaroor gesels wanneer jy gereed is daarvoor. Nou gaan ons eers na jou hand omsien en dan skink ek vir ons vars koffie.” Hy kyk na die koffiemasjien. “Dit lyk of daar darem genoeg oor is.”

			Met die grootste sorg smeer hy koel salf aan die brandmerk. Janneli dink nie dit was werklik nodig nie, maar sy sê niks. Sy sorgsame aandag is letterlik soos salf op rou wonde. Terwyl hy dit doen, voel sy hoe ’n groot las van haar skouers lig. Dit neem nie die verlede weg nie, maar haar geheim is uit en hy verwerp haar nie daaroor nie. Miskien aard hy tog nie na die pa na wie hy blykbaar so baie lyk nie.

			Hy staan baie naby aan haar en sy kan hom na hartelus bekyk terwyl sy kop oor haar hand gebuig is. Elke donker baardstoppeltjie op sy sterk gesig is duidelik te sien. Nog nooit het ’n man haar so aangetrek nie. Hy ruik na son en wingerd en pure man. Vir die eerste keer verstaan sy die aantrekkingskrag wat ’n man vir ’n vrou kan hê wat haar onnosel dinge laat aanvang sonder dat sy daarna spyt is. Is dit wat met haar ma en Johann Retief gebeur het?

			Ai. Miskien moet sy hom die kans gee waarvoor hy gevra het. Dalk staan hulle twee tog ’n kans op ... Wie weet wat? Al word hulle net goeie vriende en oorbrug die afgrond wat deur hul onverantwoordelike ouers veroorsaak is.

			Toe hy blykbaar tevrede is dat haar vel geen skade sal hê nie, gaan hy kombuis toe om hul koue koffie uit te gooi. Janneli gebruik die kans om gou haar gesig in die kleedkamertjie te gaan afspoel en vars grimering aan te sit. Hy bring die skoon bekers terug.

			“Sal jy Saterdagaand saam met my gaan?” vra hy toe hy haar koffie aangee.

			“Dis nuut. Jy vra sowaar, jy sê nie net nie.” Sy kan nie help om te glimlag nie.

			“Ek wil hê ons moet van die lawwe weddenskap vergeet.” Daar is erns in die groen oë wat gewoonlik terg en spot.

			“Ek sal bly wees as ons daarvan kan vergeet en dit sal vir my lekker wees om saam met jou na die toekenningsaand toe te gaan, dankie. Ek wou nog altyd graag na so ’n affêre toe gaan.” Janneli weet dat sy eintlik instem vir heelwat meer as net ’n afspraak om iewers heen te gaan. Kan sy en Gerard saam daarin slaag om die swaarkry en die bitterheid van die verlede te besweer?

			“Hallo, Bea,” groet Janneli die volgende oggend en steek haar kop om die deur van die kelder se klein laboratorium.

			“Haai, dis lekker om jou hier te sien. Watter wind waai jou hier uit? Gewoonlik draf jy so rond om jou gaste tevrede te hou dat ons bitter min van jou te siene kry.” Bea vee dadelik haar hande aan ’n doekie af en kom nader. “Kom, dan gaan gooi ek vir ons ’n koeldrank of iets in daar by die kantoor.”

			“Ek het gedink terwyl die mans albei weg is na die Boerevereniging se vergadering toe, kan ek jou uitvra oor Saterdagaand.”

			“Ja, die plaaswerkers se dreigement om ook te staak, en dit hier in die middel van seisoentyd, is nogal ’n tameletjie. Darius en Gerard moet probeer red wat te redde is. Intussen vrek ek van senuweeagtigheid oor Saterdagaand. Wat is dit wat jy wil weet?”

			“Gerard het my saamgenooi en ek weet nie wat om aan te trek nie.”

			“Aha! Hierdie weddenskap van julle raak al hoe interessanter.” Bea haak by haar in en begin aanstap na haar en Darius se kantoor toe.

			“Nee, die weddenskap is af. Dis ’n lang storie ...” Janneli weet nie hoeveel om aan Bea te verklap nie, maar sy het ’n yslike behoefte aan ’n vriendin. Sedert haar huilery op Gerard se bors, voel sy dat sy van die las wat sy soveel jare alleen moes dra, ontslae wil raak. Wanneer sy Gerard se arms om haar voel, begin haar verraderlike hart aan allerhande onmoontlikhede glo. Sy moet dit net eenvoudig met iemand deel.

			“Oe, ek is die ene ore. Vertel!” Bea beduie dat sy moet sit en haal twee koeldrankbotteltjies uit die yskassie agter die kantoordeur.

			“Ek weet nie, ek ...” huiwer Janneli steeds. Sy ken Bea nog skaars.

			“As dit niks met my te make het nie, sê gerus so, maar as jy ’n oor soek om te luister, ek is ’n goeie luisteraar.” Sy sit ’n botteltjie vrugtesap en ’n glas voor Janneli op die lessenaar neer.

			“Gerard is so ...”

			“Opvreetbaar aantreklik? Interessant? Laat hy jou tone krul?”

			“Bea! Jy’s ’n getroude vrou,” lag Janneli kastig geskok en ontspan onmiddellik. Sy weet sommer dat sy haar hart teenoor hierdie borrelende vrou wil uitpraat.

			“Baie gelukkig getroud, maar nie blind vir my hunk van ’n swaer se aantreklikheid nie. Ek weet ook dat hy swaar dra aan sy pa se reputasie en dit net omdat hy glo op ’n druppel rooiwyn soos die verdekselse ou man lyk. Darius het op ’n stadium net so swaar gekry onder die dinge van die verlede, alhoewel hy dit heel anders as Gerard hanteer het. Maar ons praat nie nou oor Darius nie.”

			“Dit gaan juis oor sy pa en wat hy aangevang het jare gelede,” beken Janneli.

			“Ai. Johann Retief het baie trane en ongelukkigheid veroorsaak.”

			“Weet ek dit nie.”

			“Dit klink dan nou vir my asof jy eerstehandse kennis daarvan dra?” Bea frons en gooi haar koeldrank in haar glas.

			“Ongelukkig, ja.” Janneli blaas ’n asemteug uit. “Ek is hier op Le Fleur gebore. My pa was vir ’n hele klompie jare die plaasbestuurder hier. Johann Retief en my ma het ’n verhouding gehad.”

			“Is jy ...?”

			“Nee, nee, nee. Ek is nie die resultaat van hul verhouding nie. Dit het ná my geboorte gebeur. Ek was wel een van die slagoffers daarvan. My ouers se huwelik het bitterlik gely daaronder. Met die gevolg dat ek in ’n atmosfeer van struweling, bitterheid en verwyte grootgeword het. My ouers kon eenvoudig nooit weer vrede maak en voortgaan met hulle lewe nie.”

			“Agge nee. Dan het Johann Retief se dade nie net die Retiefs se lewe beïnvloed nie, maar vele ander s’n ook.”

			“Toe ek die pos op Le Fleur geadverteer sien, het ek gedink dat ek hier nie net meer oor die Retiefs sou kon uitvind nie, maar dat ek dalk sou kon wraak neem op die mense wat ek as die oorsaak van my ongelukkige kinderjare beskou het,” gooi Janneli die hele mandjie druiwe finaal uit. So ja. Nou weet almal presies wie sy is en hoe simpel sy was.

			“Oeps. Weet Mercia dat jy ...”

			“Ek het nie gedink dat sy twee en twee bymekaar sou sit nie, maar ek het my misgis.” En het sy nie!

			“Ja-nee, my skoonma is skerp. Sy mis niks. Wat sê sy hieroor?” Bea glimlag sowaar. Sy lyk nie eens ’n bietjie geskok oor hierdie onthullings nie. 

			Janneli hou sommer nog meer van haar.

			“Ek het nog nie self met haar daaroor gepraat nie, maar Gerard sê sy reken ek en hy moet die siklus van ongelukkigheid en bitterheid verbreek en die beste daarvan maak.”

			“Dit klink na presies wat Mercia sou sê. Jy weet, sy is die een wat nog al die jare die gesin bymekaarhou. Die sukses van al die Le Fleur-ondernemings is deur haar harde werk, vasberadenheid en innovering.” 

			Dan is dit soos Janneli vermoed het. Mercia is die stukrag agter alles op Le Fleur. Hoe kon haar ma ooit gedink het dat sy met so ’n vrou sou kon kompeteer? “Dis presies wat ek waargeneem het sedert ek hier aangekom het. Ek het ook agtergekom die twee Retief-broers wat ek tot dusver ontmoet het, is beslis meer soos hul ma as soos haar oorlede man.”

			“Jy is reg, hulle is net sulke sterk mense soos Mercia, maar nie een van hulle het ongeskonde van hul pa se dinge afgekom nie. My Darius het vir jare ’n muur om homself gebou en gevlug van alle verhoudings, soveel so dat ek hom letterlik moes wakker skok. Gerard doen hom weer voor as iemand wat ligtelik van die een verhouding na die ander gaan, maar dis net ’n front. Daar is ’n reuseverskil tussen hom en sy pa. Hy het integriteit en diepte wat die ou man blykbaar nie gehad het nie en ek dink jy is die een wat daardie diepte kan ontgin.”

			“Ek? Ons twee is dan gedurig in mekaar se hare.”

			“Juis. Julle kan mekaar nie uitlos nie. Daar is ’n vonk tussen julle wat skrik vir niks. Enigiemand kan dit duidelik sien. Dis jou besluit of jy daardie vonk tot ’n vuur gaan aanblaas of nie.”

			Janneli raak stil, teug net aan haar koeldrank. Is Bea dalk reg?

			“Wat wou jy weet oor Saterdagaand?” verander Bea die onderwerp.

			“Is dit baie formeel? Wat trek mens soontoe aan? Ek dink nie ek het iets in my kas wat geskik is nie.”

			“Ek en Marile Buys van La Provence hier langsaan gaan Saterdagoggend gou wegglip stad toe juis om iets te gaan soek om aan te trek. Gaan jy saam?”

			“Dit sal wonderlik wees, maar kan ek regtig? Sal ek nie inbreuk maak op julle ...”

			“Natuurlik sal jy nie inbreuk maak nie. Jy is meer as welkom. My skoonsus is ’n pragtige mens. Sy sal jou ook graag wil leer ken.”

			“Skoonsus?”

			“Haar man Werner is my broer. Ons het maar onlangs eers ontdek ons is broer en suster. Dis ’n ander lang storie wat ek jou nog sal vertel.” 

			Janneli verwonder haar. Hoe meer sy van die Retiefs te wete kom, hoe meer interesseer die familie haar. Veral die een. As Gerard se loslithouding net ’n front is, sal sy bitter graag die ware Gerard agter daardie masker wil ontdek. Miskien was haar koms na Le Fleur toe tog nie so ’n groot fout nie. Miskien ...

			Wat dink sy tog! Sy stel mos nie belang in ’n verhouding met ’n man nie. Het sy dan nie jare gelede reeds besluit dat die huwelik nie vir haar bedoel is nie? ’n Huwelik soos haar ouers gehad het, is die allerlaaste iets wat sy vir haarself wil hê. 

			Gerard is in elk geval nie die soort wat in permanente verhoudings belang sal stel nie. Hy neem mos na elke funksie wat hy bywoon ’n ander meisie en Saterdagaand is maar net haar beurt. Haar enigste kans. Kans vir wat? Oeg, sy moet haar kop laat lees.

			

			

			

		

	
		
			Elf

			Gerard strek sy moeë lyf toe hy uit die stort klim en tel die handdoek op om hom af te droog. Oestyd begin gelukkig einde se kant toe staan. Nog net die laaste paar blokke wingerd wat gepluk moet word dan kan hy ’n bietjie ontspan. Miskien moet hy vir ’n rukkie Hermanus toe en net ’n bietjie by die see ... Maar wat is daar nou eintlik op Hermanus wat hom trek? Op die oomblik is dinge hier op Le Fleur baie interessanter as op enige ander plek. Sedert die rooikop hier aangeland het, het hy geen begeerte om elders te wees nie. Hy het nie eens een keer die afgelope weke een van sy ou vriendinne opgesoek nie. Dit was nie nodig nie. Al die vroulike geselskap wat hy nodig het, is hier by hom op die plaas.

			Sowaar? Hy snuif en trek ’n skoon T-hemp oor sy kop. Wanneer laas het hy aan enige ander vrou as Janneli gedink? Van wanneer af hou een vrou sy aandag vir langer as ’n paar weke gevange? Hy wonder wat doen sy vanaand. Gewoonlik verdwyn sy by haar wooneenheid hier langsaan in en bly daar tot die volgende dag. Soms hoor hy sagte musiek, maar meesal is dit tjoepstil daar by haar blyplek. Sou sy eensaam wees? Alleen soos hy?

			Hy maak sy jean vas en stap sommer so kaalvoet na die wynrak in die hoek van sy sitkamer. ’n Wyntjie en ’n bietjie goeie musiek sal hom lekker laat ontspan voor slaaptyd. H’m, hierdie oesjaar was goed. Darius het ’n toekenning gewen vir hierdie merlot. Die kurk lig met ’n bevredigende plofgeluid. Toe hy verby die venster beweeg om ’n glas te kry, hoor hy weer haar musiek wat strelend op die windjie aankom. Dis die CD wat hy by die opelugkonsert vir haar gekoop het. Sonder om te dink kry hy twee glase in plaas van een uit die kas en stap by die deur uit agter die musiek aan.

			“Ek het goeie wyn en ek hoor jy het goeie musiek. Kan ons dit deel?” vra hy toe sy kaalvoet en in ’n sagte sweetpakding die deur oopmaak. 

			Haar hare hang sysag en los om haar skouers. Sy het geen grimering aan nie, maar op hierdie oomblik is sy vir hom allervreeslik mooi.

			“Dis laat,” is al wat sy sê en staan waar sy staan. 

			Ai, sy kan halsstarrig wees, maar hy is absoluut mal daaroor. Hy hou eenvoudig nie van maklike meisies nie. ’n Man soek mos ’n uitdaging.

			“Ek weet. Maar ek is lus vir geselskap. Is dit oukei?” vra hy en mik om sy voet oor die drumpel te sit.

			“Oukei,” gee sy blykbaar onwillig toe. Sy staan effens opsy en beduie na die rusbank, identies aan die een in sy woonvertrek.

			Hy skink vir hulle elkeen ’n bietjie wyn en hou ’n glas na haar toe uit. Sy neem dit en vou haar een been onder haar in toe sy in die groot leunstoel langs die rusbank neersak.

			Gerard maak hom op die mat met sy rug teen die bank tuis en lig sy glas effens. “Op ’n suksesvolle oesjaar.”

			“H’m.” Sy lig haar glas en adem die geur van die wyn in. 

			“Jy wou my nog van jou kinderjare vertel.” Hy neem ’n waarderende slukkie, sit sy glas neer en hou haar dop.

			“Wou ek?” Die bogies van haar wenkbroue lig effens.

			“Miskien is dit goed as jy my vertel. My ma is reg. Ek en jy moet die siklus verbreek.”

			“Hoekom ek en jy?”

			Hy roer sy skouers en skuif gemakliker. “Darius het voortgegaan met sy lewe. Bea het hom gehelp om die las van Pa se dinge af te skud en geluk te vind. Ek en jy is die enigste twee wat nog gebuk gaan onder die dinge van die verlede.”

			“En die tweeling?”

			“Hulle was te jonk toe Pa nog gelewe het. Dit het hulle nie beïnvloed nie.”

			“Hoe het dit jou geraak? Dit lyk nie vir my of jy enige laste dra nie. Inteendeel, jy geniet jou lewe met stringe vroue wat soos vlinders al om jou fladder.” 

			Die sinisme in haar stem is beslis nie sy verbeelding nie.

			“Stringe? Sê my, hoeveel vroue het jy al om my sien fladder sedert jy hier begin werk het? Dis nou afgesien van jouself?” las hy met ’n spotlaggie by. Hy staan op en gaan skakel die hooflig af. Die helder buiteligte wat deur die gordyne filtreer en die klein lampie in die hoek is heeltemal genoeg. Miskien gee die gedempte lig haar meer moed om oop te maak teenoor hom.

			“Droom voort, Retief. Ek fladder nie. Weet nie hoe nie.”

			Weet hy dit nie. Dis juis die feit dat sy so onaangeraak voorkom wat hom na haar toe aantrek, wat hom laat wonder oor haar. “Miskien is dit tyd dat jy begin.”

			Met ’n ligte snuifie neem sy ’n slukkie wyn. “Egoïs. Wat wil jy weet oor my kinderjare?”

			“Begin by die begin. Toe julle nog hier op Le Fleur gewoon het.”

			“Ek kan nie veel daarvan onthou nie, ek was te jonk,” ontwyk sy hom weer.

			“Ek onthou vaagweg ’n dogtertjie met stywe vlegseltjies en dun beentjies,” terg hy.

			“Jy praat nonsens. Ek het nooit stywe vlegseltjies gehad nie. My ma het nie kans gesien om hierdie bos hare te laat groei nie. Dit verg te veel aandag. Op al die foto’s van daardie tyd het ek ’n bol krulle gehad.” 

			Hy weet, want hy het in sy ma se ou albums gaan snuffel. Daar het hy op foto’s afgekom van kinderpartytjies waar die krulkoppie met die rooi hare saam met hulle was. Maar hy het in sy doel geslaag. Sy lag darem nou en ontdooi effens.

			“Waarheen is julle van hier af?”

			“My pa het werk gekry iewers in die Swartland. Ek het op Malmesbury skoolgegaan.”

			“Jy het nie ’n Swartland-aksent nie.”

			“Gelukkig nie.” Sy kreukel haar neus en trek haar skouers op. 

			Genade, sy is vir hom oulik. 

			“Die ding tussen my pa en jou ma. Het dit nie jou ouers uitmekaar gedryf nie?”

			“O nee, hulle is nog al die tyd bymekaar. Steeds hard besig om mekaar te probeer uitroei. Hulle floreer op bitterheid en verwyte.”

			“So erg?”

			“Erger. Dis nie ’n grap om met twee sulke mense in een huis te moet saamleef nie.” 

			Sy sit effens agteroor en dit lyk vir hom of die paar slukkies wyn haar reeds laat ontspan het. Hy leun vorentoe en gooi meer in haar glas. Dit sal haar goed doen om uit te praat. Die dag toe sy so gehuil het, het hy besef sy dra ’n groot seer in haar. Dit moet uit. Hy wil haar sien lag. Vreemd. Iemand anders se geluk het hom nog nooit juis geraak nie.

			“Het hulle ooit vir berading gegaan?” 

			“Nee, ek het telkens probeer ...” Dis asof ’n vloedgolf oopbreek. Sy vertel van bitter rusies en voortdurende onmin wat van haar ’n ongelukkige kind en ’n eensame tiener gemaak het. 

			Terwyl sy vertel, verkyk hy hom aan haar. Daardie gevoelvolle goue oë dra soveel pyn dat hy ’n knop in sy keel kry en moet veg teen die begeerte om haar in sy arms te neem. Met inspanning weerstaan hy die versoeking om na haar toe te gaan en toe te gee aan die drif wat hy voel elke keer wat hy naby haar kom. Nog iets vreemds. Hy ken seksuele drifte, maar dis gewoonlik van verbygaande aard. Nie hierdie keer nie. Hy weerhou hom dus daarvan om aan haar te raak. As hy nou aan haar vat, gaan sy ophou praat en dis belangrik dat sy hierdie ding uitpraat.

			“Toe ek op universiteit was en vir die eerste keer weg van die huis af, het ek besef hoe my ouers se ongelukkigheid my saam met hulle die donkerte in aftrek. Toe het ek gegaan vir berading en uiteindelik sover gekom om my los te wikkel uit die afwaartse spiraal waarin ons as gesin was. Net soms, soos Maandagoggend, kan dit my weer ’n bietjie oorweldig,” eindig sy.

			“Ek dink jy doen baie goed, ten spyte van alles,” merk hy verwonderd op. Hy, wat nog altyd net die ligte kant van die lewe opgesoek het, voel aangetrokke tot iemand wat al soveel swaar beleef het? Iets het verander. Vir die eerste keer in sy lewe voel hy dat hy enigiets sal doen om iemand anders gelukkig te maak. Hy wil daardie fronsie tussen haar oë wegstreel en die lyne om haar mond wegsoen. 

			“Kom sit hier by my,” nooi hy en tik op die mat langs hom. Sy moet die eerste beweging in sy rigting maak en uit vrye keuse, dan sal hy weet sy verwelkom sy toenadering. Toe sy sonder huiwering kom, weet hy hulle het ’n grens oorgesteek, maar hy weet ook dat hy versigtig sal moet wees, want die afgrond tussen die Retiefs en die Manse is steeds daar.

			Met hul rûe teen die bank is dit sy beurt om te praat. Hy vertel hoe sy pa se reputasie syne gekleur het en hoe dit hom soms effens roekeloos gemaak het, veral in sy studentedae. “Jy weet, wanneer mense ’n etiket om jou nek hang, is jy geneig om daarvolgens op te tree. Mense het my as ’n pierewaaier soos my pa gesien en ek het uiteindelik seker maar so geword.”

			“Jou ma is reg. Jy moet daaruit wegbreek. Net soos ek moes wegbreek van die vernietigende invloed van my ouers se ongelukkigheid.”

			“Janneli, ek is so bitter jammer oor wat my pa aan jou gesin gedoen het.” Hy speel met die sagte punte van haar hare. Hy kan nooit besluit of dit meer rooi of goud is nie. Vanaand is dit definitief goud. Sag en ragfyn. 

			“Jy weet, toe ek hierheen gekom het, het ek gedink dat ek wraak sal kan neem op die Retiefs. Dat die verskoning wat jy nou hier geuiter het, is wat ek eintlik hier kom soek het, maar ...”

			“Maar ...?”

			Sy sit haar vingers liggies op sy mond om hom stil te maak. “Ek het respek gekry vir julle almal en besef wraak was eintlik ’n sinnelose idee, want julle het almal miskien nog meer as ek onder die verlede gely.”

			Met haar hand so op sy mond verstil alles in hom. Sy arm gly op die bank agter haar oor die waterval van haar goudrooi hare en trek haar teen hom aan. “Janneli ...” Hy voel hoe sy verstyf. “Sj ... stadig, ek gaan jou nie bed toe sleep nie, al wil my reputasie hê dat ek sulke dinge doen. Ek het nog nooit ’n vrou enigiets teen haar sin laat doen nie. Maar wees gewaarsku, ek gaan jou nou soen.”

			“Hou op praat daaroor en doen dit,” verras sy hom. 

			Dis al wat hy nodig gehad het. Hy neem haar glas uit haar hand en sit dit langs syne op die koffietafel neer. “Kom hier.” Hy trek haar saam met hom op die mat neer, maar soen haar nie. Lank kyk hy net in haar oë. “Janneli Mans, jy doen dinge aan my.” 

			Sy hande raak verstrengel in haar sagte hare voordat hy saggies aan daardie verleidelike mond proe-proe. Toe die wyn op haar lippe met dié op syne meng, is alle versigtigheid daarmee heen. Hy duik diep en voel hoe sy met ’n heerlike rillinkie sag teen hom aansmelt.

			Stadig, Retief, vermaan hy homself, jy wil hê dit moet vir altyd hou ... Genade, was daardie gedagte in Gerard Retief se kop? Vir altyd? Dis groot. Dis iets waaroor deeglik besin moet word en besinning is nie iets wat ’n man doen terwyl hy ’n armvol verleidelike vrou teen hom vashou nie. 

			Vir altyd is ... wel, vir altyd. En dis ’n baie lang tyd. Hy verstyf effens en trek terug. Iets soos paniek stoot in hom op. Hy wil nie vasgevang wees soos wat sy ma was en soos Janneli se ouers wat steeds in ’n verhouding wat skaaf en seermaak, vasgekeer is nie. Hy sit vinnig regop.

			“Askies, dis ’n fout ... ons moenie ...” Bly stil, Retief, jy maak ’n gat van jouself. Staan op en maak jou skaars voor jy iets doen of sê waaroor jy baie spyt gaan kry. 

			“Fout? Watse fout?” Haar oë, wat toe was vir die soen, sper oop en kyk vraend na hom op. 

			Gerard sien hoe die sagte dromerigheid daarin verdamp en hoe iets heel anders daar posvat. Nou het hy haar kwaad gemaak. Tyd om spore te maak.

			“Ek’s jammer.” Hy spring op en kies koers deur se kant toe. “Dankie vir die gesels.” Dankie vir die gesels? Jammer, dit was ’n fout? Goeie donner, hy het klaar ’n yslike krater van homself gemaak. Hartebreker Retief in aksie is vanaand erger as ’n idiotiese hoërskoolseun wat sy eerste soen gesteel het! Hy vat die pad voordat hy dalk moet aanhoor wat sy nou van hom dink.

		

	
		
			Twaalf

			Janneli bly net so op die mat lê. Wat het so pas gebeur? Het Gerard Retief koue voete gekry? Die man wat – as die stories oor sy reputasie die waarheid is – stringe vroue het wat letterlik agter hom aanloop, slaan op vlug ná een soen? ’n Giggel ontsnap haar. Sy weet nie of dit van senuweeagtigheid of verdwasing is nie. 

			’n Versoberende gedagte tref haar. Hy wil nie betrokke raak by iemand soos sy nie. Dis haar gesanik oor die verlede wat hom afgesit het. Dis die fout waarvan hy praat en dis waarvoor hy vlug. Sy sit regop en tel haar glas op. Daar sal nooit iets tussen ’n Retief en ’n Mans kan wees nie. 

			Nou hoekom maak dit seer? Hoekom kan sy nie soos in die verlede haar skouers optrek en alle verhoudings met mans afsweer nie? Is sy aan die verlief raak op hom? 

			’n Groot sluk wyn laat haar verstik. Regtig verstik. Sy stamp die glas op die tafeltjie neer en stoei om beheer oor haar asemhaling terug te kry. Maar verniet. Sy hoes en proes, maar kry niks lug in haar longe in nie.

			’n Warrelwind kom by die deur ingestorm en ’n paar sterk arms tel haar van die mat af op en sit haar op haar voete neer. “Lig jou arms!” 

			Deur betraande oë sien sy Gerard se bekommerde gesig hier voor haar, maar toe hy haar arms vir haar lig en haar onsag op die rug klop, kan sy uiteindelik darem weer asem kry. Flou van die gespook syg sy teen hom aan. Dat net die gedagte aan lief word vir hom haar so ontstel dat sy verstik, is ’n seker teken dat sy van hom af moet wegbly.

			“Ek ... w-wil nie,” stotter sy. Die stiktrane loop teen haar wange af en sy wonder of die helfte daarvan nie dalk regte trane is nie.

			“Wat wil jy nie?”

			“Vir jou lief word nie,” gooi sy die hele mandjie druiwe voor hom uit en byt byna onmiddellik haar tong af oor haar stommiteit. Hoe kan sy dit vir hom sê? Dis die laaste ding wat sy nou moet kwytraak.

			Sy arms om haar span stywer en hy trek haar teen hom aan. Sy hele lyf skud van die lag. Blykbaar dink hy dis baie snaaks dat sy dalk op hom verlief raak. Die bliksem! Sodra sy haar asem mooi terug het, sal sy hom ’n ding of twee vertel. Hy sal hom wat verbeel.

			“Ons is twee opperste idiote. Miskien verdien ons mekaar. Ek hol weg van banggeit vir die liefde en jy verstik net by die gedagte daaraan.” Hy brul behoorlik van die lag en sy kan nie help om verleë saam te lag nie. 

			Toe tref sy woorde haar. Hy het gevlug omdat hy bang is vir die liefde? Hartebreker Retief is bang vir ’n ernstige verhouding? Miskien is dit die ander Gerard waarvan Bea gepraat het. Die een wat sy moet ontdek. Janneli trek terug sodat sy in sy oë kan kyk. 

			Skielik is alle lag skoonveld. Verstom staar hulle net na mekaar.

			“Waddehel gaan ons maak?” Hy lyk skoon uit die veld geslaan.

			“Ek het nie ’n clue nie,” is al wat sy uitkry.

			“Jip. Ons is clueless, ek en jy. Vriende?”

			“Vriende.” Daarmee kan sy saamleef. Vir ’n verhouding soos dié van haar ouers sien sy nie kans nie. Vir een mal oomblik het sy sowaar aan liefde begin dink. Groot fout. Het sy en Gerard dan nie reeds deeglik bewys dat hulle beter kan stry as vry nie?

			Hy gee haar ’n piksoentjie. “Lekker slaap.” 

			Van slaap weet Janneli nie so mooi nie. Instinktief weet sy dit gaan ’n allervreeslike lang nag wees. 

			“En dis die girl wat Franschhoek se casanova gaan hokslaan,” stel Bea haar vroeg Saterdagoggend aan Marile voor toe hulle haar op La Provence gaan oplaai vir hul inkopietog stad toe.

			“Dit klink interessant,” glimlag Marile en kyk Janneli berekend op en af.

			“Van hokslaan is daar geen sprake nie. Ek en hy is albei ewe lugtig vir die liefde,” keer Janneli vinnig. 

			Die twee skoonsusters lag lekker. “Klink dit vir jou ook bekend, Marile?” vra Bea.

			“Bekend?” Janneli frons.

			“Gewoonlik is dit dié wat so lugtig is wat die hardste val.” Marile skuif haar gemaklik op die agterste sitplek van Bea se motor en dit lyk of sy haar tuismaak vir ’n lekker geselsie. “My oupa moes konkel en knoei om my en Werner by mekaar uit te bring. Ons was albei net so bang vir die groot l-woord.” Sy skuif vorentoe op die sitplek. “Wat is jou plan van aksie?”

			“Plan van aksie? Hoe bedoel jy nou?” Janneli draai effens na agter sodat sy Bea se skoonsussie mooi kan sien.

			“Om onse Gerard mak te maak. Ek dink dit sal iets wees om te aanskou. Ek het nog altyd gedink hy het net die regte vrou nodig om hom te help bykom in die lewe. Daardie man het baie meer diepte as waarvoor hy nog ooit krediet gekry het.”

			“Sien jy? Dis presies wat ek jou ook gesê het,” glimlag Bea. “En vandag koop ons vir jou die uitrusting wat die man op sy knieë gaan dwing.”

			“Julle sal Gerard die blou Franschhoekse berge in laat vlug. Net die gedagte aan ’n verhouding laat hom behoorlik die wingerde inhol.” Sonder om selfbewus te voel, vertel Janneli haar twee nuwe vriendinne van die hele petalje wat hom ’n paar dae gelede in haar suite afgespeel het. Self verbaas oor haar vrymoedigheid teenoor die twee luister sy hoe hulle lekker saamlag oor wat sy te vertelle het.

			“Ek moet sê dit vat die koek,” kraai Bea dit uit. “Darius sal so lekker kry oor sy kleinboet se val. En val het hy geval. Marile, jy moet net sien hoe hy na Janneli kyk. Dis asof hy sy oë nie kan glo nie. Die man het die skoot hoog deur. Ons het nie gedink ons sal hierdie dag ooit beleef nie.”

			“Ek sê dan vir julle hy stel nie belang in ’n langtermynverhouding nie en ek nog minder!” gooi Janneli wal.

			“Ja, ja, maar julle tweetjies sal nie meer lank so protesteer nie. Al die tekens is daar. Vandag koop ons vir jou ’n uitrusting vir Saterdagaand wat ou Gerard se proppie vir altyd gaan laat skiet,” hou Bea vol.

			“Ek wil nie ’n man met slenters vang nie,” mor Janneli. “Ek wil hoegenaamd geen man vang nie.” Hoor die mense dan nie wat sy sê nie?

			“Die punt is, jy het hom klaar op die regte manier gevang, klink dit my.” Marile druk haar kop tussen die twee voorste sitplekke in en beduie met haar wysvinger om haar punt te beklemtoon. “Nou moet jy hom net sover bring om dit te besef. Glo maar wat ons vir jou sê. As ek so na Bea luister, is Gerard klaar gek oor jou, hy weet dit net nog nie.” 

			Janneli se selfoon piep ’n boodskap en sy grawe in haar handsak daarvoor. Sy hoop nie daar is ’n krisis by die gastehuis nie. Dis Letta se diensbeurt hierdie naweek. Toe sy die boodskap oopmaak, is dit van ’n vreemde nommer: Waar is jy? Jou motor is hier, maar ek het die hele plaas vol gesoek en jy is nêrens. Hoekom het jy nie gesê jy gaan iewers heen nie? G. Daardie G kan net vir Gerard staan. Dis ook net hy wat so aanmatigend sal wees dat sy moet verduidelik waar sy is.

			“Is daar ’n probleem by jou werk?” vra Bea.

			“Nee, dis sowaar Gerard wat wil weet waar ek is.” Sy lees die boodskap hardop voor en haar mond val oop toe haar twee reisgenote dit uitskater van die lag. “Waaroor lag julle? Ek weet nie eens waar hy aan my nommer kom nie. Die vermetelheid.”

			“’n Vasberade man laat hom van niks stuit nie. Veral nie ’n Retief nie,” lag Bea. “Sien jy wat ons bedoel? Die man gee al klaar om! Ek weet nie van een keer wat hy al ooit agter ’n meisie aangebel het net om uit te vind waar sy is nie. Gewoonlik is hy maar te bly om van hulle ontslae te wees. Janneli, jy’s in vir ’n ding. Gerard Retief is ’n verliefde man, sê ek jou.”

			Hoekom? tik sy die antwoord op haar foon.

			Die koffiemasjien is koud. Bekommerd oor jou. Waar is jy? hou hy vol.

			“Hy was lus vir koffie, dis al,” maak sy dit af, meer om ontslae te raak van die ander twee wat betekenisvolle blikke in die motor se truspieëltjie wissel. Dat hy hom oor haar bekommer, hou sy liewer vir haarself. Dit sal net nog kommentaar uitlok.

			Saam met Bea en Marile stad toe vir inkopies, antwoord sy om Gerard te probeer afskud.

			Hoekom het jy nie gevra dat ek jou neem nie? Sien vanaand, lees sy hardop, druk die foon dood en sit dit in haar handsak terug voordat die ander meer kan uitvra.

			“Wil jy nou meer. Gerard bied aan om saam met ’n vrou shopping te doen? Ek glo dit nie. I rest my case,” lag Bea. 

			Gelukkig laat vaar die ander twee die onderwerp en gesels oor die aand wat voorlê. Janneli is bly dat sy alleen gelaat word met haar gedagtes. Gerard gee genoeg om om bekommerd te raak en na haar te begin soek wanneer sy nie daar is nie. Hy moes sowaar haar nommer uit Letta getorring het. Behalwe Mercia se sekretaresse, is Letta die enigste een op Le Fleur wat dit tot dusver gehad het. Sy sal dit nie teenoor die ander twee erken nie, maar die feit dat hy moontlik omgee, bring ’n opgewonde tinteling in haar are mee. Haar beterwete onderdruk dit egter baie vinnig. Sy wat Janneli Mans is, durf nie oor ’n Retief opgewonde raak nie.

			Ineens is sy spyt sy het gesê sy sal saam met Gerard na die wyntoekenningsaand gaan. Wat gaan sy daar maak? Almal daar is iemand wat op die een of ander manier ’n reg het om daar te wees, wat daar inpas. Almal van hulle is lede van die wie-is-wie in die wynbedryf en sy is die buitestander. Sy sal altyd die arm plaasbestuurder se dogter wees wat begerig van buite na die ander in die ligkring kyk.

			Die twee vroue hier saam met haar in die motor is deel daarvan. Bea, die jongste mevrou Retief, is ’n talentvolle wynmaker en die gunsteling om môreaand ’n gesogte toekenning te wen. Marile Buys is ’n baie bekende wynmaker en die skatryk erfgenaam van die legendariese Cronjé-miljoene. Wat soek sy hier saam met hulle? En tog laat hulle haar nie soos ’n buitestander voel nie. Inteendeel, hulle probeer baie hard om haar by hul vriendekring in te trek.

			Maar Gerard Retief vermaak hom net met haar. Hy speel behoorlik kat en muis met haar met sy voortdurende flankeerdery. Sy storie dat hulle vriende moet wees en sy kastige bekommernis oor haar vanoggend, is maar net nog ’n manier om met haar gevoelens te speel. Hy kan kies en keur onder die skoonhede daar in die album voor sy bed. Hy stel nie werklik in haar belang nie. Haar koms na die vallei was ’n yslike fout.

			“Waar gaan ons shop, girls?” trek Marile se stem haar weer in die hede in toe hulle naby aan die stad kom. “Ons tyd is min, want ek dink nie my man sal dit baie lank as babawagter kan uithou nie. Hy is baie erg oor sy seun, maar al is klein Werner nie meer in die terrible twos nie, is hy steeds ’n goeie handvol.”

			“Ek wonder watse soort pa Darius sal wees?” raak Bea skielik dromerig en die twee raak liries oor babas en kleintjies. Janneli sluit haar af van die gesprek oor kinders. Dis nie deel van haar toekomsplanne nie. Sy gaan nooit kinders hê nie, want ... 

			Watse negatiewe gedagtes is dit nou met haar? Haar ken lig ’n hele paar grade. Die feit dat dinge tussen haar en Gerard nou in die ope is en hy weet wie sy is, beteken nie dat sy in ’n hoekie moet gaan wegkruip en skaam wees oor wie sy is nie. Sy het hard gewerk en gestudeer om te kom waar sy is. Mercia Retief sou haar nie aangestel het as sy dit nie op meriete verdien het nie. Natuurlik is daar vir haar ook ’n plekkie in die son. Die Retiefs en hulle vriende is nie die enigstes wat ’n reg daarop het nie. Die gedagte aan wraak op die Retiefs was seker absurd, maar sy is nou hier en sy gaan die beste van die saak maak. 

			“Solank ons iewers shop waar daar ’n rok is wat ’n mokerhou kan slaan om ’n sekere hartebreker van sy eie medisyne te gee,” onderbreek sy die gekoer oor babatjies. Ja, Janneli Mans het nog geensins gaan lê nie.

			“Dis mos hoe ’n bek moet praat. Ek weet van net die regte boetiek waar ons presies so ’n manneverleier van ’n rok gaan raakloop,” jil Bea en sit voet in die hoek om ’n bus verby te steek. 

			Janneli glimlag breed. Sy het beslis twee nuwe vriendinne gemaak en dis nie te versmaai nie. Wat sal Leanie daarvan sê? Leanie was nog al die jare haar enigste intieme vriendin en sy sit nou in Australië, gelukkig getroud met ’n Aussie en met ’n baba op pad.

			Enigiemand het vriendskap nodig, maar vriendskap is nie wat sy van Gerard soek nie. Daar is veel meer wat sy van die wynboer met die groen oë wil hê. Daardie hotel van ’n hart van hom wil sy net vir haarself hê. Sy wil hê dat hy van al die mooi vroue in sy album moet vergeet.

			

		

	
		
			Dertien

			“Jy’s hopeloos te vroeg,” begroet sy Gerard toe sy met haar japon aan die deur op ’n skrefie oopmaak. “Jy’t gesê ons ry later eers.” 

			“Ek weet. Ek het ’n krisis in die wingerd. Daar is ’n blok druiwe wat moet af vannag en die voorman wat dit sou hanteer, se kind het skielik siek geword. Darius-hulle sal jou kom oplaai. Ek kan beslis nie vanaand gaan nie.” 

			Janneli maak die deur wyer oop en sien vir die eerste keer dat hy nog in sy werksklere is. “As jy nie gaan nie, gaan ek ook nie,” besluit sy vinnig.

			’n Glimlag flits oor sy gesig. “Ek is regtig jammer. Gaan gerus saam met Bea-hulle, dis gewoonlik baie lekker.”

			“Ek wil eerder saam met jou gaan,” antwoord sy. “Gee my ’n paar minute, dan trek ek aan.”

			“Wat bedoel jy? Saam die wingerd in?”

			“Ja. Ek wou lankal sien wat jy doen, hoe die oesbesigheid werk.” 

			Die glimlag verdiep en sy oë speel teen haar lyf af tot by haar kaal voete. Is hy bly sy gaan saam met hom of is hy bly sy stel belang in wat hy doen? 

			“Oukei. Ek laat weet vir Bea hulle hoef jou nie te kom haal nie. Trek gemaklike skoene en iets warms aan. Dit kan nogal koud word in die nag. Ek kry jou oor ’n rukkie.”

			Met ’n opgewondenheid groter as wat sy gevoel het oor die aand uit na ’n deftige onthaal toe, maak Janneli gereed. ’n Nag saam met Gerard in die wingerd waar sy hom in aksie kan sien by sy werk is vir haar ’n lekkerder vooruitsig as om saam met hom by ’n formele funksie rond te staan met ’n glasie wyn in die hand tussen ’n klomp mense wat sy in elk geval nie eens ken nie.

			“En dié?” vra sy toe hy ’n rukkie later ’n mandjie tussen hulle in die bakkie laai.

			“Aandete, of liewer, ’n middernagfees. Daar is ’n krat met kospakkies vir die werkers ook.” Hy beduie na ’n krat agter op die bakkie. “My ma se huishoudster sorg altyd daarvoor in die oestyd. Die nag kan nogal lank raak as mens moet druiwe pluk.” Hy trek weg en koers berg se kant toe.

			“Hoekom werk julle deurnag? Wat maak dit so dringend?”

			“Darius en Bea is nogal baie spesifiek oor wanneer sekere druiwevariëteite geoes moet word. Die suiker-, suur- en tannienvlak moet net presies reg wees vir pars, want dit beïnvloed die gehalte van die wyn wat hulle daarmee kan maak. Die weer beïnvloed dit natuurlik ook. Daar is die moontlikheid van reën, wat baie sleg sal wees vir hierdie blok druiwe as ons dit sou los, so ons moet dit so gou moontlik afkry.”

			“Help Darius-hulle nie met die oes nie?”

			“Darius spring dikwels in om te help, maar ek het gesê hy moet liewer vanaand saam met Bea gaan. Die toekenning is baie belangrik vir haar.”

			“Natuurlik. Ek hoop regtig sy wen.”

			“Sy of Marile sal hopelik wen. Ek is bly jy gaan my geselskap hou vannag. Die nag kan nogal lank raak so alleen tussen die werkers.” Hy bekyk haar waarderend. “Ek hou van jou poniestert. Dis vir my mooier as opgedoende hare. Jy het sulke mooi hare,” komplimenteer hy haar onverwags.

			’n Warm gevoel spoel oor haar en sy weet nie hoe om te reageer nie. Haar poniestert is vir hom mooi? Dan wonder sy wat hy sou sê as hy haar kon sien in die uitrusting wat Bea en Marile haar help uitsoek het. Sy het nogal beplan om haar hare in ’n gesofistikeerde styl op te kam vir vanaand.

			“Jammer jy kon toe nie vanaand jou nuwe rok aantrek nie,” lees hy sowaar haar gedagtes. “Bea vertel my dis so mooi.”

			“Jy sal my maar net op ’n ander keer moet uitneem as jy dit te siene wil kry,” glimlag sy.

			“Dit klink belowend. Toemaar, een van die dae is parstyd verby, dan verf ons die plek rooi. Ek sal jou uitneem stad toe sodat jy jou nuwe rok kan aantrek.” Die hitte in sy oë belowe veel meer as net rooi verf.

			“Ag, teen daardie tyd is jy al weer in aanvraag by die vallei se talle skoonhede en vergeet jy skoon van my,” onderdruk sy haar opwinding met ’n skeutjie realiteit. Dit sal haar betaam om te onthou presies wie en wat hy is. 

			“Nè? Ons sal sien wat ons sal sien. Vanaand sal ons sien of jy genoeg murg in jou pype het vir ’n deurnagsessie in die wingerd.” Hy hou stil by ’n wingerdblok waar daar reeds ’n miernes van bedrywighede aan die gang is. “Kom jy saam?” nooi hy toe hy uitklim.

			“Natuurlik. Het jy dan gedink ek’t saamgekom om heelaand in die bakkie te sit? Jy gaan my leer druiwe pluk vanaand.” Sy spring uit voordat hy kan omloop om haar deur oop te maak en verkyk haar aan die werkers wat elkeen blykbaar presies weet wat om te doen. 

			Daar is spreiligte aan pale langs die wingerd wat dit soos helder dag laat lyk, al is dit reeds sterk skemer.

			“Nou toe, kom.” Hy vat haar hand en trek haar agter hom aan tussen die rye wingerdstokke in. “Abraham en sy span is van ons beste plukkers. Baie van hulle kom elke jaar met oestyd vir ons werk.”

			“Ek het gehoor daar is plaaswerkers wat staak.”

			“Gelukkig het dit nog nie oorgespoel hierheen nie. Hulle staak wel in ander wynstreke, maar ons het tot dusver vrygespring. Die seisoenale werkers is te afhanklik van die inkomste wat hulle gedurende oestyd kan verdien. Hulle sal nie sommer staak nie en ons hou ons oë oop vir intimidasie deur elemente van buite. Dis gewoonlik opstokers van elders wat moeilikheid veroorsaak. Abraham is skerp. Hy en sy seun is my oë en ore wat dit betref.”

			Hy haal ’n skêrtjie uit sy jean se sak en buk by ’n druiweplant. “Ons toets die suurvlak met ’n Brix-toestelletjie, maar vir tannienvlak proe ons self.”

			“Hoe weet jy die druiwe is presies reg?”

			“Dit neem oefening, maar wanneer die tannienvlak reg is, is dit sagter op die tong.” Hy kom regop en hou ’n druiwekorrel vir haar. “Proe hierdie een.” 

			Janneli hou haar hand, maar hy beduie sy moet haar mond oopmaak sodat hy die korrel daarin kan sit. Sy intense oë brand in hare en sy vingers voel warm teen haar lippe. Genade, hoekom is sy so oorbewus van hom?

			“Dis soet. Hoe moet ek nou weet van die tannienvlakke?”

			“Proe nou hierdie een.” Hy sit ’n ander korrel op haar tong. “Hou dit ’n rukkie in jou mond en sê my of dit anders as die eerste een proe.”

			Sy kou stadig en probeer fokus op wat sy proe, maar verniet. “Nee, dit proe vir my dieselfde. Miskien effens ... suurder?”

			“Toemaar, jy sal leer.” Gerard vee ’n druppel sap van haar onderlip stadig met sy effens growwe duim af. 

			Die sensualiteit daarvan laat Janneli se maag ’n onverwagse draaitjie maak. Jiggie, hierdie man maak haar knieë lam. Hy gee haar poniestert ’n speelse plukkie en draai stadig weg, so asof hy sou verkies om heelaand in haar oë te staan en kyk eerder as om te werk. Sy wens hulle kon.

			“Hoekom los die plukkers party trosse?”

			“Alles is nie tegelyk ryp nie en hier en daar is ongesonde trosse. Dit sal die gehalte van die wyn beïnvloed.” Hy groet elkeen van die werkers op die naam, gesels met hulle en verneem na hulle gesinne. Janneli kan sien dat hulle hom respekteer en sy belangstelling in hulle waardeer.

			“En dit is Abraham se seun Patrick,” stel hy haar aan ’n jong man voor. “Patrick is ’n student in wingerdboukunde by Elsenburg en help ons net uit om sakgeld te verdien sodat hy Stellenbosch se mooi meisies kan uitneem,” verduidelik hy tergerig. “Hoe gaan dit met die studie, Patrick?” 

			Letta het haar vertel die Retiefs betaal vir ’n hele paar van hul werknemers se kinders se studie. Patrick is seker een van hulle.

			“Ag, dis oukei. Die eerste toetsreeks was nie te sleg nie,” glimlag Patrick en pluk verder toe Gerard hom op die skouer klop en weer aanstap.

			“Hoekom gebruik julle nie die gemeganiseerde plukmetode nie?” vra Janneli terwyl sy hom volg.

			“Oupa Dawid het geglo dit verniel die druiwe en die wingerd te veel en ek stem daarmee saam. Die hantering van die druiwe is sagter en die plante word nie beskadig met die handplukmetode nie. Die helling hier teen die berg maak dit ook moeilik vir die masjiene om in te kom. ’n Masjien kan ook nie onderskeid tref en ongesonde of onryp trosse vermy nie.”

			“Dit maak nogal sin. Ek het gedink in ons moderne tye is als gemeganiseer.”

			“Daar is baie dinge wat deur die eeue heen dieselfde gebly het. Soos dié ...” Hy trek haar onverwags aan die hand agter die vragmotor met kratte druiwe in en vang haar in sy arms vas. “Ek wag al heelweek vir ’n kans hiervoor ...” 

			Janneli gaan gewillig toe hy haar nader trek en sy lippe teen haar wang tot by haar mondhoek toer.

			“Ek kan jou eenvoudig nie weerstaan nie,” fluister hy by haar oor en ’n heerlike rilling loop deur haar lyf.

			“Werk jy daaraan om my hart gebreek te kry?” vra sy guitig. Guitig? Janneli Mans doen nie guitig nie, sy weet nie hoe nie, maar blykbaar leer sy vanaand heelwat nuwe dinge.

			“Nope. Die weddenskap is af. My ma’t gesê ons moet die siklus verbreek en dit is die enigste manier waaraan ek kan dink om dit te doen.” 

			Sy kop duik af en met sy hand teen haar agterkop bring hy haar mond nader sodat hy haar lippe kan vasvang. As hy maar kon weet hoe ver hy reeds gevorder het om haar weerstand af te breek sal hy kraai van oorwinning, is haar laaste samehangende gedagte voor sensasie oorneem. Hartebreker Retief ken van soen. Maar ai, al sê hy wat, weet sy instinktief dat hy wel daarin sal slaag om haar hart in duisend stukkies te breek. Hy sal binnekort aanbeweeg na die volgende gewillige slagoffer toe, dis eenvoudig in sy aard. Hy is ’n Retief.

			

			

		

	
		
			Veertien

			“Komaan, Patrick!” moedig Janneli teen drieuur die nag die student aan toe hy en Gerard ’n kompetisie hou om te kyk wie die vinnigste ’n mandjie vol druiwe kan pluk.

			“Hei, aan wie se kant is jy?” protesteer Gerard laggend en gooi twee trosse in sy vol mandjie.

			“Patrick s’n. Hy was eerste klaar. Kyk, sy mandjie is voller as joune ook. Buitendien, jou ego is gans en al te groot,” lag Janneli. 

			Sy geniet elke oomblik van haar nag saam met Gerard in die wingerd. Haar respek vir hom as werkgewer het met rasse skrede toegeneem soos die nag vorder. Sy gemaklike manier van omgang met die werkers hou hul moraal hoog al is hulle duidelik doodmoeg ná baie ure se harde werk. Hy sorg dat hulle met gereelde tussenposes rus en moedig hulle aan om van die kos en drinkgoed te geniet wat sy ma saamgestuur het.

			“Oukei, oukei, ek gee oor. Patrick wen,” lag Gerard. “Wie sal nou nie wen as die mooiste vrou in die vallei aan jou kant is nie?” Hy maak sy rug reguit en sit sy arm lossies om haar lyf. “Verraaier.” Daarmee soen hy haar vir almal om te sien. 

			Die werkers jil en fluit, maar hy maak of hy niks hoor nie. 

			“Oor jou verraad skuld jy vir my ’n lekker koppie koffie. Abraham, los die vrag by die kelder en dan kan julle ook maar gaan slaap. Ek dink ons het hierdie blok gewen. Sien julle almal Maandag weer,” groet hy en stap aan bakkie toe met sy arm nog om haar lyf.

			“Jy het ’n baie goeie verhouding met die werksmense,” merk sy op toe hulle in die bakkie klim.

			“Oupa Dawid het my geleer dat ’n goeie verhouding met werksmense net so belangrik as goeie boerderymetodes is.”

			“Jy praat baie meer van jou oupa as van jou pa.”

			“My oupa was baie meer van ’n vaderfiguur en ’n voorbeeld vir ons as ons pa,” is sy stroewe antwoord.

			“Ekskuus, ek wou nie ...”

			“Dis oukei. Ek gee nie om dat jy alles weet nie. Om die waarheid te sê, ek wil hê dat jy als weet, maar nie nou nie. Ek is moeg en baie lus vir ’n koppie van jou lekker koffie voor ek in die bed gaan duik.”

			Toe sy met twee bekers stomende koffie by haar sitkamertjie instap, tref sy hom egter vas aan die slaap op haar rusbank aan. Sy sit die bekers op die koffietafel neer en gaan nader, maar hy roer nie. Versigtig om hom nie wakker te maak nie, druk sy ’n kussing onder sy nek in, lig sy voete op die bank, trek versigtig sy skoene uit en gooi die gehekelde kombersie wat sy ouma blykbaar gemaak het, oor sy lyf. 

			Lank kyk sy na die slapende man terwyl sy haar koffie drink. Sy kan nie glo dat sy hom minder as drie maande ken nie. Hy maak reeds so ’n groot deel van haar ganse bestaan uit. Verder wil sy liewer nie dink nie, want sy weet daar kan niks van kom nie. Met ’n suggie stroop sy haar skoene en haar jean af en kruip met die res van haar klere en al onder die duvet op haar bed in. Wat ’n nag. Wat ’n kontras met die aand waarna sy heel-week uitgesien het. Maar sy verruil die ure saam met hom in die wingerd vir geen deftige onthaal nie. 

			Terwyl hulle nog in die wingerd was, het Darius laat weet dat Bea wel die toekenning gewen het. Sy en Gerard het haar oor die foon gelukgewens en belowe om dit later saam met hulle te vier. Sal dit nie lekker wees as hulle vier altyd dinge so saam kan doen nie? Ai, wat dink sy tog? Dis die laaste gedagte wat deur haar kop gaan voor sy haar oorgee aan die vergetelheid.

			Iets kielie haar onder die neus en sy blaas dit weg, maar dit kom weer. Sy klap na die lastigheid en iets vang haar hand vas. Toe is sy helder wakker. Gerard se gesig is hier naby hare. 

			“Goeiemôre, slapende skone,” groet hy en beweeg ’n geurige koppie koffie onder haar neus verby. “Laas nag se koffie was yskoud, toe maak ek nuwes.” 

			Die matras duik in toe hy by haar op die bed kom sit.

			“H’m?” Selfbewus vroetel sy deur haar hare wat sy weet soggens in alle rigtings om haar kop staan. Haar oog vang haar jean wat voor die bed op die mat lê en sy word bewus van die feit dat sy net haar top aanhet. 

			Gerard lyk of hy vars uit die stort kom en hy ruik ... Is dit haar sjampoe? Dit wat sy kan sien tussen die pante van sy oopgeknoopte hemp verseker haar hy sal maklik werk kan kry as model vir die een of ander produk vir mans.

			“Ja, ek het sommer hier in jou badkamer gestort.”

			Sy sit vinnig regop en wonder vervaard of daar nie dalk van haar onderklere oor die rakkie was waar sy haar wasgoedjies hang nie.

			“Toemaar, daar was niks wat ek nog nie vantevore gesien het nie,” lees hy al weer haar gedagtes. “Kom, drink jou koffie, ons moet oor ’n uur by Ma-hulle wees vir middagete.”

			“Ete by jou ma?”

			“Jip. Familietradisie. Ma gun ons almal ons eie lewe, maar op Sondae moet ons een en almal aanmeld vir middagete.”

			“Ons?” Is sy sowaar ingesluit?

			“Ja. Ek het haar netnou toe sy gebel het, gesê ek bring jou saam. Dis tyd dat jy my hele mal familie leer ken. Jy het nog nie vir ouma Jo en die tweeling ontmoet nie. Ek bedoel, ek het nou reeds ’n nag by jou geslaap, so dis seker hoog tyd,” terg hy met ’n vonkel in sy oog.

			“Wat praat jy tog? Ons het heelnag gewerk en jy het op die bank geslaap,” weerspreek sy hom.

			“Sj. Soen my liewer en sê behoorlik môre.” Hy vat haar ken vas en bring sy kop nader.

			“Tande borsel ...” protesteer sy, maar hy vang haar ken net stywer vas en soen haar deeglik.

			“H’m, dis mos nou die regte manier om die dag te begin,” sug hy, gee vir haar haar koffie aan en druk twee kussings agter haar rug in sodat sy gemaklik regop kan sit.

			“Moet ek regtig saam by jou ma gaan eet?” vra sy ná die eerste salige slukkie koffie.

			“Sy was nogal verbaas toe ek sê ek bring jou saam.”

			“Verbaas? Jy bring seker gereeld van jou albumgirls saam huis toe?” 

			Sy oë vernou toe hy hoor wat sy die vroue uit sy verlede noem, maar hy laat dit verbygaan. “Nee, dis juis hoekom sy so verbaas was. Ek het nog nooit ’n meisie saamgebring na een van ons familiebyeenkomste toe nie. Janneli, my reputasie is meesal verdigsel en skinderstories van mense wat niks beter het om te doen nie.” Hy trek sy kaal voete onder hom op die voetenent van die bed in en drink sy koffie asof hy dit elke oggend so saam met haar hier op haar bed doen.

			“Gerard, ek weet nie of dit ’n goeie plan is nie.”

			“Ek dink dis ’n baie goeie plan. Jy sal mal wees oor ouma Jo. En die tweeling, wel, hulle kan simpel wees, maar hulle is seker oukei.”

			“Dit gaan nie oor of ek van jou familie sal hou nie. Jou ma weet wie ek is en ek glo nie sy wil my graag in haar huis verwelkom nie. Ek is immers ...”

			“... die dogter van die ander vrou?” voltooi hy haar sin. 

			Sy knik net haar kop.

			“Janneli, jy is die laaste een wat verleë hoef te voel oor wie jou ma is en wat in die verlede gebeur het. Die Retiefs is almal terdeë daarvan bewus dat jou ma in die eerste plek nie die enigste ander vrou in my pa se lewe was nie en tweedens dat jou ma heel waarskynlik nie die een was wat die verleiwerk gedoen het nie. Jy het niks om jou oor te skaam nie. Jy kan jou kop hoog lig in die geselskap van die Retiefs en enige ander van die vallei se bewoners. Niemand hou jou agtergrond teen jou nie; inteendeel, almal bewonder jou bekwaamheid in jou werk. Jy is ’n aanwins vir Le Fleur.”

			“Is jy seker?”

			“Baie seker. Gaan asseblief saam?” 

			Daardie smekende gesig kan sy tog nie weerstaan nie en haar hart versag. Haar hart is geheel en al te sag wat Gerard betref, dit weet sy. “Nou oukei. Skoert dan, dat ek kan opstaan. Kyk hoe laat is dit al.”

			“Dankie. H’m, jy’s sexy so deur die slaap en in die bed, jy kan bly wees ek klim nie saam met jou hier in nie.” 

			Janneli trek onwillekeurig die komberse hoër op. 

			Hy grinnik net, gee haar ’n klapsoen op die voorkop en stap duidelik onwillig deur se kant toe. “Sien jou nou-nou.”

			

		

	
		
			Vyftien

			“O-ho, dan is jy die een?” vra Meyer, een van die tweeling, toe Gerard haar aan hom voorstel in die woonkamer van die indrukwekkende gewelhuis bo teen die berg.

			“Watter een?” Janneli verkyk haar aan die twee jonger Retief-broers. Lourens en Meyer is nie identies nie, maar het beslis albei die aantreklike Retief-gene geërf. Genade, kan een vrou vier sulke mooie seuns hê?

			“Die een wat die wildste van die Retief-broers gaan tem,” lag sy tweeling en stoot sy broer weg om nader aan Janneli te kom. “Magtig, ou Gerard, sy’s mooi. Hoe kry jy met jou lelike bakkies dit reg?”

			Gerard sit sy arm besitlik om haar. “Die punt is, daar is niks reg te kry met haar nie. So wees jy maar gewaarsku ...”

			“Ons is gewaarsku, orraait, ons kry die boodskap. Hands off, nè, Meyer? Gerard se eiendom. Hy’s net so erg oor Janneli as wat Darius oor sy Bea is,” spreek Lourens sy broer kastig ernstig aan.

			“Is jy miskien bang vir Gerard? Ek is nie,” skerts Meyer voort en rol kastig sy moue vir ’n vuisgeveg op.

			“Toe nou, julle. Dis genoeg,” kom Darius se stem vol outoriteit tussenbeide. “Gaan haal asseblief die vonkelwyn uit wat ons koud gemaak het. Ons vier vandag Bea se toekenning.”

			Janneli is dankbaar toe Bea langs haar kom sit en Mercia haar skoondogter begin uitvra oor gisteraand se verrigtinge. Dis vir haar duidelik dat Bea nie soos sy geïntimideer voel deur die ouer mevrou Retief nie. 

			Die mans skink vonkelwyn en met ’n breë grinnik sit Darius ’n glas lemoensap voor sy vrou neer. “Ons vier vandag ’n dubbele vreugde. My vrou het nie net die toekenning gewen nie, haar ginekoloog het ons hierdie week ingelig dat ons ’n tweeling verwag. Die sonar wys duidelik twee hartjies wat klop,” kondig hy breëbors aan.

			Vir ’n rukkie heers daar pandemonium in die vertrek. 

			Toe almal effens tot bedaring kom, vra ouma Jo verbaas: “Hoekom is julle so opgewonde? Ons weet mos lankal Mercia gaan ’n tweeling hê.” Sy neem ’n slukkie vonkelwyn en hik terstond.

			Almal lag goedig. “Ouma Jo ly aan Alzheimer-siekte. Sy leef meer in die verlede as die hede. Sy onthou nou die ander tweeling se koms,” verduidelik Gerard saggies toe Janneli verbaas frons. Hy praat nog nader aan haar oor. “Ons familie is vol tweelinge. As jy jou in hierdie familie begewe, kan jy maar weet jy gaan dalk ook ...” Hy bly skielik stil en klop Janneli op die rug toe sy oombliklik aan haar vonkelwyn verstik. “Ek weet nie hoekom nie, maar sy verstik vreeslik maklik,” verduidelik hy lakoniek aan almal wat skielik doodstil bly en bekommerd toekyk hoe sy stoei om asem te kry. 

			Sou hulle gehoor het wat hy kwytgeraak het? wonder Janneli tussen die hoese en proese deur. Aan Bea en Darius se beterweterige glimlagte en Gerard se moedswillige uitdrukking kan sy, ondanks haar betraande oë, sien dat hy dit aspris gesê het en dat hulle twee dit wel deeglik gehoor het.

			Sy pomp hom in die ribbes. “Gedra vir jou,” waarsku sy uit die hoek van haar mond.

			Bea lig haar lemoensap en glimlag breed. “Baie welkom hier by ons, Janneli.” Janneli weet sy bedoel dit werklik en dit vergoed darem so effens vir Gerard se lawwigheid.

			“Sal ons eetkamer toe stap? Die ete is gereed,” vra Mercia met ’n baie fyn glimlaggie. 

			Janneli weet haar werkgewer mis gewoonlik niks wat om haar aangaan nie. Sou sy haar seun se lawwe aanmerking gehoor het? Wat sou sy daarvan dink?

			Net die gedagte daaraan om deel van hierdie formidabele familie te word gee haar behoorlik die ritteltits. Maar Gerard se hand wat onder die tafel op haar hand in haar skoot te lande kom en dit ’n drukkie gee terwyl hy stout vir haar knik, laat haar wonder.

			Sy loer na Bea en wonder hoe dit moet voel om die baba te verwag van die man wat jy liefhet. Liefhet. Die woord steek in haar gedagtes vas. Is dit wat sy vir Gerard voel? Sy weet nie juis hoe dit veronderstel is om te voel nie. Is dit die hitte wat deur haar lyf trek as hy aan haar raak, die saligheid wat van haar besit neem wanneer hy haar soen, of is dit eerder hierdie verwarring oor enigiets wat met hom te make het?

			Janneli kyk vinnig op en vang Mercia se oë berekend op haar. 

			Nee. 

			Dit kan nie. 

			Die skoondogter van die vrou wie se man haar ma op ’n skandalige manier afgevry het, sal sy so nooit as te nimmer kan wees nie. Hulle verwelkom haar as werknemer nou wel aan hul etenstafel, maar sy sal nooit ooit in die boesem van die familie verwelkom word nie. Daaraan twyfel sy nie.

			Gerard trek ’n rugbybroekie aan en soek ’n skoon T-hemp in die laai. Hy wonder wat Janneli op ’n Sondagaand alleen in haar suite aanvang. Stryk seker haar mooi bloesies vir die week. Hy kan hom altyd verkyk aan haar in die deftige snyerspakkies wat sy dra wanneer sy by die werk is. Dit maak hom lus om daai ingewikkelde ding wat sy met haar mooi bos hare aanvang los te knoop en net so ’n bietjie deurmekaar te krap, haar te soen totdat daai goue oë smeul en haar wange bloedrooi is daarvan. Sy maak iets in hom wakker wat geen ander vrou nog reggekry het nie.

			Miskien moet hy weer ’n bottel wyn vat en haar gaan verras in haar suite, gaan kyk hoe sy lyk wanneer haar hare los om haar skouers hang en sy sag en welriekend uit die bad kom soos die aand toe hy by haar gaan kuier het hier langsaan. 

			H’m. Uitstekende idee. Hy spits sy ore. Daar kom geen musiek uit haar suite vanaand nie. Hy hoop nie sy slaap al nie. Dis stil in die gastehuis met die naweekgaste reeds weg en net ’n paar mense wat oorslaap vanaand.

			Toe hy in die gang uitkom, sien hy haar suite se deur effens oopstaan. Sou sy ...? Hy glip by die oop deur in. Daar is een van die gehekelde kombersies wat ouma Jo vir elke suite in die gastehuis gemaak het op die rusbank en bo-op lê ’n boek oop. Sy was seker aan die lees. Maar hy kan aanvoel dat daar niemand in die plek is nie. Hy sit die bottel wyn op die tafeltjie neer. 

			“Janneli,” roep hy saggies. Geen reaksie. Sy instink was reg. Daar is niemand nie. Hy stap uit in die gang. Miskien het een van die gaste haar nodig gehad.

			Daar brand lig aan die onderpunt van die gang waar die eetkamer en kombuis is. Sy kaal voete maak geen geluid op die dik mat in die gang toe hy soontoe loop nie. Miskien was iemand so vermetel om te verwag dat sy vir hulle iets te ete moet maak. Dis vreemd. Die gastehuis word net op ’n bed-en-ontbyt-basis bedryf. Die gaste eet saans by die Le Fleur-restaurant of elders.

			In die kombuisdeur kom hy tot stilstand. Wat ’n prentjie. Geklee in ’n kortbroekie en sagte toppie staan sy met haar rug na hom toe voor die stoof. Sy is alleen, geen gas in sig nie. Haar hele lyf beweeg op ’n manier wat hom vertel sy dans op maat van musiek van haar eie terwyl sy iets op die stoof roer. Hy hoor egter niks. ’n Dun draadjie kom by haar broeksak uit en verdwyn onder haar los hare in. Seker ’n iPod met oorfone.

			Gerard vou sy arms, leun teen die kosyn aan en drink haar met sy oë in. Nog nooit het hy soveel plesier daaruit geput om ’n vrou bloot dop te hou nie. Sy hele lyf reageer op haar wanneer hy haar net sien. Soos nou. Sy hande jeuk om aan haar te raak en ... Genade, Retief, hou jou in.

			Sy blaas saggies aan iets in die houtlepel waarmee sy geroer het en bring dit na haar neus toe om daaraan te ruik. Toe gewaar sy hom en die lepel huiwer halfpad na haar mond toe. 

			Hy gaan vinnig nader. Woordeloos hou hy sy mond effens oop as teken dat hy ook wil proe.

			Met ’n glimlag draai sy die lepel na sy kant toe. “Pasop, dis warm.”

			“H’m ...” Karamel smelt op sy tong. Hy sit sy hand oor hare en draai weer die lepel na haar kant toe. Sy lek stadig daaraan, haar oë op sy taai onderlip gefokus. 

			O-o, Retief, as jy haar nie nou dadelik soen nie, gaan jy soos ’n moeg hond begin asemhaal.

			Die lepel kletter terug in die pot en hy sit sy arms om haar lyf wat steeds op die maat van musiek beweeg. Toe hy nader buig en mik vir ’n soen, glimlag sy net guitig en lek oor haar lippe, skaars ’n paar sentimeter hier van sy mond af. Sy grinnik stout en druk een van haar oorfone in sy linkeroor. Musiek met ’n heerlike ritme vul skielik sy kop, en sy voete begin onwillekeurig beweeg.

			Haar arms gaan om sy nek en hy vat haar heupe tussen sy hande vas. Die musiek vul sy lyf en onwillekeurig beweeg hy saam met haar oor die kombuis se gladde vloer. Die oorfone se kort draadjies hou hul koppe dig bymekaar, maar hy gee nie om nie. Dit dwing haar om haar sysagte wang teen sy bors te laat rus. Sy pas perfek in sy arms in. Hulle beweeg soos een op maat van die tromme wat hul ore en hul lywe vul.

			Gerard kyk af. Die karamelsous blink op haar lippe en hy swig voor die versoeking. Gulsig gryp sy mond na hare en die soen is onmiddellik skroeiwarm. Hulle voete raak stil en sy hande verskuif na haar sitvlak, trek haar nader. Die sagte kreungeluidjies uit haar keel vuur hom net meer aan.

			Toe hy uiteindelik sy kop lig vir asem, laat sak sy haar kop weer teen sy bors. “Ons moenie ...” sê sy uiteindelik.

			“Hoekom nie?” Hy trek die oorfone uit hul ore en druk dit saam met die iPod in haar sak. 

			“Daar kan niks van kom nie.” Sy wikkel haar uit sy arms los en draai terug na die stoof toe.

			“Sê wie?” Hy volg haar.

			“Jou familie. Die samelewing. Hulle reken seker enigiets tussen ons twee kan net op ’n onheilige alliansie afstuur.” Sy rek om twee bakkies uit ’n kas te haal. Roomwit vel loer bokant haar kortbroek uit toe haar toppie oplig en hy suig sy asem skerp in.

			“En jy steur jou aan wat ander sê? Wat het hulle met ons te make?” Vir die eerste keer sien hy ’n bak roomys op die rak langs die stoof staan.

			“Ek steur my nie veel aan wat ander sê nie, maar ek weet wat ek weet.”

			“En wat is dit?”

			“Die liefde tussen man en vrou is slegs ’n versinsel wat deur liefdesverhaalskrywers en digters aan ons almal opgedis word, en in die meeste gevalle is die huwelik net ’n klug.”

			“Ek en jy het sekerlik nie die beste voorbeelde van die huwelik gesien toe ons kinders was nie, maar kyk maar vir Darius en Bea, en wat van Werner en Marile? Hulle huwelike lyk vir my baie gelukkig.” Gerard vryf oor sy bors waar sy hart maar nie tot rus kan kom nie en laat sy oë oor haar gaan. Hoekom het hy nou skielik ’n begeerte om haar anders te oortuig? Was dit wat sy sê nie in die verlede ook sy oortuiging nie? Meer nog, hoe is dit dat hulle nou oor die huwelik staan en filosofeer? Al wat hy vanaand gesoek het, was ’n rustige kuier saam met die sexyste vrou wat hy ken.

			Janneli snuif half minagtend, maar sê niks verder nie. Sy skep twee ruim porsies roomys in die bakkies en giet die warm karamelsous bo-oor. Die laaste druppel sous wat stadig, sensueel uit die pot drup, laat sy mond water, en nie vir roomys nie. Hy hou sy weerbarstige gedagtes met ysere wilskrag in toom, neem die pot en lepel by haar. Terwyl hy dit in die wasbak by die skottelgoedwasser gaan neersit en water daarin tap, bêre sy die roomysbak in die vrieskas. Asof die besig bly sy libido onder beheer kan bring of hul oorbewustheid van mekaar kan temper, dink hy byna iesegrimmig.

			Woordeloos stap hulle uit terwyl hy ligte afskakel en die kombuisdeur agter hulle toetrek. By haar suite gaan sy op die rusbank sit. Gerard bewaar ’n veilige afstand en gaan sit op die stoel oorkant haar sodat die versoeking so effens minder kan wees. Nou het haar sygladde bene, wat sy lig om haar voete op die koffietafel te stut, weer al sy aandag. Ai, hoekom moet ’n man so ly? Hy sluk lang slukke nog lank voordat hy enige roomys gehap het. 

			Met uiterste inspanning probeer hy hom inhou, sy belustigheid inkatrol, maar verniet. Genugtig, hy is mos nie meer ’n skoolseun nie! Fokus op die lekkerte in die roomysbakkie en die gesprek aan die gang hou, is nou sy enigste verweer. “My ma en pa het nooit voor ons baklei nie, maar ons almal het geweet wat aangaan. Darius het my altyd teen die onaangenaamheid probeer beskerm deur my aandag af te lei en my besig te hou wanneer daar enigiets onbehoorliks aan die gang was.”

			“Onbehoorliks?” Sy neem klein lekkies aan haar roomyslepel en die begeerte om haar weer te soen laat hom tot in sy tone kriewel. 

			Hy neem liewer ’n groot hap roomys en hoop dat die koue daarvan sy onbehoorlike gedagtes uit sy brein sal verjaag. “My pa kon nie sy hande van ander vroue afhou nie. Gevolglik het almal gedurig oor die Retiefs geskinder. Ek weet presies waarvan jy praat as jy sê die samelewing sê ... Wat dit ook al is wat hulle sê.”

			“Ek dink my ma het net die een keer afgedwaal, maar my pa kon haar dit nooit vergewe nie en hy het haar dit ook nooit laat vergeet nie.”

			“Miskien moet ons maak soos my ma sê.”

			“Wat?”

			“Die siklus verbreek.” Hy kyk hoe sy klein bietjies roomys van haar lepel afsuig en voel weer hoe ’n onsigbare draadjie van begeerte hom na haar toe aantrek. Hy suig sy asem in. Hoe moet hy dit nou uithou? “Janneli ...”

			“Wat?” Met suiwer onskuld in haar oë kyk sy vraend na hom. 

			Hy het lanklaas ’n vrou teëgekom wat so onbewus van haar uitwerking op ’n man is. Dit maak haar vir hom net nog aantrekliker. Magtig, hy hou van alles wat sy doen of sê. Darius was reg. Hy het hard geval. 

			“Vir die eerste keer verstaan ek nou ’n klein bietjie hoe Darius en Werner oor hul vrouens voel. Jy is die eerste vrou wat my elke oomblik daaraan herinner dat ek ’n man is, wat my laat wonder oor wat dit is wat ’n man en vrou ewig trou aan mekaar laat sweer.” 

			Haar oë rek. Na aanleiding van wat sy oor die huwelik kwytgeraak het, weet hy dat hy haar nou die skrik op die lyf jaag en dis nie wat hy wil doen nie. Hy wil nie van haar ontslae raak nie. Vir die eerste keer in sy lewe is dit die laaste ding wat hy met ’n vrou wil doen, van haar ontslae raak. Hierdie vrou hou hom op sy tone en sonder om passief op te tree laat sy hom al die jagwerk doen. Hy vind dit absoluut onweerstaanbaar.

			Uiteindelik swig hy, staan doelgerig op en hou sy hand vir haar roomysbakkie uit. “Vergeet wat ek nou net gesê het. Ons het iets baie beters om te doen as om oor ingewikkelde sake soos die huwelik te gesels.” Haar hande laat byna willoos die leë bakkie gaan toe hy dit by haar neem en hulle albei s’n op die vloer neersit. 

			Sy sak stadig agteroor toe hy nader buig en haar op die bank omstoot. Hy maak hom langs haar tuis, pas hulle lywe knus teen mekaar in. Jip, dis mos nou baie beter as kopstukke praat, Retief, is sy laaste samehangende gedagte voor hy hom in haar warmte en sagtheid verloor. 

			Janneli is skaars bewus van die kreungeluidjies wat uit haar keel kom. Vir haar bestaan net sensasie op die oomblik. Die passie wat Gerard in haar ontketen, is opwindend en splinternuut. Sy hande en sy mond doen dinge wat ’n hitte tussen hulle laat ontbrand en vure aansteek soos sy nog nooit beleef het nie.

			Toe hy sy kop effens lig en vraend in haar oë kyk, is selfs sy asem op haar gesig ’n sensuele ervaring. 

			“Ja,” antwoord sy die onuitgesproke vraag.

			“Seker?” gee hy haar kans vir heroorweeg.

			Maar vir wik en weeg is sy nie meer te vinde nie. “H’m ...” As antwoord trek sy sy kop nader en soen hom met alles in haar. Die karamel wat hulle saam met die roomys geëet het, is nog net so soet op hulle albei se lippe. Sy proe dit ook op sy tong wat soekend die binnekant van haar mond verken. Sy effens growwe hande, wat algaande van hulle klere ontslae raak, vind die sagtheid van haar borste en loop paadjies oor die verhitte vel van die res van haar lyf.

			As sy die moed gehad het, sou sy hom nou vertel het dat sy hom liefhet, hom gevra het hoe hy oor haar voel, maar sy het nie die woorde daarvoor nie, is te oorstelp deur die gevoelens wat deur haar bruis. Haar totale oorgawe aan hom en die ervaring van die oomblik neem oor. Dit op sigself verstom haar. Sonder haar gewone terughoudendheid wanneer dit by die lyflike dinge kom, verloor sy haar in die genot van wat hy aan haar doen.

			In haar bou iets op, ’n dringende behoefte wat om bevrediging smeek. ’n Vervulling wat sy slegs in Gerard se arms kan vind. Dit weet sy nou. Hy is die enigste man vir haar. Sy het hom lief met alles wat in haar is. Met al haar mag het sy daarteen gestry, maar nou weet sy dat die liefde hom nie laat voorskryf nie. Sedert die oomblik wat sy hom die eerste keer gesien het, het liefde vir hierdie man in haar begin groei.

			Met daardie besef gee sy haarself oor, ry die golf van ekstase saam met hom, kry vlerke en vlieg oor die hoogste kruin die hemelruim in om vir ’n rukkie daar te sweef voordat sy stadig terug aarde toe kom. Met ’n willose gevoel sink sy in die sagte rusbank in, totaal ontspanne en meer as tevrede. Eers ná ’n hele rukkie kry sy haar lui ooglede stadig gelig.

			Sy oë wat haar gesig verken, is donker poele waarin passie steeds smeul. “Jy oukei?” vra hy sag terwyl sy hande rustig elke sentimeter van haar lyf streel en vertroetel, haar teer teen hom vasdruk asof hy haar nooit weer wil laat gaan nie.

			“Meer as oukei. Jy?” Haar hande omraam sy gesig, ondersoek die growwigheid van sy laataandbaard wat haar vingerpunte laat tintel. Ai, sal sy ooit genoeg van hom kan kry?

			“Wonderlik, maar ek dink ons moet liewer na jou bed toe verskuif. Dis nou wanneer ek eendag weer kan beweeg.” ’n Laggie rammel in sy borskas en hy trek die kombersie vanaf die bank se leuning oor hulle. ’n Soentjie in haar nek en ’n knabbel aan haar oor belowe van meer om te kom voordat hy tevrede sug en heeltemal teen haar ontspan.

			Janneli se lyf is totaal ontspanne, maar in haar kop is ’n warboel. Wat het sy aangevang? Sy het nie net haar liggaam nie, maar ook haar hele hart aan Gerard Retief gaan staan en gee. As die weddenskap nog sou bestaan, het hy beslis as die algehele wenner uitgetree. 

			Vir seker weet sy dat sy nooit weer dieselfde sal wees nie. Alles het vanaand verander. Vir haar, in elk geval. Hy rep egter nie ’n woord van liefde nie. Nie dat sy dit verwag het nie. Vir ’n baie klein rukkie het sy vergeet met wie sy hier te make het. Hartebreker Retief. Want so seker as wat sy hier in sy arms lê, so seker weet sy dat hy haar hart gaan breek. 

			Saggies wikkel sy haar uit sy arms en ontsnap na die badkamer toe. Haar oorverhitte lyf het ’n koue stort nodig om haar terug werklikheid toe te skok sodat sy helder kan dink oor wat haar te doen staan.

			

			

		

	
		
			Sestien

			Gerard klap sy bakkie se deur toe en kry koers oor die straat na die bank toe. Hy doen al sy banksake gewoonlik sommer op die internet, maar sy ma het hom gevra om persoonlik iets met hul bankbestuurder te gaan bespreek. Sy tyd is uiters beperk gedurende oestyd, maar dit is ’n belangrike saak wat nie kan wag nie en Darius kon ook nie vanoggend by die kelder wegloop nie.

			“Gerard! Dis nou ’n verrassing om jou in parstyd hier raak te loop,” kom ’n baie ingenome vrouestem.

			“Suna, hallo.” Ai, sy tyd is so min. Suna Vermaak is die laaste persoon vir wie se geselskap hy nou lus is en sy gaan hom nie met net ’n hallo en koebaai laat wegkom nie. 

			“Ek weet jy is besig, maar wat het van jou geword? Ek bel en bel, maar kry net altyd jou antwoorddiens.” Sy gryp sy arm vas asof sy bang is dat hy gaan wegkom voor sy haar sê kan inkry. “Is jy nog steeds kwaad oor die album?”

			“Nee, jy weet mos hoe dit in parstyd gaan.” As sy maar kon weet hoe vies hy nog oor die flippen album is, sal sy hom heeltemal uitlos.

			“In die verlede het parstyd jou nooit gekeer om te kom kuier nie. Is die stories wat ek hoor waar?” Albei haar hande is op sy voorarms. Vir wat klou die vroumens so aan hom?

			“Watse stories?”

			“Oor die rooikop wat daar by julle op die plaas werk wat oral saam met jou gesien word.” 

			Gerard sug innerlik. Janneli was nog net op een date saam met hom na die opelugkonsert toe en al klaar loop daar stories rond oor hulle twee. Het die mense niks beter as skinderstories om hulle mee besig te hou nie? “Suna, jy weet hoe dit gaan.”

			“Weet ek dit nie.” Haar hande span om sy voorarms asof sy veel meer wil sê en in haar oë is daar iets wat hy liewer nie wil ontleed nie. 

			“Ná ons laaste kuier saam het ek gehoop ...” 

			En hy het gedink Suna is nie een van die troulustiges nie? Miskien moet hy dit in die kiem smoor. “Suna, jy moet asseblief nie meer lees in die paar maal wat ons saam uitgegaan het as wat dit was nie.”

			“Wat was dit?” 

			Hemel, hoe antwoord hy dit sonder om haar seer te maak? Daar is alreeds skaduwees in haar oë wat hy nog nooit daar gesien het nie.

			“Ons is vriende wat mekaar se geselskap geniet het, niks meer nie.”

			Sy los skielik sy arms. “Geniet hét? Dan is die stories oor die aand by die konsert waar. Jy kon glo nie jou hande van haar afhou nie. Jy is verlief op haar.” Dit klink soos ’n beskuldiging van iets vreesliks.

			Gerard kan nie glo wat hy hoor nie. Hy is gewoond daaraan om die onderwerp van bespreking te wees, hy is immers ’n Retief. Maar ai, hoe de hel versprei sulke stories? Wat weet enigiemand van die gevoelens wat hy vir Janneli aan die ontwikkel is? Kan dit wees dat hy daardie een aand by die konsert meer verklap het deur sy optrede as wat hy wou? Hy het gehoop dis net Darius en Bea wat dit opgemerk het.

			“Suna, ek het jou nooit onder ’n wanindruk gelaat nie. Jy ken my mos al van skooldae af.”

			“Ja, en van skooldae af hoop ek al ... Ag, vergeet dit.” Met ’n snik in haar stem draai sy weg en storm blindelings oor die straat.

			“Suna! Moenie ...” Verder kom hy nie. Magteloos kyk hy hoe ’n vragmotor vol swaar kratte druiwe vinnig uitswaai dat jy net druiwe sien trek, maar tevergeefs. Die voertuig tref die volle lengte van Suna se skraal lyf met ’n aaklige siek geluid. 

			Met ’n paar lang treë is Gerard by haar. Sy hart sit in sy keel toe hy op sy knieë langs die bondeltjie mens neersak. Hy kan sien sy het baie seergekry. Bekommerd pluk hy sy foon uit sy sak en skakel die noodnommer. Ná ’n kort gesprek met die persoon aan diens, buk hy weer oor Suna wat rusteloos haar kop begin beweeg. 

			“Lê stil, Suna. Hulp sal nou-nou hier wees,” probeer hy troos, maar sy lê nou wasbleek en doodstil. Gerard se hele lyf word yskoud. Sy hande beweeg magteloos oor haar, maar hy is te bang om aan haar te raak uit vrees dat hy haar dalk verder seer kan maak.

			“Ai, Meneer, ek kon nie keer nie,” kom die vragmotorbestuurder handewringend by.

			“Ek weet. Sy het voor jou ingehardloop. Dit was nie jou skuld nie,” paai Gerard, maar sy gewete werk in die hoogste versnelling. 

			As dit iemand se skuld was, was dit beslis syne! Suna het blindelings gevlug omdat hy haar ontstel het. ’n Plas bloed vorm onder haar kop. Gerard onderdruk sy paniek en bid dat dit net oppervlakkige wonde is wat so bloei. Toe hy verbasend gou ’n sirene hoor nader kom, slaak hy ’n sug van verligting, dankbaar dat die ambulanspersoneel nie ook besluit het om te staak nie.

			Pleks hy sy mond gehou het. Al waaraan hy kon dink, was dat hy nie Suna se belangstelling in hom wou aanmoedig nie. Hy het nooit besef dat sy ou skoolmaat so ernstig oor hom voel nie. Hulle was dan van hoërskooldae af net vriende en niks meer nie. Dis hoe dit in elk geval vir hom gevoel het. Maar vroumense voel anders oor sulke goed. Miskien is hy werklik die hartebreker waarvoor almal hom aansien. Is dit wat Suna vir hom met die album wou probeer sê? Aard hy werklik na sy pa wat dit betref? Hy gaan homself nooit kan vergewe as sy ernstig beseer is nie.

			Janneli kyk ingedagte na die koffiemasjien waar Gerard se blou beker langs haar pienke staan. Die enigste pienk ding wat sy besit. Waar bly hy so lank? Hy het in sy SMS gesê hy gaan net gou bank toe, dan kom drink hy koffie by haar voor hy weer moet gaan werk. Die koffiedrinkery in haar kantoor elke dag het al ’n instelling geword. Die kuiers by haar suite saans begin ook vinnig daardie paadjie loop. Sy weet sy speel met vuur, maar kan dit eenvoudig nie help nie. Is daar meer van haar ma in haar as wat sy vantevore gedink het?

			Sedert sy maar kan onthou, was sy vasberade dat sy haar nooit soos haar ma sal oorgee aan die begeerte en verlangens na ’n man nie. En hier doen sy presies dit. Haar gedagtes is maar altyd besig met hom. Wanneer hy ’n vertrek binnekom, vul die plek behoorlik met sy vitaliteit en lewensvreugde. As hy sy intense groen oë op haar rig en sy een mondhoek in ’n skewe glimlag lig, skyn die son helderder en is haar dag gemaak. Wanneer sy sy voetstappe in die gang hoor aankom, is daar ’n opgewonde afwagting in haar wat sy vir niks ter wêreld onderdruk kry nie. Wanneer hy aan haar raak, smelt al haar selfbeheersing eenvoudig weg. Pateties, sy weet, maar dis hoe dit is. 

			Die dreuning van ’n voertuig in die parkeerarea maak dat sy afwagtend by die venster uitkyk, maar dis Mercia se luukse wit motor wat voor die gastehuis stilhou. Met opgetrekte wenkbroue volg Janneli haar werkgeefster se skraal figuur wat die gebou ingestap kom. Wat sou sy hier kom maak? Sedert sy ’n bietjie meer as twee maande gelede hier begin werk het, was Mercia nog nie een keer hier in die gastehuis nie.

			Toe vinnige voetstappe in die gang nader kom, besef sy dat Mercia op pad na haar toe moet wees. Onwillekeurig staan sy op en ontmoet haar baas by die kantoordeur. “Môre, Mevrou.” Sy staan opsy sodat Mercia kan binnekom.

			“Hallo, Janneli. Ek dreig lankal om ’n draai hier by jou te maak en toe Gerard nou bel en vra dat ek vir jou ’n boodskap moet gee, besluit ek om sommer self hierheen te kom.” 

			’n Boodskap? Hoekom bel of SMS hy haar nie sommer as hy iets wil sê nie? Wat gaan aan?

			“Kan ek vir u iets aanbied om te drink?” Sy hou egter haar vrae vir haarself en beduie dat haar werkgewer moet sit. 

			“Dit lyk en ruik na ordentlike koffie wat jy daar het. Ja, dankie, koffie sal lekker wees.” Mercia gaan sit op een van die leunstoele voor Janneli se lessenaar.

			“Hoekom het Gerard my nie sommer gebel nie?” kan sy haar nuuskierigheid nie langer inhou nie.

			“Hy was in ’n ambulans op pad hospitaal toe en het tyd vir net een oproep gehad.”

			“Ambulans?” Janneli se hart ruk en die koffiepot stamp teen die koppie waarin sy vir Mercia koffie skink. “Het hy iets oorgekom? Wat het gebeur?”

			“Hy makeer niks. Dis sy vriendin Suna Vermaak wat ernstig beseer is en hy is saam met haar hospitaal toe in Kaapstad.” 

			“Sy vriendin? Wat het gebeur?” Wie is Suna? Wat op aarde? Janneli se hand bewe so dat sy halfpad ophou koffie skink en haarself moet dwing om te kalmeer.

			“Daar was nie tyd vir meer besonderhede nie. Ek weet nie presies wat gebeur het nie, net dat Suna saam met hom was toe sy beseer is. Hy’t gevra ek moet haar ouers van die ongeluk verwittig en vir jou laat weet om hom nie vanoggend terug te verwag nie.”

			Vrae zoem soos ’n swerm bye in Janneli se kop. Wie is hierdie Suna? Wat het sy saam met hom gemaak? Hoekom het hy vir haar gesê hy gaan bank toe as hy ’n afspraak gehad het met die Suna-vroumens? Dit was mos nie nodig om vir haar te lieg nie. Alles vrae wat sy nie vir sy ma kan vra nie. Sy het nie eens die reg om dit vir hom te vra nie. Dit wat Sondagaand tussen hulle daar op haar rusbank en nog later weer in haar bed plaasgevind het, was wonderlik, maar dit was slegs wat dit was: die liggaamlike uiting van natuurlike drange tussen twee gesonde jong volwassenes. Sy het geen illusies daaroor nie. Dit gee haar geen aanspraak op Gerard Retief nie.

			Met ’n diep asemteug dwing sy haar aandag terug na die koffieskinkery en tel weer die pot op. Sy het geen reg om ontsteld te wees oor Gerard saam met ’n vriendin was toe iets met haar gebeur het nie. Dis nie haar besigheid nie. Hy is absoluut niks aan haar verskuldig nie. Dis net goeie maniere wat maak dat hy die moeite gedoen het om te laat weet dat hy nie vir hulle gebruiklike koffiekuiertjie gaan opdaag nie.

			“Suna is ’n ou skoolmaat van Gerard. Ek vermoed sy is van hoërskooldae af al verlief op hom, maar ek glo nie hy voel dieselfde oor haar nie,” beantwoord Mercia met ’n alwetende kyk sommer ’n hele paar van haar vrae. 

			Sonder om te antwoord sit Janneli Mercia se koffie en die melk en suiker voor haar op die lessenaar se hoek neer en sak dankbaar met haar eie beker op haar stoel neer. Die eerste oorhaastige sluk skroei in haar keel af, maar die brand help om haar te laat fokus.

			“Dankie vir die moeite om te kom sê,” is al wat sy kan uitkry toe die ergste brand bedaar.

			“Gerard het baie pertinent gevra dat ek moet seker maak jy kry die boodskap.” Mercia glimlag effens en neem ’n fyn slukkie van haar koffie.

			“Dankie,” herhaal sy. Baie bewus van Mercia se oë op haar, drink Janneli ewe versigtig kleiner slukkies koffie. Sy voel lus om die hele beker met een teug af te sluk om ter versterking so vinnig moontlik soveel as moontlik kafeïen in te kry, maar hou haar in. Wat kan sy sê?

			“Ek het julle twee verlede Sondag daar by my huis dopgehou. Ek het Gerard nog nooit só na ’n vrou sien kyk nie. Moenie toelaat dat sy sogenaamde reputasie of dit wat jare gelede gebeur het, iets spesiaals bederf nie. Ek weet nie wat vandag gebeur het nie, maar die feit dat hy jou laat weet het waar hy is, sê vir my baie.” Mercia se ligblou blik hou hare vir ’n kort rukkie gevange asof sy iets by haar wil tuisbring.

			Maar Janneli kyk vinnig weg. Mercia is skerp. Netnou sien sy meer as wat sy moet.

			Dis die meeste wat haar baas nog ooit met haar gepraat het en dit om haar te verseker dat haar seun ... wat? Vir haar omgee? Iets spesiaals vir haar voel? Dit terwyl hy saam met ’n vriendin iewers was toe hy vir haar gesê het hy gaan net gou bank toe? Die vriendin wat blykbaar self ook hoop dat hy iets spesiaals vir haar voel, nes al die ander vroue in daardie dik album? 

			Nee, dankie, sy stel nie belang om in die ellelange ry hoopvolles en hopeloses in te val nie. Daarvoor is Janneli Mans te nugter. Haar ouers se huwelik het haar oë wawyd oopgemaak. Sy weet dis tyd dat sy wakker word uit die droom waarin sy die afgelope paar dae verval het. Die droom wat sedert Sondagaand gedurig in haar onderbewussyn skuiling kom soek het. Sondagaand het sy ’n sotlike ding aangevang. Minute nadat sy haarself aan hom gegee het, het sy dit besef. Sy weet ook sy kan dit nie ongedaan maak nie, maar sy kan seker maak dat dit nie weer gebeur nie.

			

			

		

	
		
			Sewentien

			Bekommerd kyk Gerard agter in die ambulans hoe die paramedici spook om Suna te stabiliseer terwyl hulle op die hoofweg voortspoed Kaapstad toe. Hy het gehoor hoe die ambulansman vooruitbel om te versoek dat ’n neurochirurg teenwoordig moet wees wanneer hulle by die hospitaal arriveer. Dit klink ernstig. Die feit dat Suna steeds nie haar bewussyn herwin het nie, is sekerlik nie ’n goeie teken nie.

			Hy hoop sy ma kon Suna se ouers in die hande kry. Hoe op aarde gaan hy aan hulle verduidelik hoekom hul pragtige, intelligente dogter in ’n rustige dorpie soos Franschhoek voor ’n vragmotor ingehardloop het? 

			Haar stil spierwit gesig hier op die draagbaar in die ambulans is soos ’n yslike aanklag teen hom. Hy was salig onbewus van die feit dat sy enigiets behalwe vriendskap vir hom voel. Is hy dan net so onsensitief soos sy pa was wanneer dit by ander mense se gevoelens kom? Al wat hy wou doen, was om Suna te oortuig dat sy nie haar hart op hom moet sit nie, dat hy nie dieselfde oor haar voel as sy oor hom nie. Hoe kon hy weet dat sy sou omspring en van ontsteltenis voor die verkeer inhardloop?

			Hopelik het sy ma ook sy boodskap aan Janneli oorgedra. Hy is beslis nie onsensitief waar dit Janneli aangaan nie. Sedert Sondagaand is daar ’n nog groter bewustheid van mekaar as vantevore. Wat hom bekommer, is die skugter bokkieuitdrukking in haar oë sedert daardie aand. Dis asof sy hom meer as gewoonlik op ’n afstand probeer hou. Sou sy spyt wees oor wat tussen hulle gebeur het? Hy hoop nie so nie. As sy is, sal hy haar baie vinnig anders moet oortuig. 

			Geen vrou het hom nog ooit geraak soos sy nie. As dit nie liefde is nie, wil hy sy naam nie hê nie. Die rooikop het toe sowaar die simpel weddenskap gewen. Sy loop weg met sy hele hart op ’n silwer skinkbord en hy gee nie eens om nie. Janneli hou sy geluk in die holte van daardie handjies van haar. Nou toe nou, so val die helde. Sal ou Darius nie lekker kry nie!

			Sondagaand was nie sy eerste ervaring van seks nie, maar dit kon net so wel gewees het. Daardie absolute gevoel van eenwording met ’n vrou was vir hom ’n eerste keer. Hy weet ook dat hy nooit weer sonder haar wil wees nie. Hy wil dit vir haar sê. Hy wil van die dakke af uitbasuin dat hy die res van sy lewe daaraan wil wy om net een vrou gelukkig te maak. Dis nou as sy hom wil hê, maar eers moet hy deur hierdie ding van Suna kom. 

			Wat de hel gaan hy doen as sy permanente skade opgedoen het as gevolg van haar beserings? Beserings wat hy indirek veroorsaak het! Hy wil liewer nie eens daaraan dink nie.

			“Wie is Suna Vermaak?” val Janneli met die deur in die huis toe sy en Bea, elkeen met ’n glas koeldrank in die hand, hulle ná werk in diep dekstoele op Darius en Bea se stoep tuismaak. 

			“Dis die girl wat al van skooldae af vrek oor Gerard. Haar ouers het hier naby geboer, maar het nou afgetree. Dis einste sy wat die album gemaak het waaroor hy so kwaad was.”

			“H’m.” Janneli voel hoe haar binnegoed ruk. Nes sy gedink het. Dis een van sy vele bewonderaars. Een van die gebroke harte wat hy agtergelaat het. Nes die druiwetrosse wat die plukkers in die wingerd laat staan omdat die kwaliteit nie goed genoeg is vir die Le Fleur-wyne nie. Binnekort is sy seker een van hulle. Nie goed genoeg vir ’n Retief nie, soos ’n siek druiwetros.

			“Stop net daar,” keer Bea.

			“Wat?”

			“Ek kan sommer sien wat jy dink. Jou lyftaal spreek boekdele.”

			“En wat dink jy is dit wat ek dink? Wat vertel my lyftaal nogal vir jou?” Janneli hou Bea dop. 

			Eers snuif sy diep aan die soel aandlug voordat sy ’n slukkie koeldrank neem en dit dan stadig insluk voordat sy verder praat. “Sy en Gerard het slegs ’n platoniese vriendskap. Hy het haar ’n paar keer uitgeneem, maar sover ek kon sien, was daar geen noemenswaardige belangstelling van sy kant af nie. Daar is nie sparks tussen hulle soos daar tussen julle twee is nie.”

			“Nou wat dink jy het hulle vanoggend saam in die dorp gedoen?”

			“Oe, sien ek ’n groen monstertjie op jou skouer sit?”

			“Nee!” Haar antwoord kom baie vinnig. Te vinnig. Sy kan sien Bea glo niks wat sy hoor nie. “Wel, Sondagaand ...” Janneli voel hoe haar hele gesig vuurwarm word. Genade, sy kan mos nie vertel wat Sondagaand tussen hulle gebeur het nie, al hou sy hoe baie van Bea. Sy vat ’n groot sluk koeldrank om te keer dat sy dalk alles uitblaker. Skielik verlang sy vreeslik na Leanie. Haar ou vriendin is die enigste persoon met wie sy so iets kan bespreek.

			“Toemaar, ek kry die idee,” red Bea haar uit haar penarie. “Moenie tot allerhande gevolgtrekkings kom nie. Wag nou tot ons die hele storie uit die perd se bek kan hoor. Darius is weg om Gerard by die hospitaal in Kaapstad te gaan haal en daarna gaan hulle sy bakkie in die dorp kry. Hy’t dit daar in die parkeerarea gelos toe hy saam met die ambulans weg is.”

			“Ek kan geen aanspraak op hom maak nie. Buitendien ken ons mekaar skaars.” Sy ken hom beter as enige ander man en ná Sondagaand ken hulle mekaar intiem, maar dit gee haar nog steeds geen reg op hom nie.

			“Mens het nie vreeslik baie tyd nodig om te weet of die ander persoon die regte een vir jou is nie. Ek het sommer baie gou geweet Darius is die een vir my. Mens leer mekaar se geite in elk geval eers ná die huwelik werklik ken, glo vir my.”

			“Daar’s geen sprake van ’n huwelik nie.”

			“Wil jy wed?”

			“Ek is klaar met weddenskappe. Kyk wat het dit my in die sak gebring.”

			“Wat het dit jou in die sak gebring?” Bea sit vorentoe in haar stoel.

			“Gerard het loshande gewen. Ek het pens en pootjies vir hom gaan staan en val.” Toe dit uit is, weet sy dat sy nou haar grootste hartsgeheim hier sit en verklap, maar sy kan dit eenvoudig nie meer vir haarself hou nie. Leanie sit in Australië en Bea is die naaste wat sy op die oomblik aan ’n boesemvriendin het.

			“I knew it! Dis wonderlike nuus. Ek het geweet dis net ’n kwessie van tyd. Jy en Gerard is vir mekaar bedoel, ek sê jou mos. Ek het lankal vir Darius gesê hier kom ’n ding.”

			“Stop die lorrie net daar. Jy verstaan nie mooi nie.”

			“Nou help my verstaan, want ek sien geen probleem nie. Gerard is mal oor jou en jy’t nou net gesê ...”

			“Ek en Gerard het ’n gedeelde geskiedenis, onthou. ’n Langtermynverhouding tussen ons kan nie werk nie. Ons dra te swaar aan die sondes van ons vaders. My ma het sy pa by Mercia probeer afvry en al waarin sy geslaag het, was om ’n klomp mense bitter ongelukkig te maak. Dit het onder meer die etiket van hartebreker om Gerard se nek gehang omdat hy nes sy pa lyk en al wat ’n vrou is agter hom aanloop.”

			“Maar jou ma was nie die enigste skelmpie wat Johann Retief gehad het nie, dit weet ons almal. Jou ma was nie die oorsaak van sy swakheid nie, sy was bloot een van sy slagoffers. Gerard is beslis nie soos sy pa nie. Hy is hardwerkend en het integriteit wat skrik vir niks. In die drie jaar wat ek hom ken, het ek nog nooit gesien dat hy enige vrou enige aanleiding gee nie. As vroue gekke van hulleself maak oor hom, is dit nie ’n klad op sy naam nie, maar op hulle s’n,” verdedig Bea haar swaer.

			“Ek wil graag glo wat jy sê, maar my ervaring van die huwelik in my ouerhuis het my oortuig die liefde tussen man en vrou kan eenvoudig nie werk nie.”

			“Nonsens. Daar is baie gelukkige huwelike. My en Darius se huwelik is een daarvan. Wat jy moet doen, is om jou los te maak van die verlede en te glo in Gerard en in jou liefde vir hom.”

			Trane prik agter Janneli se oë. Sy wil dit so bitter graag doen. “Maar kyk nou net wat het vandag gebeur.”

			“Haai, gee my jou remote dat ek dadelik jou pauseknoppie kan druk. Wag ’n bietjie. Ons weet nog nie wat gebeur het nie.” Hulle kyk op toe twee voertuie voor die stoep stilhou. “Hier kom die mans nou. Wag nou tot ons die hele storie het.” 

			Met haar hart in haar keel kyk Janneli hoe Gerard uit sy bakkie klim. Aan die kromming van sy skouers en die manier waarop hy oor sy oë vee, kan sy sien hy is tot die dood toe moeg. Toe hy nader kom, skrik sy vir die gefolterde uitdrukking in sy oë. Het sy vriendin baie seergekry?

			“Ek gaan maak vir ons koffie. Darius, sal jy my kom help?” Bea spring op en gryp haar man aan die hand. 

			Janneli besef sy gee haar en Gerard kans om alleen te wees en sy is dankbaar daarvoor.

			“Wat ’n dag.” Gerard sug en vee weer oor sy gesig. Hy kom sit op die stoeptrap by haar voete, maar raak nie aan haar nie.

			“Wat het gebeur?” Sy hou behoorlik asem op van angstigheid om sy antwoord te hoor.

			“Ek het toevallig vir Suna voor die bank op die sypaadjie raakgeloop.” 

			Die drukking in Janneli se borskas gee effens skiet. Dan het hy nie ’n afspraak met Suna gehad nie en hy was bank toe, nes hy gesê het. “En?”

			“Jy kon my met ’n veertjie omtik toe sy my konfronteer oor my en jou.”

			“Oor ons twee?” 

			“Iemand wat ons by die opelugkonsert saam gesien het, het haar vertel dat ek nie my hande van jou kon afhou nie. Daaroor kan ek beslis nie stry nie, want ek sukkel om jou uit te los, maar wat my verstom het, was dat sy so heftig daarop reageer het. Ek het nooit besef dat sy vir my meer as net vriendskap voel nie. Darius sê my almal weet dit lankal, maar ek was seker te stiksienig om dit raak te sien. Toe ek vir haar sê dat sy niks meer as vriendskap van my moet verwag nie, ontstel dit haar so dat sy omspring en blindelings voor ’n vragmotor inhardloop.”

			“Het sy baie seergekry?”

			“’n Gebreekte arm en ’n paar af ribbetjies, maar die ergste is die hoofbeserings.”

			“Wat sê die dokters?”

			“Sy het erge harsingskudding en ’n haarfyn krakie in die skedel. Maar die swelling van haar brein is te erg, hulle sal moet wag tot dit gesak het voordat hulle presies kan sê wat die skade is. Hulle wou my nie toelaat om haar te sien nie. Slegs familie word toegelaat en haar ouers is nog op pad.” Hy draai na haar toe en druk met toe oë sy voorkop op haar knie. 

			Janneli se hart gaan uit na hom. Sy sit haar hand op sy kop. Dat hy homself verwyt oor Suna se ongeluk, is baie duidelik. 

			“Ek sal seker nooit die geluid van die trefslag kan vergeet nie.”

			“Jy moenie voel dis jou skuld nie.”

			“Hoe kan dit nie my skuld wees nie? Dis ek wat haar so ontstel het. Dis ek wat so gevoelloos was dat ek nooit agtergekom het sy is op my verlief nie. As ek dit geweet het, sou ek haar nooit uitgeneem het verlede jaar nie. Lyk my dit het haar laat hoop op iets meer, al was ons net twee of drie keer saam uit. Dit gaan my verstand te bowe. Ek het haar nooit eens gesoen of iets nie. Toe ons studente was, het ons dikwels saam gekuier, maar in die groep, nooit as ’n paartjie nie. Daarna was sy vir ’n paar jaar iewers oorsee en het verlede jaar teruggekom.”

			“Dit klink nie vir my of jy haar onder ’n wanindruk gebring het nie.”

			“Sy het dit beslis nie so gesien nie. Dit was vandag wel ek wat haar so omgekrap het dat sy voor die lorrie ingehardloop het. Ek moes meer diplomaties gewees het. Daarvoor sal ek myself nooit vergewe nie. Miskien aard ek tog wel na my pa.” 

			Dis asof sy laaste woorde ’n sneller in haar aftrek. “En ek na my ma. Ek ken jou skaars ’n paar weke, toe klim ek soos ’n goedkoop ding saam met jou in die bed.” Janneli spring op. “Sê asseblief vir Bea ek sê dankie vir die koeldrank.” Sy weet sy is nou ongeskik, maar sy moet hier wegkom voordat sy voor almal soos ’n baba aan die grens gaan.

			“Janneli!” Gerard staan ook op en probeer haar hand vasgryp.

			“Los my. Moet asseblief nie agter my aankom nie. Ek wil alleen wees.” Sy ruk haar hand weg en storm die stoeptrappies af. Toe sy ’n ent weg is, kyk sy terug om te sien of hy haar gaan volg, maar hy staan net daar met sy hand agter sy nek.

			Sy het ’n yslike fout gemaak om Le Fleur toe te kom. Wat het sy gedink? Dat sy die spoke van die verlede kan kom besweer of iets? Al waarin sy geslaag het, was om hulle weer op te jaag en in die proses ’n klomp mense ongelukkig te maak. Nou lê die arme Suna in die hospitaal met ernstige hoofbeserings en ’n gebreekte liggaam terwyl Gerard homself daaroor verwyt en dit alles omdat sy wat Janneli is, probeer gryp het na geluk wat haar nie toekom nie.

		

	
		
			Agtien

			Ná ’n slapelose nag is Janneli oortuig dat dit die heel beste vir almal sal wees as sy haar goed vat en weggaan. 

			Voordat die son opkom, tik sy ’n lang bedankingsbrief waarin sy vir Mercia vra om haar onmiddellik uit haar pos te onthef. Sy is nie iemand wat weghardloop vir probleme nie, maar hierdie probleem sal nooit weggaan nie en sy was die oorsaak, so sy moet gaan. 

			Voordat sy van plan kan verander, druk sy die knoppie wat die e-pos versend en gaan haal haar tasse bo uit die ingeboude kas. Toe Gerard gisteraand herhaalde kere kom klop en haar probeer kry het om oor die saak te praat het sy geweier om die deur oop te maak en hom weggestuur uit vrees dat sy weer sal swig en haar in sy arms werp.

			Janneli weet nie eens waarheen sy sal gaan nie. Haar ouerhuis is die allerlaaste plek waar sy nou wil wees. Gelukkig het sy ’n redelike klompie geld in haar spaarrekening. Miskien moet sy iewers ’n plekkie huur totdat sy weer werk kan kry. Hopelik sal Mercia nie te erg kwaad wees nie en haar ’n goeie getuigskrif gee.

			Werktuiglik stroop sy haar kaste en pak alles so vinnig moontlik in. Miskien kan sy ongemerk wegkom voordat Gerard opstaan. Hy was bitter moeg gisteraand, miskien slaap hy ’n bietjie later as gewoonlik. 

			Sy weet sy sal hom nooit kan vergeet nie. Al glo sy steeds nie dat huweliksgeluk vir altyd kan hou nie, weet sy immers nou hoe dit voel om iemand werklik lief te hê. Sy verstaan nou hoekom haar ma nooit oor Johann Retief kon kom nie. As sy oor hom gevoel het soos wat Janneli oor Gerard voel, kan sy nou begryp hoekom haar pa net nooit die leemte in haar ma se hart kon vul nie. Geen ander man sal ooit Gerard se plek in haar hart kan inneem nie.

			Vir die res van haar lewe sal sy dit wat Sondagaand tussen hulle gebeur het in haar hart koester. Daardie herinnering sal haar moet hou vir baie jare wat kom.

			’n Klop aan haar deur laat haar hande verstil. Gerard is op en hy gaan haar nie uitlos voor sy die deur oopmaak nie. Miskien moet sy maar met hom gesels en dit agter die rug kry.

			“Goeiemôre, Janneli.” Dis nie Gerard wat voor haar deur staan nie, maar Mercia, goed versorg en deftig soos altyd. 

			“Mevrou Retief. Kom binne.” Selfbewus vee sy met ’n stowwerige hand oor haar ongekamde hare.

			“Ek weet dis ’n ongeleë tyd, maar ek wil jou keer om iets onbesonne aan te vang.” 

			Mercia stap in en Janneli kan sien dat sy die hele suite met een oogopslag waarneem. Haar wenkbroue lig effens. Versigtig trap sy oor ’n oop tas op die vloer en gaan sit op die puntjie van die rusbank. Vir ’n oomblik is Janneli bly dat Mercia nie weet wat baie onlangs op daardie einste rusbank gebeur het nie.

			“Kan ek vir ons koffie skink?” neem haar maniere oor. Sy het beslis die kafeïenskop nou bitter nodig.

			“Nee, dankie. Kom sit, kindjie, ek wil met jou praat.”

			Verbaas oor die moederlike stemtoon en die vreemde aanspreekvorm gaan Janneli gehoorsaam sit.

			“Ek aanvaar nie jou bedanking nie. Ek dink jy maak ’n yslike fout om nou weg te gaan.” Toe Janneli haar asem intrek om iets te sê, hou Mercia haar hand op om haar stil te maak. “Gerard het jou juis nou nodig. Hy was gisteraand by my en ek weet presies wat aan die gang is.”

			“Ek dink nie so nie. My koms hierheen was die fout gewees. Gerard sal baie beter sonder my daaraan toe wees. Dis my teenwoordigheid hier wat al sy probleme veroorsaak het.”

			“Hoe werk jy dit uit?”

			“My verskyning op Le Fleur het net ou wonde kom oopkrap. Suna was ontsteld oor my en Gerard en dis wat gemaak het dat sy voor die lorrie ingehardloop het. Gerard voel dis sy skuld omdat hy na sy pa aard en vroue soos bye na ’n blom toe aantrek.”

			“Jy weet dis alles onsin, nie waar nie? Jy vlug omdat jy bang is vir seerkry. Ek sien dit in jou oë. Ek ken daardie seerkry, het ’n leeftyd daarvan agter die rug. Jy het vir Gerard lief geword en jy is oortuig dat jy gaan seerkry omdat hy dalk nie dieselfde voel nie.”

			“Maar ...”

			“Jy is bang dat jy so ’n huwelik soos myne en Johann s’n sal hê. Jy is bang om getroud te wees met ’n man wat so aantreklik is vir ander vroue dat hulle hom voortdurend by jou sal probeer afvry. Die ding met Suna het jou oortuig dat dit so sal wees tussen jou en Gerard, nie waar nie?”

			“Presies. Kyk wat het nou met Suna gebeur!”

			“Ek is bitter jammer oor wat met Suna gebeur het, maar dit was grotendeels deur haar eie toedoen. Sy moes op skool al besef het hy stel nie in haar belang nie. Eendag, terwyl hulle in matriek was, het sy na my toe gekom en my probeer beïnvloed om hom te kry om haar te vra vir die matriekafskeid. Ek het haar toe al gesê om haar visier op ’n ander plek te stel, want ek het geweet hy stel nie belang in haar nie, maar sy wou nie hoor nie.”

			“Weet Gerard daarvan?”

			“Nee, ek het hom dit nooit vertel nie en miskien moes ek, dan was sy oë dalk oop wat haar betref, maar dis nou te laat vir trane. Daar is egter tyd om te red wat daar tussen julle twee aan die ontwikkel is.” Sy sit vorentoe en praat met ’n lae, ernstige stem. “My seun verdien die geluk wat iemand soos jy in sy lewe kan bring. Ek ken hom en ek weet dat hy vir die eerste keer in sy lewe werklik verlief is. Moet dit nie versmaai nie. Daardie soort liefde kom mens selde teë.”

			“Wat moet ek doen? Ek kan nie my geluk op die ongeluk van iemand anders bou nie. Die arme Suna gaan dalk vir die res van haar lewe ly onder wat gister gebeur het.”

			“Suna glo sy kan slegs gelukkig wees as Gerard haar liefkry en dit gaan eenvoudig nie gebeur nie. As dit die afgelope hoeveel jare wat sy haar flikkers vir hom gegooi het, nie gebeur het nie, sal dit nooit nie. Jy is egter ’n ander saak. Hy het jou een kyk gegee, toe is sy doppie geklink. Ek het dit heel aan die begin, op die eerste dag van die skoonmakers se staking, reeds daar in die vergadering agtergekom.”

			“Regtig?”

			“Ja, regtig. As jy hier bly en jou en Gerard ’n kans gee, sal jy baie mense baie gelukkig maak en nie andersom nie. Jy is dit aan jouself en aan hom verskuldig. Om die geluk wat na jou kant toe kom aan te gryp, is nie om jou geluk op die ongeluk van ’n ander te bou nie. Dis nie asof jy tussen Gerard en Suna gekom het nie, dis sy wat tussen julle wil probeer kom. Haar ongeluk was die gevolg van haar eie toedoen.” Sy bly stil asof sy haar woorde kans wil gee om behoorlik in te sink. “Miskien moet jy nou vir ons daardie koffie bring. Dit lyk my jy het dit nodig,” sluit Mercia met ’n glimlaggie af.

			Janneli se oë knipper en sy trek ’n diep asemteug in. Is Mercia reg? Is daar hoop vir haar en Gerard?

			“Dink goed daaroor na. Intussen aanvaar ek nie jou bedanking nie. Jy is die beste gastehuisbestuurder wat ek nog gehad het. Nou toe, bring die koffie, ek moet ook by my kantoor uitkom.”

			Gerard gaap en sit die bakkie se flikkerlig aan om van baan te verwissel. Hy kon laas nag nie slaap nie. Eers weier Janneli om met hom te praat en verder bekommer hy hom morsdood oor Suna. Haar ouers sal hom seker nooit vergewe oor wat gister gebeur het nie. Miskien was hulle ook onder die indruk dat daar die moontlikheid van ’n ernstige verhouding tussen hom en Suna is.

			Ai, en hy was net mooi gereed om gisteraand sy liefde aan Janneli te verklaar. Nou wil sy niks van hom weet nie. Ná Sondagnag was hy oortuig sy voel dieselfde as hy. Sy is nie die soort meisie wat saam met ’n man sal slaap as sy niks vir hom voel nie, daarvan is hy oortuig. 

			Nou weet hy sowaar nie hoe sy voel nie. Dit lyk nou vir hom of sy spyt is oor wat gebeur het en dat dit haar goedkoop laat voel het. Sy is die allerlaaste vrou wat haar goedkoop sal gedra. Wat hom betref, was Sondagaand se gebeure die kulminasie van die weke lange opbou van iets wonderliks tussen hulle twee. Hy weier om toe te laat dat sy dit as iets leliks afmaak. As sy hom net die kans sal gee om dit uit te praat.

			Maar eers moet hy dinge met Suna en haar ouers uitklaar, seker maak dat hulle weet waar hulle met hom staan. Hy het gister ellendig gevoel daaroor, maar gisteraand het sy ma hom oortuig dat Suna self vir haar ongeluk verantwoordelik was. Dis sy wat wens vir iets wat sy nie kan kry nie en hom in ’n verhouding probeer manipuleer wat hy nie wil hê nie. Eers het sy met die album probeer om hom te laat skuldig voel en toe gister weer met haar verwyte.

			Toe hy by die hospitaal uit sy bakkie klim, trek hy ’n diep asemteug in en tel die bos blomme wat sy ma se tuinier vir Suna gepluk het op. ’n Bossie blomme en sy meegevoel oor wat met haar gebeur het, is seker die minste wat hy vir haar kan aanbied, maar dis al wat hy bereid is om te gee. 

			Janneli verdien sy liefde en sy gaan dit kry. Vir altyd. Daar. Beteken dit dat hy haar gaan vra om te trou? Hel, ja! Hy het haar lief en hy wil elke dag van sy lewe soos Maandagoggend langs haar wakker word. Gerard Retief gaan vir altyd getrou bly aan een vrou. Dis nou as sy hom wil hê. Gisteraand kon sy nie vinnig genoeg van hom af wegkom nie. Dit gaan ’n opdraande stryd wees soos gewoonlik, maar dis een van die redes hoekom hy mal is oor haar. Hy hou van die uitdaging wat sy hom bied.

			Suna se ouers sit op die bankie voor die hoësorgeenheid se deur. Hulle lyk gedaan. Hulle moes seker deurnag gejaag het om van Johannesburg af hier te kom. Of miskien was hulle gelukkig om op kort kennisgewing plek te kry op ’n vlug. Sy ma kon hulle eers laat gistermiddag opgespoor kry waar hulle op vakansie was.

			“Môre, Oom, Tannie,” groet hy en skud blad. “Kon julle haar al te sien kry?”

			“Ja, ons is al heelnag hier. Ons vlug het elfuur gisteraand geland.” Die oom lyk nie te vriendelik nie, maar die tannie neem die blomme by hom.

			“Ek sal dit vir haar in ’n potjie steek. Ek glo nie mens mag blomme in die hoësorgeenheid hou nie, maar sy sal dit nietemin waardeer.” Mevrou Vermaak stap weg om ’n blompot te gaan soek.

			“Kon julle met haar gesels? Was sy wakker?” Gerard gaan sit op ’n stoel naby haar pa.

			“Ja. Sy is nog onder kwaai verdowing, want die skedelbreuk veroorsaak erge hoofpyn, maar sy herken ons en is heel samehangend. Ons is hoopvol dat daar nie permanente skade is nie.”

			“Dis wonderlike nuus.” Gerard slaak ’n diep sug van verligting.

			“Jy was saam met haar toe dit gebeur het?” por die oom.

			“Ja, ek was.” Hier kom dit nou. Nou gaan die beskuldigings kom.

			“Kan jy my meer vertel?”

			“Ons het mekaar toevallig in die straat raakgeloop en ’n rukkie staan en gesels.” Gerard kies sy woorde versigtig.

			“En toe?” haar pa se oë boor in syne. Dit voel soos ’n inkwisisie. Miskien moet hy dit maar eenvoudig uitspoeg en dit agter die rug kry. “Sy was onder die wanindruk dat ek meer vir haar voel as wat die geval is. Sy was ontsteld oor ek ’n ander vrou uitneem.” Genade, dis moeiliker as wat hy gedink het.

			“En toe hardloop sy voor die vragmotor in?”

			“Ja. Ek het probeer keer, maar ...”

			“Onse Suna is ’n bedorwe brokkie wat dit nie kan hanteer as sy nie haar sin kan kry nie,” sê die tannie skielik agter hom. Sy kom sit weer langs haar man met ’n kalmerende hand op syne. “Ons het haar ongelukkig bederf. Sy is mos ons enigste en gewoond daaraan om als te kry wat sy wil hê.”

			“Dis ongelukkig waar,” beaam haar man sugtend. 

			“Ons neem jou nie kwalik nie,” gaan die tannie voort. “Ons weet lankal dat sy die hoop koester dat jy meer in haar sal sien as wat die geval is. Die man wat eendag met haar trou, sal hare op sy tande moet hê.” 

			Die ergste van Gerard se skuldgevoelens val van sy skouers af en sy gemoed voel sommer heelwat ligter. “Ek voel natuurlik baie sleg oor wat gebeur het, maar ek het eerlikwaar nooit vir Suna enige aanleiding gegee om te dink dat daar die moontlikheid van iets ernstigs tussen ons bestaan nie,” voel hy nietemin verplig om te verduidelik.

			’n Verpleegster kom verby gestap. Dis dieselfde een wat gister aan diens was toe Gerard vir ure op hierdie einste bankie gesit het. “Meneer Retief, wil jy haar vir ’n rukkie sien? Sy is wakker op die oomblik.”

			“Mag ek?”

			“Eintlik laat ons net familie toe, maar ek sal anderpad kyk as jy nie te lank bly nie,” glimlag sy.

			“Dankie. Verskoon my.” Gerard staal hom en stap in. 

			Suna lyk baie klein en bitter bleek daar op die hospitaalbed met die yslike wit verband om haar kop. Haar oë is oop en hy kan sien sy herken hom.

			“Hallo,” groet hy en gaan staan naby haar kop sodat hy nie hard hoef te praat nie.

			“Ek hoor jy’t saam met die ambulans hierheen gery en gister heeldag hier gesit.” Haar stem is hees en sag.

			“Jip. Ek kon jou mos nie alleen los nie.”

			“Dankie. Jy’s ’n goeie vriend. Die rooikop is ’n gelukkige vrou.” 

			Hy kan sien sy sukkel om te sê wat sy wil sê. Dit lyk of sy seerkry wanneer sy asemhaal. Seker die af ribbes wat die ongerief veroorsaak.

			“Sj, rus liewer.”

			“Nee, ek moet met jou praat. Miskien was die helse stamp teen my kop presies wat ek nodig gehad het. Ek het baie tyd gehad om te dink sedert gisteroggend. Hulle het my wakker probeer hou om te voorkom dat ek dalk wegraak.”

			“Ek weet hulle doen dit as mens harsingskudding het, ja. Wat het jy so baie gedink?”

			“Ek het vir jare gehoop vir dinge wat nie moontlik is nie. Ek het oorsee gevlug, maar ook dit het nie gehelp nie. Mens kan die liefde nie dwing nie en jy kan ook nie daarvan weghol nie. Ek weet jy voel nie so oor my nie en dis oukei. Dis my probleem en nie joune nie. As jy lief is vir die rooikop, go for it, ek sal jou nie weer lastig val nie.”

			“Suna.” Gerard verskuif sy gewig ongemaklik van die een voet na die ander. Dit is nog erger as ’n inkwisisie.

			“Ek is jammer oor die album ook. Dit was ’n simpel, kinderagtige idee. Gaan nou en hou op om so skuldig te lyk. Jy’t niks erger gedoen as om die hotste hunk in Franschhoek te wees nie.” Moeg maak sy haar oë toe. 

			“Ek is jammer dat dit so moes uitwerk. Jy gaan eendag ’n man kry wat vir jou so lief is as wat jy verdien.” Gerard druk ’n soentjie op die stukkie van haar voorkop wat nie toe onder die verband is nie. Hy maak of hy die trane wat onder haar wimpers uitpers, nie raaksien nie. 

			“Onthou om vir my ’n troukaartjie te stuur,” is haar sagte groet voor hy omdraai en wegloop.

			Terug op die plaas haas Gerard hom na sy kamer om werksklere te gaan aantrek. Darius kan nie veel langer sy werk ook nog behartig nie, hy is hierdie tyd van die jaar self baie besig daar in die kelder.

			In die gang voor sy suite huiwer hy. Janneli se deur staan op ’n skrefie oop. Hy sal met haar moet praat oor haar gewoonte om haar deur oop te los. Mens weet nooit. Hy gaan nader en steek sy kop by haar deur in. Sy asem stol in sy keel. Die plek is in totale chaos. Die woonvertrek staan vol tasse en bokse. Dit lyk sowaar of sy besig is om in te pak? Hy stoot die deur heeltemal oop en stap in.

			“Janneli?” Geen antwoord. Dit is werkstyd, so sy is seker op kantoor. Die klank van ’n stofsuier uit haar kamer sê vir hom dat hier slegs ’n skoonmaker is. Hy kyk na die halfgepakte tasse wat oral rondstaan en wonder of sy ma hiervan weet. Sy oog vang Janneli se motorsleutels wat op die tafeltjie lê. H’m. As sy van plan is om die pad te vat kan hy dalk iets doen om dit te voorkom, ten minste totdat hulle kans gehad het om te praat. Sonder om twee maal daaroor te dink druk hy die sleutels in sy sak. Nou kan sy ten minste nie verdwyn voordat hy tyd gehad het om haar anders te oortuig nie.

			Vinnig pluk hy sy selfoon uit sy sak. Nes hy gedink het, antwoord Janneli weer nie. Hy skakel sy ma. 

			Haar sekretaresse beantwoord die selfoon. “Mevrou Retief is besig met ’n konferensieoproep met oorsese wynhandelaars, sy kan nie nou met jou gesels nie,” lig sy hom in. 

			Met ’n sug groet hy haar en skakel onmiddellik Darius se nommer.

			“Haai, broer,” groet Darius. “Waar is jy? Is als oukei daar by die hospitaal?”

			“Ek’s by die huis. Ek kon darem dinge uitsorteer met die Vermaaks. Suna is nie meer in gevaar nie en ook nie my probleem nie, maar Janneli is wel.”

			“Hoe so?”

			“Sy weier om met my te praat en haar tasse staan halfpad ingepak. Sy gaan weghardloop en ek moet keer. Kan jy nog ’n bietjie langer vir my instaan? My voorman behoort die plukkers te kan hanteer as jy net so nou en dan ’n oog kan hou.”

			Darius lag. “Nie ’n probleem nie. Bea is mos ook hier in die kelder. Die rooikop gee jou ’n opdraande stryd, nè? Wat gaan jy doen om te keer dat sy weghol?”

			“Ek het nie ’n idee nie.” Gerard vryf vir die honderdste keer vanoggend sy hare deurmekaar. “Ek is oortuig jy het vir my wyse raad. Wat dink jy moet ek doen? Sy antwoord nie eens haar foon wanneer sy sien dis ek wat bel nie. Sy maak ook nie die deur oop wanneer ek klop nie.”

			“H’m.” Gerard kan sweer hy hoor hoe die ratte in sy broer se kop draai. “Ek kan vir jou die besonderhede van Bea se juwelier in die Paarl gee. Meer kan ek nie vir jou doen nie. Met hierdie ding is jy op jou eie.”

			“Jy bedoel ...?” Sy ouboet was nog altyd briljant.

			“Jip. ’n Blink klippie is wat jy nou nodig het. Dalk sal dit haar oortuig dat jy dit ernstig met haar bedoel. Die vraag is net, is jy ernstig genoeg? Is jy seker sy is die een vir jou?” maan sy immer versigtige broer.

			“Hel, ja! Ek ry sommer nou Paarl toe. Ek dink jy het die regte idee. Waar in die Paarl is die juwelier?” Gerard luister na Darius se aanwysings, sluit die gesprek af en trek die deur van Janneli se suite toe voor hy vinnig terug na sy bakkie toe loop.

			 

			

		

	
		
			Negentien

			Moeg sleep Janneli haar voete gangaf na haar suite toe. Laas nag se slapeloosheid, vanoggend se vinnige inpakkery en ’n woeste dag op kantoor het haar totaal uitgemergel. Om van die emosionele uitmergeling nie eens te praat nie. Sy wroeg nog steeds oor ry of bly. Mercia se redenasies van vanoggend was alles goed en wel, maar sy weet nie of Gerard wil hê sy moet bly nie. Sal sy belangstelling in haar op die lange duur hou? Is dit nie maar net fisiek nie? Miskien taan sy belangstelling nadat hy Sondagaand gekry het wat hy wou hê. Miskien is dit beter as sy nou gaan voor sy nog meer geheg aan hom raak. As sy langer bly, sal die pyn van skeiding vir haar net soveel erger wees.

			Janneli sug, trek die rekkie wat haar hare vir die werksdag in toom gehou het uit en skud haar welige bos krulle los. ’n Lekker warm bad en die bed is al wat sy nou soek. Môre is nog ’n dag, dan sal sy besluit hoe sy Gerard gaan hanteer. Die drie keer wat hy gebel het vandag, kon sy eenvoudig nie met hom praat nie. Boonop het alles weer verkeerd geloop in die gastehuis. Dan was daar ook haar voortdurende getob oor die liefde wat vir haar nog ’n nuutjie is.

			Uiteindelik is sy by haar suite. Die deur weier egter om oop te gaan. Sy swets saggies. Ag tog, in haar moegheid het sy die bos sleutels in haar lessenaar se laai gelos. Die skoonmakers het sekerlik toegesluit nadat hulle hier was. Nou moet sy weer al die pad terug. Toe sy omdraai, trek iets haar aandag. Dis Gerard wat rustig teen sy deurkosyn aangeleun staan.

			“Jy moet ophou om jou deur oop te los. Toe ek vanoggend hier kom, was die deur oop. Dis nie veilig nie.” Hy kom nader. 

			Haar moegheid wyk onmiddellik en sy sluk. Die man lyk eetbaar aantreklik. Janneli kan sweer ’n doodgewone T-hemp en ’n jean het nog nooit aan enigiemand anders so goed gelyk nie. Hoe moet sy hom nou weerstaan?

			“Watse gevare sluip in hierdie gange rond? Wilde hartebrekers?” snip sy terug. Toe hy teenaan haar kom staan en sy skoon manlike geur haar omsingel, maak haar binnegoed ’n vinnige vreugdedansie. Hy steek onmiddellik sy hande onder haar hare in en trek sy vingers daardeur. O, die man laat als wat vroulik in haar is op aandag kom.

			“Wat gaan aan, Janneli? Hoekom pak jy in?” Hy trek saggies aan haar hare sodat sy verplig is om na hom toe op te kyk.

			Sy asem laat haar kuif roer terwyl hy haar kopvel liggies aanhou masseer. Janneli se weerstand begin vinnig smelt en sy kry lus om haar teen hom aan te vly, maar sy verwysing na die inpakkery bring die werklikheid vinnig terug. Sy duik onder sy arms uit en tree van hom af weg. “Ek het vanoggend bedank. Dis beter as ek weggaan.”

			“Beter vir wie?” Hy kom weer nader en sy retireer.

			“Le Fleur. Jy. Suna. Almal.” Sy mik om haar sleutels te gaan haal, maar hy tree voor haar in.

			“Suna is nie meer ’n probleem nie. Kom, dan vertel ek jou wat gebeur het.” Hy vat haar hand en du haar na sy suite se kant toe.

			“Gerard, nee.”

			“Asseblief?” vra hy mooi.

			Miskien moet sy maar net hoor wat hy te sê het, maar dan gaan sy maak dat sy wegkom uit sy teenwoordigheid. Haar weerstand is hopeloos te laag vanaand. As hy haar net soveel as ’n piksoentjie gee, gaan sy haar oorgee aan die voortdurende verlange na hom wat sy sedert Sondagaand het.

			“Oukei.” Sy laat toe dat hy haar by sy deur intrek, versigtig om nie aan daardie verleidelike manslyf te raak nie. In die deur ruk sy tot stilstand en snak na asem. Die hele woonvertrek is vol blomme en kerse wat ’n sagte, romantiese lig versprei. In die hoek staan ’n tafel gedek vir twee. Vraend kyk sy na hom. “Wat gaan hier aan?”

			“Aandete. Jy moet tog eet. Ek het gereken jy sal nie instem om iewers te gaan uiteet nie, toe maak ek ’n plan.” Hy staan opsy en beduie dat sy op die rusbank moet sit.

			“Maar dit was nie nodig om ...” Sy beduie na die romantiese toneel.

			“Ek is ’n desperate man.”

			“Desperaat vir wat?”

			“Om te keer dat die beste ding wat nog ooit met my gebeur het, my ontglip.”

			“Ag, Gerard, hoe kan enigiets tussen ons uitwerk?”

			“Hoe kan wat werk? Jy weet nie eens wat dit is wat ek wil hê nie.” Hy bring ’n bottel rooiwyn en twee glase nader, skink vir hulle elkeen ’n bietjie en sit dit op die koffietafel neer.

			“’n Verhouding, Gerard. Ek en jy. Ek is so bang ...”

			“Dink jy ek is nie bang nie? Ek weet nie eens hoe om verhouding te spel nie. Wat ek wel weet, is dat ek nog nooit oor enige vrou gevoel het soos ek oor jou voel nie.”

			“Wat van Suna? Wat van al die ander in die album?”

			“Suna besef sy het gehoop op iets wat nie gaan gebeur nie. Sy reken die stamp teen haar kop was ’n goeie ding om by haar tuis te bring dat ek nog nooit iets meer as vriendskap vir haar gevoel het nie en ook nooit sal nie. Die album was haar idee van ’n grap. Sy het dit verlede jaar vir my dertigste verjaarsdag vir my gemaak. Die meisies daarin was net dates, metgeselle vir die talle funksies van die wynbedryf wat ek oor die afgelope jare heen bygewoon het. Meesal baie vervelig, maar dit word feitlik van ons verwag om te gaan. Ek het nie een van daardie girls meer as twee of drie maal uitgeneem nie, die meeste van hulle net daardie een keer. Die plaaslike koerant het geen ander skindernuus om te plaas nie. Ek verpes die fotograaf wat my alewig by sulke plekke agtervolg.”

			“Hoe weet ek jy gaan nie binnekort belangstelling verloor in my soos in daardie meisies nie?”

			“Janneli, daar is ’n reuseverskil tussen jou en enigeen van hulle. Ek het jou lief.”

			“Wat?”

			“Ek is lief vir jou, nie een van die ander nie. Ná Sondagnag het ek net geweet ek wil nooit weer sonder jou wees nie.” Hy hurk voor haar en sit ’n oop juweliersdosie op haar skoot neer. “Sien jy kans om met my te trou?”

			Verstom kyk sy na die skitterende diamant. “Ek ... ek ...” Genade, sy dag nog sy oorweeg net ’n soort vriendskap met byvoordele en nou dit! Hoe gaan haar ma en sy ma dit hanteer om skoonsusters te wees? “Hoe op aarde kan jy dink dit kan werk? Ons sal mos nooit ons twee se gesinne kan versoen nie. Jou ma sal nooit my ouers as skoonfamilie kan aanvaar nie.”

			“My ma is nie kleinlik nie. Sy het lankal die verlede agtergelaat. Miskien is dit net wat jou ma en pa se huwelik nodig het om uiteindelik te kan genees.”

			“Jy kan reg wees, maar wil jy regtig met my trou? Is jy seker?”

			“Hoekom is jy so verbaas? Dink jy ek sal ’n yslike deel van my oestjek op ’n ring bestee as ek nie seker is nie? Ek was nog nooit vantevore verlief of in ’n vaste verhouding nie, maar ek is baie seker ek wil jou as my vrou hê en niemand anders nie. Ek wil eendag saam met jou ons kinders grootmaak, saam oud word en alles wat daarmee gepaardgaan.”

			“Ek het dit nog nooit oorweeg om te trou nie en ek weet nie of ek goeie materiaal is om ’n vrou of ’n ma te wees nie. Ek het maar ’n swak voorbeeld gehad, maar ...” Sy byt op haar onderlip.

			“Maar?” Janneli kan sien hy hou sy asem op. Vir die eerste maal vandat sy hom ken, lyk hy vir haar onseker en haar hart vermurwe net daar.

			Sy sit haar hande weerskante van sy dierbare gesig. “Ek is ook lief vir jou, Gerard. Ek wil graag glo dit kan werk tussen ons twee. As jy kans sien, kan ons probeer.” 

			“Ek sal baie hard werk om ’n sukses daarvan te maak en ek sal sorg dat jy nooit spyt kry nie.” Hy lig die ringdosie en hou dit uitlokkend voor haar gesig.

			Vir die eerste maal kyk sy regtig na die ring en trek haar asem hard in. “Jissie, dis ’n mooi ring.”

			Toe sy haar hand daarna uitsteek, hou hy dit buite haar bereik. “Is jy bereid om te probeer omdat die ring vir jou mooi is of omdat jy vir my lief is?” vra hy met blink oë en ’n tergerige stem. “Ek wag nog om ’n ja te hoor ...”

			“Omdat ek jou liefhet, natuurlik! Suna was heeltemal verkeerd oor jou. Jy is ’n hartedief, nie ’n hartebreker nie. Daar is ’n groot verskil.” Janneli gooi haar arms om sy nek. “Ja, ja, ja, ek sal met jou trou. Die feit dat ek van die ring hou, help natuurlik ook so ’n klein bietjie,” terg sy verder, druk haar gesig teen syne, adem hom in. Vreugde bruis deur haar. Sy kan dit skaars glo. Hy het haar lief en hy wil regtig met haar trou!

			“Darius was reg. My ouboet is ’n wyse man. Kom, hou jou vinger, laat ons sien of dit pas.” Hy vat haar linkerhand, wat van pure opwinding liggies bewe, en hou dit stil sodat hy die ring kan aansteek.

			“Darius?”

			“Hy het gesê die ring sal help om jou te oortuig dat ek ernstig is. Dit het gewerk. Kyk. Spesiaal vir jou uitgesoek.”

			“Dis pragtig!” Sy hou haar hand op om dit te bewonder.

			“Nie so mooi soos jy nie.” Gerard kom regop, trek haar saam en druk haar styf vas, sy gesig vir ’n emosionele oomblik in haar nek gedruk. “Ek belowe dat jy altyd die enigste vrou vir my sal wees. Ek sal nooit soos my pa ...”

			“Sj.” Janneli kan sien hy is diep geraak en sy druk sy mond saggies toe. “Ons het klaar die siklus verbreek. Die geskiedenis gaan hom nie herhaal nie. Ons het alreeds jou ma se seën. Sy glo ons hoort bymekaar.”

			“My ma? Maar sy weet nie eens dat ek jou gevra het nie. Ek het haar nog nie vertel nie.”

			“Sy het my vanoggend gevra om te bly en om jou ’n kans te gee.”

			“Sowaar?” 

			“Sy was bitter vroeg reeds hier by my om te sê sy aanvaar nie my bedanking nie. Sy’t my soort van oortuig om te bly. Maar ek wou eers seker maak dat jy my vir die lang termyn wil hê voordat ek finaal besluit.”

			“Wil jy vir my sê ek het verniet jou motorsleutels gegaps om seker te maak jy kom nie weg voordat ons gepraat het nie?”

			Haar oë rek. “Jy het wat?”

			“Ek het jou vanoggend kom soek toe ek van die hospitaal af teruggekom het. Ek wou jou die goeie nuus oor Suna kom vertel. Toe ek nog dink hoe ek jou van my liefde kan oortuig, kry ek net ’n klomp halfingepakte tasse. Natuurlik moes ek ’n plan maak om jou hier te hou tot ek kans gehad het om ’n strategie uit te werk hoe om jou by my te hou vir altyd.”

			“Jou skelm. Jou ma reken dit was liefde met die eerste oogopslag wat jou betref. Was dit?”

			“Dit het my ’n bietjie langer geneem om dit te besef, maar nou weet ek dit was so, ja. Toe ek jou bloedrooi hande sien en besef jy’t heeldag badkamers geskrop, het ek geweet jy is baie spesiaal. Daar is niks wat my so beïndruk soos iemand wat nie bang is vir harde werk nie. My ma is dieselfde. Ek kon sien jy het haar respek verdien daardie dag. Sy is skerp wat mense betref. Sy mis niks. Was dit vir jou ook liefde met die eerste oogopslag?”

			“Nee. Ek het kliphard daarteen gestry. Trou was nie deel van my planne nie. Sedert ek maar kan onthou, was ek vasberade om nooit te trou nie, maar ek het Sondagaand besef dat ek die stryd verloor het. Jy het die weddenskap loshande gewen. My hart is joune vir altyd.”

			Hy lag uitbundig en pas weer haar lyf styf teen syne, druk ’n harde soen op haar lippe. “O nee, jy het gewen. Ek het eerste vir jou geval, onthou. Maar ek dink ons tree albei as wenners uit die stryd. Ek voorspel dat ons vreeslik gelukkig gaan wees.” 

			“Ek hoop met my hele hart so.” 

			Daar is ’n klop aan die deur. “En dit is seker ons kos wat ek van die restaurant af bestel het.” Gerard gaan maak die deur oop en laat die kelner met ’n trollie gelaai met kosbakke in.

			Janneli se mond water toe heerlike geure saam met hom by die deur inkom. Dit herinner haar dat sy vandag nog bitter min geëet het. Tussen die besige dag by die werk en die stres oor weggaan of nie, het sy nooit eens aan kos gedink nie.

			“Kom sit,” nooi Gerard, trek vir haar ’n stoel uit en gaan haal die wyn waaraan hulle nog nie eens geraak het nie. “Ek hoop jy hou van die kos wat ek vir ons bestel het.”

			“Enigiets sal vanaand vir my soos nektar van die gode smaak. Dankie vir die moeite wat jy gedoen het om die aand spesiaal te maak.”

			“My skat, enige aand saam met jou sal altyd spesiaal wees.” Voordat sy oor die “my skat” kan kom, buk hy en soen haar lank en diep, trek sy stoel tot byna teenaan hare en kom sit. “Gee jy om as ek gou vir Darius bel? Hy en Bea vrek seker van nuuskierigheid oor wat hier aan die gang is.”

			“Op voorwaarde jy skakel die foon se luidspreker aan sodat ek ook kan hoor,” glimlag sy.

			Hy doen dit en wag slegs oomblikke voordat Darius antwoord. “Hallo, Gerard, wat kan jy my vertel?” vra hy dadelik.

			“Die ring is aan haar vinger en die hele flippen Kaap is Hollands!” jubel Gerard met blink oë op haar.

			“Ramkat Retief. Baie geluk,” weerklink Darius se stem uit die foon. “Bea! Sy’t ja gesê!” roep hy na sy vrou.

			Bea se antwoord is ook duidelik hoorbaar in die agtergrond: “Veels geluk, julle twee. Ons sal dit later saam met julle vier. Geniet die aand verder. Moet niks aanvang wat ons nie sal doen nie, gehoor.”

			“Dankie, julle!” roep Janneli sodat hulle haar ook kan hoor.

			“Jy was reg, Darius, sy’t geval vir die blink klippie. Sodra die oes af is, maak ons so. Lekker slaap,” sluit Gerard af en druk die foon dood. Vir ’n hele rukkie kyk hulle net ingenome vir mekaar. “Nou toe, skep vir ons kos in, jy lyk hoeka of jy dood is van die honger.”

			“O, ek het geval vir die blink klippie en ek moet die opskepwerk doen? Ek het skaars die ring aan en ek moet al klaar die gewillige ou vroutjie wees?” mor sy kastig.

			“Is dit hoe dit van nou af gaan werk? Als opponeer wat ek sê? Ek kan sommer sien jy gaan nooit ophou om my op my tone te hou nie. Oukei, ek sal hierdie keer die skepwerk doen, dan was jy my rug vanaand. Hoe klink dit vir jou?” Hy tel haar bord op terwyl sy die bakke oopmaak.

			“Baie beter werksverdeling,” lag sy gelukkig en kyk hoe die man van haar drome doodgewillig vir haar ’n koningsmaal opskep. 

